އޭޖީ އަނިލްއަށް “ފާޓު ފުޅާ” ގާނޫނު އަސާސީ އެއް ދޭން ޖެހޭ ހެއްޔެވެ؟މިކަލް ނޫސް\nއޭޖީ އަށް ފާޓު ފުޅާ ގާނޫނު އަސާސީއެއް ދިނީ ދައުލަތުގެ ގާނޫނު އަސާސީގެ ދިފާޢުގައި މަސައްކަތް ކުރަން. އެޭޖީ އަނިލް\nއޭޖީ އަނިލްއަށް “ފާޓު ފުޅާ” ގާނޫނު އަސާސީ އެއް ދޭން ޖެހޭ ހެއްޔެވެ؟\n5 ފެބުރުއަރީ 2018, 10:39 |\nމިފަހުން ރާއްޖޭގެ ސިޔާސީ މަސްރަހު ހޫނު ވެގެން ދާ ކޮންމެ ފަހަރަކު ހެން، ދައުލަތުގެ ބަންޑާރަ ނާއިބު މުޙައްމަދު އަނިލްގެ އިސްދައުރެއް އެކަންކަމުގައި ތޮތް ކަމަށް ބެލެވެއެވެ. މީގެ ހެއްކަކީ ހަމަ އަނިލް އާއި އެއް ދާއިރާއަކުން، ގާނޫނީ ދާއިރާއިން ކިޔަވައިގެން ތިބި އަނިލް އަށް ވުރެ މޮޅު މަތީ ފާސް ނަގައިގެން ތިބި މީހުންނާއި އަދި އެއަށް ވުރެ ދަށް ފާސްތަކެއް ނަގައިގެން ތިބި ގިނަ ބައެއްގެ ގާނޫނީ ވިސްނުނމާއި އަނިލް ގެ ގާނޫނީ ވިސްނުމުގައި ފެންނަ ތަފާތު ބޮޑު ކަމެވެ.\nއެގޮތުން ފާއިތު ވި އަހަރު ސެޕްޓެމްބަރު މަހު ރާޖޭގެ ގިނަ އަދަދެއްގެ ގާނޫނީ ވަކީލުން ވަނީ އޭޖީ އަނިލް އަށް “ފާޓު ފުޅާ” ގާނޫނު އަސާސީ އެއް ދީފައެވެ. އެއީ ގާނޫނު އަސާސީގެ ބައެއް މާއްދާތައް އޭޖީ އަނިލް އަށް ނުފެންނާތީ ކަމަށް ވަކީލުން އޭރު ވަނީ މީޑިއާގައި ވިދާޅުވެފައެވެ.\nމިހާރު މިފެށިގެން އުޅޭ ސިޔާސީ ހަލަބޮލިކަމުގެ އަސްލު ފެށުން ކަމަށް ބެލެވޭ އެއް ހާދިސާ އަކީ މިދިޔަ އަހަރު ބަންޑާރަ ނާއިބު ސްޕްރީމް ކޯޓަށް ވަދެ، މރައްޔިތުންގެ މަޖުލީހުގެ މެންބަރުންގެ ގޮނޑި ގެއްލޭގޮތަށް ސްޕްރީމް ކޯޓުން ނެރުވި(މިހާރު ބާތިލު ކުރެވިފައިވާ) ކޯޓު ހުކުމެވެ. ގޮނޑިގެއްލުވާލި ކަމުގެ މައްސަލައިގެ އަސަރުކުރި މެންބަރުން ސްޕްރީމް ކޯޓުގައި އެމައްސަލއަށް ވާހަކަ ދައްކަން ފުރުސަތެއް ވެސް ނުލިބުނެވެ. އަދި ސިޔާސީ ޕާޓީތަކުން އެމައްސަލައަށް ސްޕްރީމް ކޯޓުގައި ވާހަކަ ދައްކަން ވެސް ފުރުސަތު ނުލިބި މައްސަލައިގެ ވަގުތީ ނިންމުން އޭޖީ އަނިލް ބޭނުންފުޅުވާ ގޮތަށް އައުމުން އެއްވެސް މައްސަލައެއް އޮތް ކަމަކަމަކަށް ނުވެ ގަބޫލުކުރިއެވެ. އެއާއެކު ދައުލަތުގެ މުއައްސަސާތަކުން އެހުކުމް މާނަކޮށް މެންބަރުމް ތަކެއްގެ ގޮނޑި ގެއްލިއްޖެ ކަމަށް ކަނޑައެޅިއެވެ.\nއެފަހަރު އަނިލް ސުޕްރީމް ކޯޓަށް ދިޔައީ ގާނޫނު އަސާސީގައި މެންބަރުންގެ ގޮނޑިގެއްލޭނެ ވަކި ގޮތެއް ސާފު އިބާރާތުން ކަނޑައަޅާފައި އޮތްވައެވެ. އަދި ވަގުތީ ގޮތަކަށް ނަމަވެސް އެކަން ބަދަލުކުރުވިއެވެ.\nއެއާއި ޚިލާފަށް، ފާއިތުވި ބުރާސްފަތި ދުވަހުގެ ރޭ ސްޕްރީމް ކޯޓުން ނެރުނު ހުކުމުގައި، ކުރީ ގެ އަމުރު ބާތިލްކޮށް، ރާއްޖޭގެ ސިޔާސީ މަސްރަޙަށް ހައްލެއް ބޭނުންވެފައިވާ މުހިންމު3މައްސަލައަކަށް ގޮތްކަނޑައަޅާފައި ވެއެވެ.\nއެއީ ރާއްޖޭގެ ސިޔާސީ މަސްރަޙުގައި އިސްފަރާތްތަކަށް ކުރެވިފައިވާ ޖަލު ހުކުމް ބާތިލުކޮށް އެފަރާތްތައް ދޫކޮށް މަށެވެ. ސުޕްރީމް ކޯޓގެ ހުކުމުގައި ވަނީ އެފަރާއްތަކާއި މެދު ކުރެވިފައި ވަނީ އިންސާފުވެރި ތަހުގީގެއް ނޫންކަމަށާއި އަލުން އެމައްސަލަތައް ތަހުގީގުކޮށް ބެލުމަށެވެ. މިއީ ބައިނަލް އަގުވާމީ ޖަމާއަތްތަކުން ވެސް ރާއްޖެއަށް ގޮވާލާފައިވާ ކަމެކެވެ. އދ.ގެ އިންސާނީ ހައްގު ތަކާ ބެހޭ ކޮމެޓީއިން ވެސް ވަނީ އެކަމަށް ގޮވާލާފައެވެ.\nއަނެއްކަމަކީ މަޖުލިސް މެންބަރުންގެ ގޮނޑި ނުގެއްލޭ ކަމަށް ކަނޑައެޅުމާއި، އެކަމާއި ގުޅިގެން ސުޕްރީމް ކޯޓުން ކުރިން ނެރުނު ހުކުމް، ދައުލަތުގެ އިދާރާތަކުން ނުބައިކޮށް މާނަ ކޮށް އެ ހުކުމް ނާޖާއިޒު ގޮތުގައި ބޭނުންކުރަމުން ދިއުމެވެ. އެހެން ގޮތަކަށް ބުނަނީ ނަމަ މަޖުލިސް މެންބަރުން ފްލޯ ކްރޮސް ކުރުމާއި ގުޅޭގޮތުން ރައްޔިތުންގެ މަޖުލީހުން ގާނޫނެއް ހަދަންދެން ސްޕްރީމް ކޯޓުން ހުޅުވާލަ ދިން ވަގުތީ ހައްލ؛ުގެ ބޭނުން ނޭދެވޭ ގޮތުގައި ކުރަމުން ދިއުމާއި އެކަމަށް6މަސް ދުވަސް ވީއިރުވެސް ގާނޫނެއް ނެހެދި އޮތުމެވެ.\nތިން ވަނަ ކަމެއްގެ ގޮތުން ސްޕްރީމް ކޯޓުގެ ޖަޖުންނާއި، ޖުޑިޝަރީގެ އިސް ފަރާތްތަކަށް ސަރުކާރުން ނުފޫޒު ފޯރުމަވުން ދިއުމެވެ. އަދި ސުޕްރީމް ކޯޓުގެ ޖަޖުންގެ މައްސަލަތައް ބަލަން ޖުޑިޝަލް ސާވިސް ކޮމިޝަން (ސަރުކާރުގެ މެޖޯރިޓީ އޮންނަ) މެދުވެރިކޮށް އުޅުމުން އެކަން ހުއްޓުވަން ކުރި އަމުރެވެ.\nނަމަވެސް ސަރުކާރުގެ އިސްފަރާތތަކަށް މިކަންތައްތައް ބަލައެއް ނުގަނެވުނެވެ. އިްނސާނީ ހަމައަކީ ކޯޓުން ހުކުމް ނެރުމުން ދެން ޖެހެނީ ހުކުމް ތަންފީޒުކުރާށެވެ. ސުޕްރީމް ކޯޓުގެ ހުކުމާއި މެދު ކަންބޮޑު ވުންތަކެއް ހުރި ނަމަ އަލުން އެކަމެއް މުރާޖާޢާ ކުރުމަށް ވެސް އެދެވެން އޮތީ ގާނޫނުތައް ބުނާ ގޮތުން ހަމަ ސުޕްރީމް ކޯޓަށެވެ.\nމިކަންކަމަށް އެންމެ ފާޅުކަން ބޮޑުގޮތުގައި ގޮން ޖައްސަވަމުން ގެންދަވަނީ ދައުލަތުގެ ބަންޑާރަ ނާއިބެވެ. އޭޖީ އަނިލް އަށް ލިބުނު ފާޓު ފުޅާ ގާނޫނޫ އަސާސީއަށް ވެސް ބަލައިލުމެއް ނެތި ކުރިއަރުވަން މިއުޅުއްވަނީ ހަމައެކަނި ސަރުކާރުގެ ކޮޅެވެ. މުޅި ދައުލަތް ކުރިއަރުވާކަށް ދައުލަތުގެ ބަންޑާރަ ނާއިބު އުޅުއްވާތަނެއް ނުފެނެއެވެ.\nއެެންމެ ފަހުން، އިއްޔެ އޭޖީ އަނިލް ވިދާޅުވެފައި ވަނީ ސުޕްރީމް ކޯޓުން ހުކުމް ކުރިޔަސް އެކަމެއް ތަންފީޒު ނުކުރައްވާނޭ ކަމަށެވެ. އެހެން ވިދާޅުވީ އިދިކޮޅު ފަރާތްތަކުން ސުޕްރީމް ކޯޓަށް ހުށަހަޅާފައިވާ ރައިސުލް ޖުމްހޫރިއްޔާ ދައްލަތް ހިންގުމުގެ އުސޫލުތަކާއި ޚިލާފުވާކަމަށާއި ދައުލަތުގެ މިނިވަން މުއައްސަސާތަކުން ރައްޔިތުންގެ މައްސަލަތައް ނުބެލޭކަމަށާއި ރައްޔިތުންގެ މަޖުލިސް ހިސޯރުކޮށްފައިވާކަމަށާއި، މިކަންކަމަށް ހައްލެއް ހޯދެން އޮތީ ރައީސް މަގާމުން ދުރުކޮށްގެން ކަމަށް ފެންނާތީ ކަމަށްބުނެ އެމައްސަލަތައް ބަލައިދިނުމަށް ހުށަހަޅާފައިވާ ހުށަހެޅުމާއި ގުޅިގެންނެވެ.


Vissaaraigai gellunvi ge thakuge adhadhu 200 ah araa: Addu city council | Mihaaru\nވިއްސާރައިގައި ގެއްލުންވި ގެތަކުގެ އަދަދު 200 އަށް އަރާ: އައްޑޫ ސިޓީ ކައުންސިލް\n16 އޮކްޓޯބަރ 2019 - 11:56\nއައްޑޫގެ އެކި އަވަށްތަކުގެ ގޭގެ އަށް ފެންވަނުމުގެ ސަބަބުން ފަރުނީޗަރާއި ހިފައިގެންގުޅޭ ސާމާނާއި ކަރަންޓް ސާމާނުތަކަށް ވެސް އެކި ވަރުގެ ގެއްލުންތައް ލިބިފައިވެ އެވެ.\nކައުންސިލަރު ޖަމްޝީދާ މުހައްމަދު "މިހާރު" އަށް ވިދާޅުވީ، ފެންބޮޑުވެ، ލިބުނު ގެއްލުންތަކުގެ މައުލޫމާތު އަދިވެސް އެއްކުރަމުން އަންނަ ކަމަށާއި މި ހަފުތާ ނިމުމުގެ ކުރިން އެސެސްމަންޓް ރިޕޯޓް ނިންމައި ނޭޝަނަލް ޑިޒާސްޓާ މެނޭޖްމަންޓް އޮތޯރިޓީ (އެންޑީއެމްއޭ) އަށް ފޮނުވާނެ ކަމަށެވެ.\nއޭނާ ވިދާޅުވީ، ގެއްލުންތަކުގެ މައުލޫމާތު އެކި ގެ ތަކުން ކައުންސިލަށް ހުށަހަޅަމުން އަންނަ ކަމަށެވެ.\n"އެ މައުލޫމާތުތައް ޕްރޮސެސް ކުރުމުގެ މަސައްކަތް ވަރަށް ބާރަށް ކުރިއަށް އެބަދޭ. އަޅުގަނޑުމެން މި މަސައްކަތް ކުރަނީ މި ހަފުތާ ނިމުމުގެ ކުރިން އެސެސްމަންޓް ރިޕޯޓް ޑިޒާސްޓާ އަށް ފޮނުވަން،" އޭނާ ވިދާޅުވި އެވެ.\nވިއްސާރައިގައި ލިބުނު ގެއްލުންތައް ޑިފެންސް މިނިސްޓަރު މާރިޔާ ބައްލަވަނީ.\nވިއްސާރާގައި ލިބުނު ގެއްލުންތައް، މިދިޔަ އާދީއްތަ ދުވަހު ޑިފެންސް މިނިސްޓަރު މާރިޔާ އަހުމަދު ދީދީ ވެސް އައްޑު އަށް ވަޑައިގެން ބައްލަވާފައިވެ އެވެ.\nއެންޑީއެމްއޭގެ ޗީފް އެގްޒެކެޓިވް ހިސާން ހަސަން މިއަދު ވިދާޅުވީ، ވިއްސާރައިގެ އެސެސްމަންޓް ރިޕޯޓް ލިބުމާ އެކު، އެ އަށް ރިއާޔަތްކޮށް ގެއްލުން ލިބުނު މީހުންނަށް ދޭން ޖެހޭ އެހީ ދިނުމުގެ މަސައްކަތް ކުރިއަށް ގެންދާނެ ކަމަށެވެ.\nއައްޑޫ މޫސުން ފެންބޮޑުވުން އައްޑޫ ސިޓީ ކައުންސިލް ވާރޭ\n"މާލެއިން ޓީމެއް" ވަޑައިގެން ބައްލަވައިފި.\nއެންމެ ފަހުން ފުޓްބޯޅަ ޓީމަށް 20000 ދިން. ޓޭބަލް ޓެނިސް ޓީމަށް ލައްކައިން ދިން. މާލޭގަ އަލިފާނުގަ ހާދިސާގަ ގެއްލުންވި މީހުންނަށް3މަހުގެ ކުލި ދިން. އައްޑޫ މީހުންނަށް ދޭ ވަރެއް އަންގާލައްޗޭ\nއެމްޑީޕީގެ ހުރިހާ މެމްބަރުންގެ ގެއަށް މިހާރު ހުންނާނީ "ގެއްލުން ލިބިފަ". އެހެންވީމަ އަވަހަށް ދައުލަތުން އެމީހުންނަށް "އެހީތެރިކަން" ފޯރުކޮށްދީ. މިއޮތީ ވާ ސަރުކާރެއް.\nއަންނަ އަހަރުގަ ވިއްސާރަވިޔަސް ހަމަ ތި 200 ގެއައް ގެއްލުން ވެގެން އުޅޭނެ. ބޮޑެތި ފިރިހެނުން ގުޅާފަ ޕޮލިސް ތިމަންނާމެން ގެއައް ފެންވަދެއްޖޭ. ޕޮލިހުން ދާއިރު ކިރުސަޔާ ބިސްކޯދު ކާން ބޮޑު މާސިންގާ ފިރިހެނުން މި ތިބެނީ. ތިމާމެންގެ ފަރުދީ ޒިންމާ އުފުލޭ ކަމަކަށް ނުވޭ.\nފަރުދީ ޒިންމާނޫންތޯ ހުރިހާ ކަމަކީވެސް. މަގުތަކުގައި ވަޅުގަނޑު ހެދިގެން އެކްސިޑެންޓުވަނީ ދުއްވާއިރު ނުބަލާތީ. ބަލިޖެހެނީ އުޅެވޭގޮތުން. ކަރަންޓުބިލު ބޮޑުވަނީ ކަރަންޓު ބޭނުންކުރާތީ. އަތޮޅުން ފެންހުސްވަނީ މާގިނައިން ފެންބޭނުންކުރާތީ. ރަށްގިރައިގެން ގެދޮރު ހަލާކުވަނީ މޫދާއި މާކައިރީގަ ގެދޮރުހަދާތީ. މަގުތައް ހަލާކުވަނީ ވެހިކަލް ދުއްވާތީ. ފުލުހުންނަށް ގުޅަނީ ފުލުހުން ތިބޭތީ.\nމިއީ ވަރަށް ރަނގަޅު ވާހަކައެއް. ގޭގެ ވަށައިގެން ބޮޑު ފާރު ރާނާ އުސް ގޭޓު ހަދަނީ ވާދަވެރިކަމުގަ، އެހެން ވިޔަސް އޮޅިގަނޑާ ގޭގެ ބިންގަނޑު އުސްކޮށްލުން ކަހަލަ އަމިއްލަ ސަލާމަތީ އެއްވެސް ކަމެއް ކުރަން ދަންނަ ބަޔަކު އުޅޭ ގައުމެއްނޫން މިއީ.\nރަށްރަށުގައި ފެންބޮޑުވެގެން ލިބޭ ގައްލުމަށް ސަރުކާރުން ފައިސާދޭކަށް ނުޖެހޭ. ގޭގެ ރަޖިސްޓްރީ ކުރާއިރު ދިރިއުޅޭތަނެއްގެ ގޮތަގއި ރަޖިސްޓްރީކުރާއިރު އެތަންތަނަކީ ގުދްރަތީ ކާރިސާއަށް ރަހްމަތްތެރިކޮތަކަށް ހަދާފައިވާ ތަންތަނަށް ވާންޖެހޭގޮތަށް ހެދުން މުހިއްމު.\nމާލޭގައި އަލިފާން ރޯވެގެން ލިބޭގެއްލުމަށް ބަދަލުދޭކަށް ވެސް ނުޖެހޭ. އަލިފާން ނިވިލައި، ގޮވާފަދަ އެއްޗިހި ހުރޭތޯ ބަލަންޖެހޭނެ ވެރިފަރާތުން. ނަރުދަމާ ހަމައެކަނި މާލޭގައެއްނުން އޮންނަން ޖެހެނީ. ބަލިވީމަ އާއިލާ ދަމައިގެން މާލެ ނުއައިސް މާލޭގެ ކުލި މަހުޖަނުންނަށް ނުވިކި ޙިދުމަތްތައް ލިބޭގޮތް ވާންޖެހޭ.\nމާރިޔާ ހާދަ އުފާފުޅުވެލައްވާފައި.


SunOnline: #VAAHAKA: Kalaage Loabin... - 04\nކަލާގެ ލޯބިން... 04\nޔަޝްފާ ޙުސައިން 04 Dec 2021, 09:56\n"ކޮއްކޮއޭ؟... މަންމަގެ ދަރިއެއްތަ އެއީ؟... ނޫނީ ބައްޕަގެ ދަރިއެއްތަ؟... ނޫނީ މަންމަމެންނާ ލޭގެ ގުޅުމެއް އޮތް މީހެއްގެ ދަރިއެއްތަ؟..." އިދާން އަހައިލީ، ގަދަރުވެރިކަން ކުޑަ ރާގަކަށެވެ.\n"އިދާން!.." ސައްތާރު ތަންކޮޅެއް ބާރަށް ގޮވައިލިއެވެ.\nއައިޒަކް އިސްޖަހައިލިއެވެ. ދެރަނުވާން އުޅުނަސް، އިދާންގެ ޖުމްލަތަކުން އޭނާގެ ހިތުގައި ޖެހުނެވެ.\n"އޭނަގެ މަންމަ މަރުވިއެކޭ ކިޔާފަ، ބައްޕަމެން ޖެހޭތަ އޭނައާ ހަވާލުވާން... ކުޑަ ކުއްޖެއްތަ އެއީ؟..." އިދާންގެ އަޑު ކުރިއަށްވުރެ ބާރުވިއެވެ. "ބައްޕަމެންގެ މުދަލާ ފައިސާވެސް ހީވަނީ އޭނަގެ އެއްޗެހިހެން..."\n"އިދާންއަށް ކޮން ހަގީގަތެއް އެނގިގެން ތިވާހަކަ ތިހެން ތި ދައްކަނީ؟..." ޒަރީނާއަށް ރޮވުނެވެ.\nއައިޒަކް ޒަރީނާގެ ގައިގައި ހިފަހައްޓައިލިއެވެ.\n"ކަލޭ ބޭނުންހާގޮތަކަށް ހުރިހާ ކަމެއް ކުރެވޭނެކަމަށް ހީނުކުރާތި... އަހަރެން އެ ފުރުސަތެއް ނުދޭނަން..." އައިޒަކް އާއި ދިމާއަށް އިނގިލި ދިއްކޮށްލަމުން، އިދާން އިންޒާރުދިނެވެ.\n"ތީއޭ އިދާންގެ މައްސަލައަކީ... މީހުންނާ ގުޅިގެން އުޅެން އިދާންއަށް ދަސްވާނީ ކޮން ދުވަހަކުން؟..." ސައްތާރު ރުޅި އައިސް ތަންކޮޅެއް ބާރަށް ބުންޏެވެ. "އެންމެން އަޑުއަހާ... އަހަރެންގެ މުދަލާ ފައިސާގެ އެންމެ ބޮޑު ހައްގުވެރިޔަކީ އައިޒަކް... އެކަން ގަބޫލުކުރަން ބޭނުންނުވަންޏާ، އެ މީހަކު މިގެއިން ނުކުމެގެން ދިޔަސް އެންމެ ރަނގަޅު..."\nއިދާން ރުޅި އައިސް ގެއިން ނުކުމެގެން ދިޔައީއެވެ. މަންޒަރު ބަލަން ހުރެފައި، ޖޫޒަން ގޮސް ވަނީ އޭނާގެ ކޮޓަރިއަށެވެ.\nޖެހިގެން އައި ދުވަހުގެ ހެނދުނުގެ ވަގުތެވެ. އިރަމް އޮފީހަށް ދާން ތައްޔާރުވަމުން ދިޔައިރު، އައިޒަކް ފެނިއްޖެނަމަ ކަންތައް ކުރާނެ ގޮތަކާއިމެދު ވިސްނަމުން ދިޔައެވެ. ލޯގަނޑު ކުރިމަތީގައި ހުރެގެން ދައްކާނެ ވާހަކަ ފަރިތަކުރިއެވެ. އިސްތަށިގަނޑު އައްސައިލަން ތައްޔާރުވެލި ވަގުތު، އިރަމްގެ ހަނދާނަށް އައީ، ވޫލުކޮޅު ނައްޓައިލަމުން އައިޒަކް ބުނި ޖުމްލައެވެ.\n"ބުނީމެއްނު، ކަނދުރާ ފެންނަގޮތަށް ހުންނަންޏާ، ފިރިހެންކުދިން ހިތްކިޔާނެއޭ..."\nއިރަމްގެ މޫނު ރަތްވިއެވެ. ވަގުތުން، އަތުގައި އޮތް ވޫލުކޮޅު އެއްލައިލިއެވެ. އިސްތަށިގަނޑު ހާމައަށް ދޫކޮށްލުމަށްފަހު، އޭނާ ލީ ނޫކުލައިގެ އަތްދިގު ގަމީސްކޮޅެކެވެ. އެއާއިއެކު، ކަޅު ކުލައިގެ ސްކިނީއެކެވެ. އާދައިގެ މަތިން ރަތްކުލަ ތުންފަތުގައި ޖެއްސިނަމަވެސް، އެދުވަހު މާ ބޮޑު މޭކަޕެއް ކުރާކަށް އިރަމް ބޭނުމެއް ނުވިއެވެ.\nއޮފީސް ކުރިމައްޗަށް ޓެކްސީ މަޑުކޮށްލުމާއިއެކު އިރަމް ފޭބިއެވެ. އޮފީސް ގޯތިތެރެއަށް ވަންނަން އަޅާލި ފުރަތަމަ ފިޔަވަޅާއިއެކު، އޭނާގެ ހިތުގެ ހިނގުން މަޑުޖެހިލިއެވެ. މާކިން އާއިއެކު އެތެރެއަށް ވަންނަން ދިޔަ އައިޒަކް ފެނި، އެހުރިހާއިރު އިރަމް ކުރަމުންދިޔަ ހިތްވަރު އެލުނެވެ. އަނެއް ފަރާތަށް އެނބުރެން، އޭނާއަށް މަޖުބޫރުވިއެވެ. ފަސްއެނބުރި ބަލަމުން ހިނގަމުންދިޔަ އިރަމް ގޮސް ލައިގަތީ، އަނޫފްގެ ގައިގައެވެ. އަނޫފް ވަގުތުން އިރަމްގެ ގައިގައި ހިފަހައްޓައިލިއެވެ.\n"ކީއްކުރަންތަ ކުރިމައްޗަށް އަރަނީ؟..." އަނޫފާއި ދިމާއަށް ދެލޯ އަޅައިލަމުން އިރަމް އަހައިލިއެވެ.\n"ބަލައިގެން އުޅެބަލަ ދޫންޏާ..." އިރަމްގެ ނޭފަތުގައި ހިފައިލަމުން އަނޫފް ބުންޏެވެ.\n"އަހަރެންތަ އަދިވެސް ބަލައިގެން އުޅެންވީ؟..." އިރަމް ތުން ދަމައިލިއެވެ.\n"ހޫމްމް... އަހަރެން ހަނދާންނެތުނީއޭ، ފައިދަށުގަ ފިޔޮކެއް އުޅޭކަން..." އިރަމްގެ ކޮނޑަށް އަތް ވައްޓާލަމުން އަނޫފް ވާހަކަ ދެއްކީ، ގާތް ގޮތަކަށެވެ.\nއިރަމް މޫނަށް ވައްތަރެއް ޖައްސައިލަމުން، އަނޫފްގެ އަތްދަށުން ދެމިގަތެވެ. އަނޫފަކީ، އިސްކޮޅުން ދިގު މީހެކެވެ. މަޖާ މިޒާޖެއްގެ، މީހުންނާއި ގުޅޭ ޒުވާނެކެވެ. އެކުވެރިކަމަށްވުރެ ބޮޑަށް، އިރަމް އާއި ދެމީހުންގެ މެދުގައި އުފެދިފައިވީ އާއިލީ ގުޅުމެކެވެ. އިރަމްއަށް ދޭންވާ ރައްކާތެރިކަން އަބަދުވެސް އަނޫފްގެ ފަރާތުން ލިބެއެވެ. ހަމަ އެފަދައިން އަނޫފަށް ދިމާވާ ކަންކަމުގައި އިރަމްވެސް އެހީތެރިވެދީ ހަދައެވެ.\n"ދެން މާކަނާ ކީއްކުރަންތަ ފިޔޮކެއް ފަހަތުން ތި އަންނަނީ؟..." އިރަމް ރުޅިއަންނަކަމަށް ހެދެމުން ކުރިއަށް ހިނގައިގަތެވެ. "ނާންނާތި ފަހަތުން..."\n"އަހަނ... ހާދަ ރުޅި އައިއްސަ ހުރި ދުވަހެއް؟..." އަނޫފް ހެމުން ގޮސް އިރަމްގެ ކޮނޑުމަތީގައި އަތް ބާއްވައިލިއެވެ.\nމަންޒަރު ބަލަން ހުރި އައިޒަކްގެ ދެބުމަ ގޮށްޖެހުނެވެ. އެ ދެމީހުންގެ ގާތްކަމުގެ ސަބަބުން، އޭނާގެ ހިތަށް އުނދަގޫވިއެވެ. މުށްކެވެމުންދިޔަ އަތް ޖީބަށް ކޮއްޕައިލަން އައިޒަކްއަށް މަޖުބޫރުވިއެވެ. އައިޒަކް ހުއްޓިގެން ހުރުމުން، މާކިންވެސް އިރަމްމެން ތިބި ދިމާއަށް ބަލައިލިއެވެ.\n"ސަޅި ބިޓެއް ދޯ..." އިރަމް ފެނުމުން، މާކިން ބުންޏެވެ.\n"މާކްގެ ތިނޫން ކަމެއް ނޯވޭތަ؟..." އައިޒަކް އޮފީސްތެރެއަށް ވަނެވެ.\nއައިޒަކްމެން ތިބި ލިފްޓްގެ ދޮރު ލެއްޕެން އުޅުނު ވަގުތު، އަނޫފް ދުވެލާފައި ގޮސް ލިފްޓްގެ ތެރެއަށް ދެމިގަތެވެ. ދޮރު ލެއްޕުނަ ނުދީ އޭނާ މަޑުކޮށްގެން ހުރީ، އިރަމް އަންނަންދެނެވެ. އައިޒަކް ފެނުމާއިއެކު، ލިފްޓަށް ވަންނަން އުޅުނު އިރަމް ހުއްޓުން އެރިއެވެ. ހުދުކުލައިގެ އަތްދިގު ގަމީހަކާއި ކަޅު ފަޓުލޫނުގައި ހުރިއިރު، އައިޒަކް އަޅައިގެން ހުރީ ގަދަ ނޫކުލައިގެ ޓައީ އެކެވެ. އެއީ އިރަމްއަށް އެންމެ ރީތި ކުލައެވެ. އިއްތިފާގުން އިރަމްއަށްވެސް ލެވިފައި ހުރީ، ހަމަ އެކުލައިގެ ހެދުމެކެވެ. ދެމީހުން ހީވަނީ، މުހިއްމު ހަފުލާއަކަށް ދާން ތައްޔާރުވެލައިގެން ތިބި ހެންނެވެ. އިރަމް ހުރީ، ލިފްޓަށް ވަންނަން ނުކެރިފައެވެ.\nހާދަ އެއްކުލައޭ... ކަމެއްތަ؟..." މާކިން އައިޒަކްގެ ކަންފަތް ކައިރީގައި ސިއްރުން ބުނެލިއެވެ.\n"ދޫންޏާ، އަވަސްކުރޭ..." އިރަމްގެ އަތުގައި ހިފައި ދަމައިގަންނަމުން އަނޫފް ބުންޏެވެ.\n"ދޫނި؟..." ދެލޯ ހަނިކޮށްލަމުން އައިޒަކް އިރަމްގެ މޫނަށް ބަލައިލިއެވެ.\nއަނޫފް ކަންތައް ކުރިގޮތުން ޖެހިލުންވެފައި، އިރަމްއަށްވެސް އައިޒަކްއަށް ބަލައިލެވުނެވެ. އައިޒަކްގެ ނަޒަރު އިރަމްގެ އަތަށް ހުއްޓުނުތަން ފެނުމާއިއެކު، އޭނާއަށް ހިންދިރުވައިލިއެވެ. އަވަސް އަވަހަށް އަތް ދަމައިގަތެވެ. އައިޒަކް ހިތަށް އަރާފާނެ އެއްޗަކާއިމެދު ވިސްނުނީ ކީއްވެ ކަމެއް އިރަމްއަކަށް ނޭނގުނެވެ.\n"އަހަރެން ކީއްކުރަން އައިޒަކްއާ ދޭތެރޭ ވިސްނަންވީ؟... އެއީ އަހަރެންގެ ކާކު؟... ކޮންމެ މީހަކު އަހަންނާއެކީ ކޮންމެ ގޮތަކަށް އުޅުނަސް، އައިޒަކްއަށް ކޮންކަމެއް؟..." އިރަމް ހިތާއިހިތުން ވާހަކަ ދެއްކިއެވެ. "އާނ... އަހަރެން ހުންނާނީ ކެރިގެން... އައިޒަކް ބެލިޔަސް އަހަރެން ހާހެއް ނުވާނަން..."\nއިރަމް ލިފްޓަށް ވަދެފައި ހުރީ އެންމެންގެ ކުރީގައެވެ. ފަހަތުގައި އައިޒަކް އާއި މާކިން ތިބިއިރު، އަނޫފް ހުއްޓާނުލައި އިރަމް އާއި ވާހަކަ ދައްކަމުން ދިޔައެވެ. ކުރީދުވަހުގެ ބައްދަލުވުމަށް ނާންނާތީ، އަނޫފަށް އައިޒަކްއަކީ ކާކުކަން ނޭނގުނީއެވެ.\nއައިޒަކްގެ ނަޒަރު އިރަމްގެ ހަށިގަނޑުން ވަކިވާގޮތެއް ނުވިއެވެ. ކޮންމެ ކަހަލަ ހެދުމެއް ލިޔަސް، އެ އަންހެންކުއްޖާ ރީއްޗެވެ. ހިމަ ހޯލިކޮޅެއްފަދަ ހަށިގަނޑާއި ގުޅެއެވެ. އިރަމް އޭނާގެ އިސްތަށިގަނޑު ހާމައަށް ދޫކޮށްލާފައި އޮތުމުން، އައިޒަކްގެ ލޮލުގައި އެކަން އަޅައިނުގަނެއެއް ނުދިޔައެވެ. ކުރީ ދުވަހުގެ ހާދިސާ ހަނދާންވުމުން، އައިޒަކްއަށް ހިނިތުންވެލެވުނެވެ.\n"މިއަދު އެއްކަލަ ކަންތައް ކުރަންވާނެދޯ..." އިރަމްގެ ކޮނޑުމަތީގައި އަތް ބާއްވައިލަމުން އަނޫފް ބުންޏެވެ.\nއިރަމް ކޮނޑު ތިރިކޮށް، އަނޫފްގެ އަތް ނައްޓުވައިލިއެވެ. ކުޑަކޮށް މޫނު އަނބުރައިލާފައި، ފަހަތުގައި ހުރި އައިޒަކްއަށް އޭނާ ބަލައިލިއެވެ. ފޯނަށް ނަޒަރު ހުއްޓާލައިގެން އައިޒަކް ހުރިއިރު، އެތަނުގައި ކަމެއް ހިނގާކަން އެނގޭ ކަމަކަށް ނުހަދައެވެ. ގަސްދުގައި ނޭނގޭ ކަމަށް ހަދައިގެން ހުރީކަން އިރަމްއަށް އެނގުނެވެ. އިރަމް ނޫންކަމަށް ހަދާފައި އަނޫފްގެ ފަޔަށް އެރިއެވެ. އެއީ ލިފްޓް ހުޅުވުނު ވަގުތުކަމުން، އަނޫފް އެއްޗެއް ބުނުމުގެ ކުރިން އޭނާ އަވަހަށް ލިފްޓުން ނުކުތެވެ. އަނޫފް ވާނުވާ ނޭނގިފައި، ކޮރަމުން ކަހަލަ ގޮތަކަށް އިރަމްގެ ފަހަތުން ހިނގައިގަތެވެ.\n"އޭތް މަޑުކޮށްބަލަ..." އަނޫފް އިރަމްއަށް ގޮވިއެވެ.\nއައިޒަކް ގޮސް ވަނީ އޭނާގެ ކެބިންއަށެވެ. އަނޫފްގެ ސަބަބުން އޭނާގެ ތަބީއަތު ވަނީ ބަދަލުވެފައެވެ. ގޮނޑީގައި އިށީންއިރު، މުޅި މީހާ ދާހިއްލާ ފޯވެއްޖެއެވެ. އަޅައިގެން އިން ޓައީއަށް ދޫކޮށްލަމުން، ގަމީހުގެ މޭމަތިން ދެގޮށް ނައްޓައިލިއެވެ. އޭސީގެ ފިނި އެންމެ ގަދަކޮށްލުމަށްފަހު، އޭނާ މާކިން އާއި ދިމާއަށް އެނބުރުނެވެ.\n"އައްދެ... އެންޓާޓިކާއަށް ދާންއުޅޭ ދުވަހެއްތަ؟..." މާކިން އަހައިލީ ލާނެތް ރާގަކަށެވެ.\n"އަބަދު ގަޔަށް ބޮލަށް އަތްލާންޖެހޭތަ؟... ދޫނި ހިފަންތަ އޮފީހަށް އަންނަނީ؟..." އައިޒަކްގެ ނޭވާ ވަނީ އަވަސްވެފައެވެ.\nއަނގަޔަށް ގޮތެއް ހަދާލައިގެން މާކިން އައިޒަކްއަށް ބަލަން ހުއްޓެވެ. އެއީ އައިޒަކްގެ ފަރާތުން އޭގެ ކުރިން ފެނިފައިވާ ސިފައަކަށް ނުވާތީއެވެ.\n"އޯކޭ ކަޓް..." މޭޒުމަތީގައި ޖަހައިލަމުން މާކިން ބުންޏެވެ. "ތިކިޔާ އެއްޗެއް ސާފުވާގޮތަށް ކިޔާބަލަ... މަގޭދެކެ ނައްޓާފަ އިން ދުވަހެއްތަ؟..."\n"އަޅާނުލާ..." އައިޒަކް ކޮމްޕިއުޓަރުގެ އިސްކްރީނަށް ނަޒަރު ހުއްޓައިލިއެވެ. "މާކްވެސް އުޅެނީ ހަމަ އެހެން... އެއްވެސް ތަފާތެއް ނެތް..."\n"މިއަދު އޮފީހަށް އައިއިރު ހުރި މޫޑެއް ނޫން ތީކީ..." މާކިން ގޮނޑީގައި އިށީނދެފައި، މޭޒު ކައިރިއަށް ގޮނޑި ދަމައިލިއެވެ. "ޔަގީނުންވެސް އަހަރެން މިއަދު އަދި އަންހެންކުއްޖަކާ ފްލާޓެއް ނުކުރަން..."\n"ފްލާޓް ނުކުރީމަ ނިމުނީތަ؟... ބޮޑުކަމެއް އޮތިއްޔާ ފިލާ މީހެއް ތީ..." ސުހާ އިނީ އަނޫފާއި ދިމާއަށް ލޯ އަޅާލައިގެންނެވެ.\nކޮށިގަނޑަށް ހާޒިރުކުރެވިފައިވާ ކުށްވެރިއަކު ފަދައިން އަނޫފް ހުރީ، އިރަމްގެ ކުރިމަތީގައެވެ. މޭޒުގައި ބޯ އަޅައިލިގޮތަށް އިރަމް އަނގައިންވެސް ނުބުނެ އޮތެވެ.\n"އޯކޭ... އެހެންވީމަ މިއަދު ކޮފީ ދޭންޖެހޭ މީހަކީ އަނޫފް..." ހުކުމް އިއްވީ ސުހާއެވެ. "މަސައްކަތަށް އެނބުރި ރުޖޫޢަވޭ..."\n"އުހުނ... އަހަރެން ނުޖެހޭނެ ދޭކަށް... ތިއުޅެނީ އަހަރެންގެ އެކައުންޓް ހުސްކޮށްލަން... ކޮފީއޭ ކިޔާފަ ކަލޭމެން ގޮސް ވަރުގަދައަށް ކާލަނީއޭ..." އަނޫފް ދެކޮޅު ހެދިއެވެ.\n"އިތުރު ބަހަނާއެއް ނޯންނާނެ..." ސުހާ ދުލެއް ނުކުރިއެވެ.\nސުހާ އާއި އަނޫފް ގޮސް ކެބިންއިން ނުކުތުމުން، އިރަމް ތެދުވިއެވެ. އޭނާގެ މޫނު ވަނީ މިލާފައެވެ. ލިފްޓްގެ ތެރޭގައި އައިޒަކް އޭނާއަށް ބަލަން ހުރި ގޮތް އިރަމްއަށް ސިފަވަމުން ދިޔައެވެ. އައިޒަކްގެ ފިރިހެންވަންތަ ސިފަތަކުގެ ސަބަބުން، އިރަމްގެ ޚިޔާލުތައް އެދިމާއަށް ދަތުރުކުރަމުން ދަނީ އަމިއްލަ ނަފުސުގެ މައްޗަށް ބާރެއް ނުފޯރުވޭނޭ މިންވަރަށެވެ.\nއަނޫފްމެން ދިޔަތާ މާ ގިނައިރެއްނުވެ، އިރަމްގެ ކެބިން ދޮރުގައި ޓަކި ޖަހައިލި އަޑު އިވުނެވެ. ސުހާ ކަމަށް ހީކޮށް އިރަމް އެއްޗެއް ނުބުނެ އިންދައި ފެނުނީ، އައިޒަކް އެތެރެއަށް ވަން ތަނެވެ. އިރަމްއަށް ފުންމައިގެން ތެދުވެވުނު ގޮތްވެސް ނޭނގުނެވެ.\n"އަހަރެން ފެނުނީމަތަ ސިހެނީ؟..." އައިޒަކްގެ ހަރުކަށި އަޑުގައި ރިހުމެއްގެ އަސަރުވިއެވެ.\nއިރަމް އެއްޗެއް ނުބުނެ، ދެއަތް ދެއަތާއި ޖޯޑުކޮށްލައިގެން ހުއްޓެވެ. އައިޒަކްގެ ނޭވާ އަވަސްވީ، އިރަމް އަނގައިން ނުބުނެ ފާޑަކަށް ބަލަން ހުރުމުންނެވެ. ކެބިންގެ ދޮރު ތަޅުލުމަށްފަހު، ދޮރުފޮތިތައްވެސް ތިރިކޮށްފައި އިރަމް އާއި ދިމާއަށް އައިޒަކް އެނބުރުނެވެ. އިރަމްގެ ހިތް ތެޅިގަތީ، އެއެއް މިއެއް ބަލާފައެއް ނޫނެވެ. އައިޒަކްގެ ކަޅުކަންގަދަ ދެބުމަ ގޮށްޖެހިފައިވާއިރު، ދެލޮލުން ފެންނަމުން ދިޔައީ ޖެހިލުންކުޑަކަމެވެ. ކޮންމެފަދަ ކަމެއް ކުރަންވެސް އޭނާ ފަސްނުޖެހޭނެ ފަދައެވެ.\n"ވައި؟..." ޝަކުވާގެ ރާގަކަށް އައިޒަކް އަހައިލިއެވެ.\nއައިޒަކް ކުރިއަށް އަޅައިލާ ކޮންމެ ފިޔަވަޅަކާއިއެކު، އިރަމް ފަހަތަށް ޖެހިލައެވެ. އެއީ، އައިޒަކްގެ ރުޅިގަނޑު ފަޅައިގެން ދާން މެދުވެރިވި ސަބަބެވެ. ހަލުވި ފިޔަވަޅުތަކެއްގައި އޭނާ ގޮސް އިރަމްގެ ދެކޮނޑުގައި ހިފެހެއްޓިއެވެ. އެއަށްފަހު، ފަހަތަށް ގެންގޮސް، ފާރާލައި ފިއްތައިލިއެވެ. އިރަމްއަށް ހަމަނޭވާއެއް ލާނެ ފުރުސަތެއްވެސް ނުލިބުނެވެ. އެ ހުރިހާ ކަމެއްވީ، އެސްފިޔަ ޖަހާލާހައި މަދު ސިކުންތުކޮޅެއްގެ ތެރޭގައެވެ.\n"ކީއްވެހޭ އަހަރެންދެކެ ޖެހިލުންވަނީ؟... އަހަރެން މީ އިރަމްއާ އަލަށް ދިމާވި މީހެއްތަ؟..." އައިޒަކް ސުވާލުކުރިއިރު ފަހަރަކަށްވުރެ ފަހަރެއް، އިރަމް އާއި ގާތްވަމުން ދިޔައެވެ.\nއިރަމް ދެލޯ މަރައި ބާރުކޮށްލީ، އައިޒަކް އޭނާގެ މޫނާއި ދިމާއަށް ގުދުވެލުމުންނެވެ. އައިޒަކްގެ ހޫނު ނޭވާގެ އިހުސާސާއިއެކު، އިރަމްގެ މުޅި ގައިން ހީބިހި ނަގައިގަތެވެ. ގުޑިލާންވެސް ނުކެރިފައި ހުރިއިރު، އޭނާގެ ދެއަތް ވަނީ މުށްކެވިފައެވެ.\nދާދި ކައިރިން އިރަމްގެ މޫނު ފެނުމުން، އައިޒަކްގެ ރުޅި ފިނިވިއެވެ. އެ އޮމާން މޫނުގައި ބީހިލަން އޭނާގެ ހިތް އެދުނެވެ. އެ މޫނުން ކޮންމެ ގުނަވަނަކަށް އައިޒަކްގެ ނަޒަރު ދަތުރުކޮށްލިއެވެ. ތުންފަތާއި ހަމައިން އެހެން ދިމާއަކަށް ނަޒަރު ބަދަލުކޮށްލަން އޭނާއަށް އުނދަގޫވިއެވެ. އައިޒަކްއަށް ދެލޯ މަރައިލެވުނެވެ. އަމިއްލަ ނަފުސު ހުއްޓުވާނެ ހިތްވަރެއް އޭނާގެ ގަޔަކު ނެތެވެ. ހިތުގެ އެދުމަށް، ކިޔަމަންވަމުން، އޭނާ އިރަމްގެ ދެކޯތާފަތުގައި ހިފަހައްޓައިލިއެވެ.


Pakistan Akee Gulhun Ufahdhan Hamajehifai Oiy Gaumeh Noon: Israel\nޕާކިސްތާނަކީ ގުޅުން އުފައްދަން ހަމަޖެހިފައި އޮތް ގައުމެއް ނޫން ކަމަށް އިޒްރޭލް ބުނެފި\nއޮފީރް އަކުނިސް: އިޒްރޭލުގެ ރީޖަނަލް ކޯޕަރޭޝަން މިނިސްޓަރު ނޫހަށް މައުލޫމާތުދެއްވަނީ --\nޕާކިސްތާނަކީ އެކުވެރިންގެ ލިސްޓްގައި އޮތް ގައުމެއް ނޫން ކަމަށާއި ގުޅުން އުފައްދަން މަޝްވަރާކުރެވޭ ގައުމެއް ވެސް ނޫން ކަމަށް އިޒްރޭލުގެ ކެބިނެޓް މިނިސްޓަރަކު ވިދާޅުވެއްޖެ އެވެ.\nރީޖަނަލް ކޯޕަރޭޝަން މިނިސްޓަރު، އޮފީރް އަކުނިސް ވިދާޅުވީ، އެމެރިކާގެ ރައިސް ޑޮނަލްޑް ޓްރަމްޕްގެ ދައުރު ޖެނުއަރީ 20 ގައި ހަމަވުމުގެ ކުރިން އަދި އިތުރު މުސްލިމް ގައުމަކާ ގުޅުން ބަދަހިކުރަން އިޒްރޭލުން ބާރުއަޅާ ކަމަށާއި އެކަމަކު އެއީ ޕާކިސްތާން ނޫން ކަމަށެވެ.\nއަކުނިސް ވިދާޅުވީ އިޒްރޭލުން ޝައުގުވެރިވާ ދެ ގައުމެއް އެބަ އޮތް ކަމަށާއި މަޝްރަވާތައް އަވަސް ކުރަންވީ ކަމަށެވެ. އެއީ ކޮން ދެގައުމެއްކަން ސާފުކޮށް ވިދާޅުނުވެ އޭނާ ވިދާޅުވީ މަޝްވަރާތައް ފައްޓަވާނީ ގަލްފް ގައުމަކުން ކަމަށެވެ. އެއީ ފަހަރެއްގައި އޮމާން ކަމަށް ވެސް ވެދާނެ އެވެ. އެކަމަކު ހަމަޔަގީނުން ވެސް އެއީ ސައޫދީ އަރަބިއްޔާ ނޫން ކަމަށް އޭނާ ވިދާޅުވި އެވެ.\nދެވަނަ ގައުމަކީ އިންޑޮނީޝިއާ ތޯ ކުރި ސުވާލަށް އަކުނީސް ސީދާ ޖަވާބެއް ނުދެއްވި އެވެ.\nއިޒްރޭލާއެކު ގުޅުން ބަދަހިކުރަން ދައުވަތުއެރުވުމުން އިންޑޮނީޝިއާގެ ރައީސް، ޖޯކޯ ވިޑޯޑޯ ވިދާޅުވީ ފަލަސްތީން އެހާލުގައި އޮއްވައި އިޒްރޭލާއެކު ގުޅުން އުފައްދަން ކެރިވަޑައިނުގަންނަވާ ކަމަށެވެ. ފަލަސްތީނަށް މިނިވަން ދައުލަތެއް އޮންނަންވާނެ ކަމަށާއި ގުޅުން އުފައްދާ ވާހަކަދައްކަވާނީ އެއަށް ފަހު ކަމަށެވެ. މެލޭޝިއާއިން ވެސް ވަނީ މިފަދަ މޭރުމަކުން ޖަވާބުދީފަ އެވެ.\nބަނގުލަދޭޝްއިން ރޮއިޓާސްއަށް ބުނި ގޮތުގައި އިޒްރޭލާ ގުޅުން ބަދަހިކުރުމަކީ އެ ގައުމުން ޝައުގުވެރިވާ ކަމެއް ނޫނެވެ.\nއިންޑޮނީޝިއާގެ ރައީސް ޖޯކޯ ވިދޯޑޯ ކަންބޮޑުވެވަޣައިގެންފައި\nޖޯކޯ ވިޑޯޑޯ (ކ) އެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕެއޯ\nޔޫއެސް އިންޓަނޭޝަލް "ޑިވެލޮޕްމަންޓް ފައިނޭންސް ކޯޕަރޭޝަން" (ޑީއެފްސީ) ގެ ސީއީއޯ، އެޑަމް ބޯލާ ބްލޫމްބާގްއަށް ވިދާޅުވި ގޮތުގައި، އިންޑޮނީޝިއާއިން އިޒްރޭލް ބަަލައިގެންފި ނަމަ ތަރައްގީއަށް މިހާރުދޭ އެހީގެ އިތުރުން ދެ ބިލިއަނެއްހާ ޑޮލަރު އަދިވެސް ދެވިދާނެ އެވެ.\nޕާކިސްތާނާ ގުޅުވައިގެން އޮފީރް އަކުނިސް ވާހަކަދައްކަވާފައި މި ވަނީ އިންޑޮނީޝިއާއަށް މި ފުރުސަތު ހުށަހެޅުއްވުމަށް ފަހުގައި ކަމަށް ބެލެވެ އެވެ.\nސައޫދީ އަރަބިއްޔާއާ އޮމާނުން ވެސް އިޒްރޭލާއެކު ގުޅުން ބަދަހިކުރާނެ ކަމަށް އުންމީދުކުރައްވާ ކަމަށް އެޑަމް ބޯލާ ވިދާޅުވި އެވެ. އޭނާ ވިދާޅުވީ އެކަން އެގޮތަށް ހިނގައިދިޔަ ނަމަވެސް މުއްސަނދި ގައުމުތަކުގައި އިންވެސްޓްކުރުމަކީ ޑީއެފްސީ އަށް ހުއްދަ އޮންނަ ކަމެއް ނޫން ކަމަށެވެ.\nބަންގްލަދޭޝް އެމެރިކާ އިޒްރޭލް + މެލޭޝިޔާ އިންޑޮނޭޝިއާ އޮމޮން


Sharafudhyn Schoolun Hayyarkuri Anhenmyha Aadhitha Dhuvahu Vazyfa Ah Nerene\nއައްޑޫ ސިޓީ ހިތަދޫގައި އުމުރުން ހަ އަހަރުގެ ކުއްޖަކަށް ޖިންސީގޯނާ ކުރިކަމުގެ ތުހުމަތުގައި ހައްޔަރު ކުރުމަށް ފަހު ހެކި ނެތިގެން ކަމަށްބުނެ ދޫކޮށް ފައިވާ 59 އަހަރުގެ އާއިމިނަތު ދިޔެ..\nޝަރަފުއްދީން ސުކޫލުން ހައްޔަރު ކުރި އަންހެންމީހާ އާދިއްތަ ދުވަހު ވަޒީފާ އަށް ނެރެނީ\n06 މޭ 2022 - 21:34:38\nއައްޑޫ ސިޓީ ހިތަދޫގައި އުމުރުން ހަ އަހަރުގެ ކުއްޖަކަށް ޖިންސީގޯނާ ކުރިކަމުގެ ތުހުމަތުގައި އެ ރަށު ޝަރަފުއްދީން ސުކޫލުން ހައްޔަރު ކުރުމަށް ފަހު ހެކި ނެތިގެން ބަންދުން ދޫކޮށްލި 59 އަހަރުގެ އާއިމިނަތު ދިޔެ އަންނަ އާދިއްތަ ދުވަހު ވަޒީފާ އަށް އަނބުރާ ނެރެން ނިންމާފައިވާ ކަމަށް މައުލޫމާތު ލިބިއްޖެ އެވެ.\nނަން ނުޖެހުމަށް ޝަރުތުކޮށް "ސީއެންއެމް"އަށް މައުލޫމާތު ދިން ފަރާތަކުން ބުނީ އައިމިނަތުދިޔެ ފްރޭމްކޮށް ހައްޔަރު ކުރުމުގެ ސަބަބުންނާއި، ބަންދުގައި ހޭދަވި މުއްދަތުގައި ނަފްސާނީ ގޮތުން ގިނަ ގެއްލުން ތަކެއް ލިބިފައި ވާކަމަށެވެ. އޭގެ ސަބަބުން ވަޒީފާ އަދާކުރަމުންދާ ސުކޫލުގެ މާހައުލަށް ނުކުތަސް އެ އިހުސާސްތައް އޭނާ އަށް ވާނެ ކަމަށެވެ. ނަމަވެސް އަންނަ އާދީއްތަ ދުވަހުން ފެށިގެން ވަޒީފާ އަށް ނުކުތުމަށް އާމިނަތުދިޔެ އަށް ސުކޫލުން އަންގާފައިވާ ކަމަށެވެ.\nއެ ސުކޫލުގެ މަސައްކަތުމީހެއްގެ ވަޒީފާ އަދާކުރަމުންދާ އާއިމިނަތުދިޔެ އަށް މިއަރު މާޗް މަސް ތެރޭގައި އެ ސުކޫލުން އަންގާފައިވަނީ އުމުރުން ހަ އަހަރުގެ ކުއްޖަކު ފާހާނާ އަށް ގެންދިއުމުގެ ތެރޭގައި ދިމާވި މައްސަލައެއްގެ ސަބަބުންން ސުކޫލުން ވަކި ގޮތެއް އަންގަންދެން ގޭގައި މަޑުކޮށްލުމަށް ކަމަށެވެ.\nއެގޮތުން ސުކޫލުން އެންގުމާއި އެކު އާމިނަތުދިޔެ ގެއަށްގޮސް ހުއްޓާ ފުލުހުން ކޯޓް އަމުރަކާއި އެކު އައިސް އާމިނަތުދިޔެ ހައްޔަރު ކުރި ކަމަށެވެ. ނަމަވެސް އާމިނަތު ދިޔެ މިހާރު ޖަލުން ދޫކޮށްލާފައިވާ ކަމަށާއި، ސުކޫލުން އޭނާ އަށް ވަޒީފާއަށް އަލުން ނުކުތުމަށް އަންގާފައިވާ ކަމަށެވެ.\n"ސުކޫލުން ވަޒީފާ އަށް ނުކުންނަން އެންގި ނަމަވެސް އާމިނަތުދިޔެ އަށް ޖަލުގައި ލިބިފައިވާ ނަފްސާނީ އަނިޔާތަކުން އަރައިގަނެ ހިތްހަމަ ޖެހިލުމަށް ބޭނުންވާތީ އެމެޖެންސީ 10 ދުވަސް ނެގީ ޑޮކްޓަރަށް ދައްކާ ހިތްހަމަ ޖެހިލަން. މިހާރު 10 ދުވަސް ހަމަވެ މި އަންނަ އާދީއްތަ ދުވަހު އާމިނަތު ދިޔެ ވަޒީފާ އަށް ނުކުންނާނެ" އެމީހާ ބުންޏެވެ.\nޖިންސީ ގޯނާގެ އެ މައްސަލައާ ގުޅުންހުރި ލިޔެކިޔުން ތަކާއެކު، ޖިނާއީ ދައުވާއެއް ކުރުމާމެދު ގޮތެއް ނިންމައި ދިނުމަށް އެދި ޕްރޮސިކިއުޓަ ޖެނެރަލްގެ އޮފީހަށް ފުލުހުން ހުށަހެޅުމުން މައްސަލައިގެ ތަހުގީގުގައި ހޯދާފައިވާ ހެއްކާއި ގަރީނާ ވަޒަން ކުރުމަށް ފަހު، ޖިނާއީ ދައުވާއެއް ކޮށްގެން ކުށް ސާބިތުކުރެވޭ މިންވަރަށް ހެއްކާއި ގަރީނާ ލިބިފައި ނުވާކަމަށް ބަޔާންކޮށް ޕީޖީ އޮފީހުން މައްސަލަ ވަނީ އަނބުރާ ފޮނުއްވާލާ ފައެވެ. އެހެންކަމުން އައިމިނަތުދިޔެ ބަންދުންދޫކުރި އެވެ.\nއަދި އެފަރާތުން މައުލޫމާތު ހިއްސާކުރަމުން ބުނީ އާމިނަތުދިޔެ ބަލަމުންދާ ކުދިން ތިބުމާއެކު އެ ކުދިންނަށް ފަސޭހައިން ބޭނުން ކުރެވޭހެން ގޭގައި ފާހާނާއެއް ހެދުމަށް މީގެ ކުރިން އައިމިނަތުދިޔެ ވަނީ ބެންކު މެދުވެރި ކޮށް ލޯނެއް ނަގާފައި ކަމަށެވެ.\n"އެއީ މުސާރައިން ކެނޑޭ ލޯނަކަށް ވާތީ އާއިއެކު އައިމިނަތު ދިޔެ ބަލަމުންދާ ކުދިންނަޓަކާ ވަޒީފާ އަށް ދާން އެނާ އަށް މަޖުބޫރުވަނީ. ނަމަވެސް އާމިނަތު ދިޔެއަށް ވަނީ ވަރަށް ބޮޑަށް ނަފްސާނީ ގެއްލުން ތަކެއް ވެފައި." އެމީހާ ބުންޏެވެ.\nއާއިލާއިން ތުހުމަތުކުރާ ގޮތުގައި އާމިނަތުދިޔެއާއި އެ ޖިންސީ ގޯނާގެ މައްސަލައާއި އެއްވެސް ގުޅުމެއް ނެތެވެ. ކުއްޖާއަށް ޖިންސީ ގޯނާ ކޮށްފައިވަނީ ކުއްޖާގެ ކާފަކަމަށް ބުނެ އައްޑޫގައި ސިލްސިލާ މުޒާހަރާ ތަކެއްވެސް ކުރިއެވެ.\nމުޒާހަރާތަކުގައި ގޮވާލާފައި ވަނީ އާމިނަތުދިޔެ ވަނީ ފްރޭމްކޮށްފައި ކަމަށާއި، އޭނާ ވަގުތުން ދޫކޮށްލުމަށްފަހު ކުއްޖާގެ ކާފަ ހައްޔަރު ކުރުމަށެވެ. ނަމަވެސް ފުލުހުން ބުނެފައިވަނީ އެމައްސަލާގައި އިތުރު މީހެއްގެ މައްޗަށް ތުހުމަތު ކުރެވޭވަރުގެ ހެއްކެއް ނުލިބޭ ކަމަށެވެ.\nއިތުރަށް ވާހަކަ ދައްކަމުން އެމީހާ ބުނީ މައްސަލައާ ގުޅިގެން އާމިނަތުދިޔެ ހައްޔަރު ކޮށް ފައިވަނީ މާޗް 24 ވަނަ ދުވަހުގެ ވަގުތެއްގައި ކަމަށެވެ. ކޯޓު އަމުރެއްގެ ދަށުން ހައްޔަރުކޮށް، ބަންދާމެދު ގޮތެއް ނިންމުމަށް ކޯޓަށް ހާޒިރު ކުރުމުން ޝަރީއަތުން ގޮތެއް ނިމެންދެން ބަންދު ކުރުމަށް އޭރު އަމުރުު ކުރީ ކަމަށެވެ.\nއައްޑޫ ސިޓީޖިންސީ ގޯނާ\nއަޚްލާގީ ފެންވަރު ދަށް މުދިމު ވަޒީފާއިން ވަކިކުރީ ރަނގަޅަށް\nއައްޑޫ ސިޓީ ވަކީލެއްގެ ކާރުގައި ރޯ ކޮށްލައިފި\nމަރުވެފައޮތް ބޮޑު މަހެއް އައްޑޫއަށް!


SunOnline: 10 School ithurah alhaa vaahaka eh nubunan: Education minister\n10 ސްކޫލު އިތުުރަށް އަޅާ ވާހަކައެއް ނުބުނަން: އެޑިއުކޭޝަން މިނިސްޓަރު\nމުހައްމަދު އައުޒަމް 12 Feb 2019, 17:25\nއެޑިއުކޭޝަން މިނިސްޓަރު ޑރ. އައިޝަތު އަލީ -- ސަން ފޮޓޯ/ މުހައްމަދު މުޒައްޔިން ނާޒިމް\nމާލޭގައި އިތުރަށް 10 ސްކޫލު އަޅަން ނިންމައިފައިވާ ކަމަށް ވިދާޅުވެފައިނުވާ ކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވެއްޖެއެވެ.\nއެޑިއުކޭޝަން މިނިސްޓަރު ޑރ. އައިޝަތު އަލީ ކުރެއްވި ޓުވީޓެއްގައި ވިދާޅުވީ ސްކޫލުތައް އެއް ދަންފަޅިއަށް ބަދަލުކުރުމާބެހޭގޮތުން އޭނާ ދެއްކެވި ވާހަކަތައް ބައެއް މީޑިއާގައި އޮޅުވާލައިފައިވާ ކަމަށެވެ.\n"އަޅުގަނޑު ދެންނެވީ މާލެ ސަރަހައްދުގައި އިތުރު 10 ސްކޫލް އަޅަން ނިންމި ވާހަކައެއް ނޫން. އެގޮތަށް އޮޑިޓް އިން ދެއްކި ވާހަކަ. ދިރާސާއަކުން ދައްކާ ގޮތުގައި ސްކޫލެއް ފުރިހަމަ ގޮތުގައި ހިންގުމަށް ސްކޫލު ސައިޒް 800-1000ގައި ބަހައްޓަން ޖެހޭ،" މިނިސްޓަރު ވިދާޅުވިއެވެ.\nއެއްދަންފަޅިއަށް ސުކޫލްތައް ބަދަލުކުރުމަށް ބޭނުންވާ ވަސީލަތްތައް ދެނެގަތުމަށް ތައްޔާރު ކުރި އޮޑިޓް ރިޕޯޓް އާންމުކުރުމަށް ރޭ ބޭއްވި ރަސްމިއްޔާތުގައި ވާހަކަ ދައްކަވަމުން އެޑިއުކޭޝަން މިނިސްޓްރީގެ ޑެޕިއުޓީ މިނިސްޓަރު ޝަރުމާ ނަސީރު ވިދާޅުވީ މާލާގެ ސްކޫލުތައް އެއްދަންފަޅިއަށް ބަދަލުކުރުމުގައި ގޮންޖެހުންތައް އެބަހުރި ކަމަށެވެ.\nއެގޮތުން އެންމެ ބޮޑު ގޮންޖެހުމަކީ ސްކޫލުތަކުގައި އިތުރު ކްލާސްރޫމްތައް އަޅާނެ ޖާގަނެތުން ކަމަށް އޭނާ ވިދާޅުވިއެވެ.\n"ތޭރަ ސްކޫލެއް އެއް ދަންފަޅި ކުރާއިރު އޮތް ހަމައެކަނި ހައްލަކީ އިތުރު ސްކޫލުތަކެއް މާލޭ ސަރަހައްދުގައި ގާއިމްކުރުން. އަޅުގަނޑުމެންގެ ޕްރޮގްރާމްގެ ތެރެއިން މާލެ އިތުރު 10 ސްކޫލެއް ބިނާކުރުމަށް ރާވަމުން މިދަނީ،" ޝަރުމާ ވިދާޅުވި އެވެ\nއެޑިއުކޭޝަން މިނިސްޓަރު ޑރ. އައިޝަތު އަލީ ރޭ ވިދާޅުވީ 10 ސްކޫލު އަޅާނީ އެފަދަ އެއްދަންފަޅިއަށް ހިންގާ ސްކޫލުތައް ނަމޫނާ ސްކޫލަކަށް ބަލައިގެން ބެސްޓް ޕްރެކްޓިސްއާ އެއްގޮތަަށް ކަމަށާއި އަދި އެ ސްކޫލުތަކަށް ކުދިން ދާނީ ދާހިތުން ކަމަށް ވެސް މިނިސްޓަރު ވިދާޅުވި އެވެ.\n"މި 10 ސްކޫލުގެ ކޮންސެޕްޓް މިހާރު މި ހުންނަ ސްކޫލުތަކާ ވަރަށް ތަފާތުވާނެ،" ޑރ. އައިޝަތު ވިދާޅުވި އެވެ.\nޑރ. އާއިޝަތު އަލީ\nޓީޗަރުންގެ މަސައްކަތްތައް ލުއިކޮށްދިނުމަށް އެދެފި\nއެމްއެންޔޫގެ ޑެޕިއުޓީ ވައިސް ޗާންސެލަރުން ވަކިކޮށްފި\nއެމްއެންޔޫގެ ވައިސް ޗާންސެލަރު ފަވާޒު ވަކިކުރަނީ


vnews - Gehllifaivaa Ulhandhu "MARIA-3"ah Vee kihineh?\nގެއްލިފައިވާ އުޅަނދު "މާރިޔާ-3"ށް ވީ ކިހިނެއް؟\nގެއްލިފައިވާ ކޮޅުވެއްްޓި މާރިޔާ-3 ފޮޓޯ: ސެނޯކް ޕްރައިވެޓް ލިމިޓެޑް\nގެއްލިގެން ހޯދަމުންދާ 168 ދިގު އަދި 33 ފޫޓު ފުޅާމިން ހުރި ބޮޑު ކޮޅުވެއްޓި "މާރިޔާ-3"ށް ވީގޮތަކާއި މެދު އެއުޅަނދުގެ ވެރިފަރާތް ލަންކާގެ ކުންފުނި ސެނޯކް ޕްރައިވެޓް ލިމިޓެޑުގެ އިސްބޭފުޅުންވެސް ތިބީ ހައިރާން ކަމެއްގެ ތެރޭގައެވެ. އެއުޅަނދު ހޯދުމަށް ސްރީލަންކާގެ ނޭވީގެ އެހީތެރިކަމަށް އެކުންފުނިން އެދިފައި ވާއިރު ރާއްޖޭގެ ކޯސްޓް ގާޑުގެ އިތުރުން އެއުޅަނދުގެ ޚަބަރެއް ލިބޭތޯ، އިންޑިޔާގެ މެރިޓައިމް ރެސްކިއު ސެންޓަރުންވެސް މިހާރު ވަނީ މަސައްކަތް ފަށާފައެވެ. ނަމަވެސް އަދި މިހާތަނަށް އެއުޅަނދާއި ބެހޭ އެއްވެސް މައުލޫމާތެއް ލިބިފައެއް ނުވެއެވެ.\nވީނިއުސްއާއި ވާހަކަ ދައްކަަވަމުން ސެނޯކް ޕްރައިވެޓް ލިމިޓެޑްގެ މާލޭ އޮފީހުގެ އެޑްމިނިސްޓްރޭޓިވް އޮފިސަރު، މަހޭޝް ނިރަންގިޔަން ވިދާޅުވީ، އަންގާރަ ދުވަހުގެ މެންދުރު ފަހު ތުލުސްދޫން ފުރި އުޅަނދުގެ ޚަބަރެއް ނުވެގެން ރާއްޖޭގެ ކޯސްޓްގާޑަށް ރިޕޯޓް ކުރީ އެއުޅަނދު ލ ގަމަށް ވަނުން ލަސްވެގެން އުޅަނދުގެ ޚަބަރެއް ލިބޭތޯ ބެލުމަށް ފަހުގައި ބުރާސްފަތި ދުވަހުގެ ހަވީރުގައި ކަމަށެވެ. އޭނާ ވިދާޅުވީ، "މާރިޔާ-3"ށް ދިމާވީ ކޮންމައްސަލައެއްކަން އެއްގޮތަކަށްވެސް ބުނަން ނޭނގޭކަމަށާއި، ކަނޑުގަދަވުން ފަދަ ކަމެއް މެދުވެރިވެގެން ދަތުރު ނުކޮށް އެހެންތަނެއްގައި ބަނދަރު ކުރާނަމަވެސް އެކަން ކެޕްޓަނުން އަންގާ ކަމަށާއި އެކަމަކު އެފަދަ އެއްވެސް މައުލޫމާތެއްވެސް "މާރިޔާ-3" ގެ ކެޕްޓަނާއި ފަޅުވެރިންގެ ފަރާތުން ލިބިފައި ނުވާކަމަށެވެ.\nސެނޯކް ޕްރައިވެޓް ލިމިޓެޑްގެ އެޑްމިނިސްޓްރޭޓިވް އޮފިސަރ މަހޭޝް ނިރަޔަންގަން ވީނިއުސްއަށް މައުލޫމާތު ދެއްވަނީ. ފޮޓޯ: ވީނިއުސް\n"މާރިޔާ-3"ގެ ފަހު ދަތުރު:\nކ ތުލުސްދޫން "މާރިޔާ-3" ކޮޅުވެއްޓި ފުރީ، އަންގާރަ ދުވަހުގެ މެންދުރު ފަހު2ޖެހިފަހުން، ލ ގަމަށް ދިޔުމަށެވެ. އެއުޅަނދު އެންމެ ބާރަށްވެސް ދުވަނީ ގަޑިއަކު5ނޯޓިކަލް މޭލަށެވެ. މާރިޔާ-3ގައި މީގެ ކުރިން ކެޕްޓަނެއްގެ ގޮތުގައި މަސައްކަތްކުރި އަދި ތ ވިލުފުށީ ނިލިގޭ ޢަލީ ފިރާޤު ވީނިއުސްއަށް މައުލޫމާތު ދެމުން ބުނީ، އަންގާރަ ދުވަހު ހަވީރު5ޖަހާ އެހާއިރު އެއުޅަނދާއި ގުޅުނު ކަމަށާއި އޭރު އެއުޅަނދު އޮތީ މާލެ އާއި ވިލިގިއްޔާ ދެމެދުން ވާދޫކަނޑުތެރޭގައި ކަމަށެވެ.\nސެނޯކް ޕްރައިވެޓް ލިމިޓެޑްގެ މާލޭ އޮފީހުގެ އެޑްމިނިސްޓްރޭޓިވް އޮފިސަރު، މަހޭޝް ވިދާޅުވީ އެއުޅަނދުގައި ހުރި ބިދޭސީ ފަޅުވެރިއަކު މާލޭގައި ހުރި އޭނާގެ ރައްޓެއްސަކަށް އަންގާރަ ދުވަހުގެ ރޭ 9:30 ހާއިރު ގުޅި ކަމަށާއި، މޫސުމް ގޯސްކަމަށް ބުނި ކަމަށެވެ.\n"މާރިޔާ-3"ގައި ކެޕްޓަނެއްގެ ގޮތުގައި މަސައްކަތްކުރި އަލީ ފިރާޤު ބުނީ އެވަގުތާއި ހަމައަށް ބަލާނަމަ އެއުޅަނދު އޮންނާނެ ކަމަށް ލަފާކުރެވެނީ މާލެ އަތޮޅު ދެކުނުބުރީގެ ދަށުގައި ކަމަށެވެ.\nއަލީ ފިރާޤު ބުނީ، އެއުޅަނދު ލ އަތޮޅަށް ދަތުރު ކުރާނީ މާލެ އަތޮޅު ދެކުނުބުރީ ދަށުން އައިސް ފުލިދޫ ކަނޑު ހުރަސްކޮށް ވ އަތޮޅަށް ވަދެ ރަކީދޫ ކައިރިން ވައްޓަރު ކަނޑު ހުރަސްކޮށް ދިއްގަރު ކަނޑުއޮޅިން މ އަތޮޅު ތެރެއަށް ވަދެގެން ކަމަށެވެ.\n"މާރިޔާ-3"ގެ ކެޕްޓަން އާދަމް ނައީމް ވިލުފުށީގައި ހުންނަ އޭނާގެ ގޭގައި ދިިރިއުޅޭ ކުއްޖަކަށް އެރޭ 11 ޖަހާ އެހާކަން ހާއިރު ފޯނު ކުރިކަމަށާއި އަދި ވިލުފުއްޓަށް ދިޔުމަށް ދަތުރު ކުރަމުންދާކަމުގައި ބުނެފައިވާ ކަމަށެވެ. ނަޢީމުގެ ފަހަރިއަކު ބުނީ އެރޭގެ އިރު އޮއްސުނު ފަހުން ޒުލައިޚާ އާއި ގުޅުނު ކަމަށެވެ. އަދި އޭރު ފުރައިގެން އުޅޭ ވާހަކަ ޒުލައިޚާ ނުބުނާ ކަމަށެވެ.\n"މާރިޔާ-3" އާއި އެންމެ ފަހުން ގުޅުނުކަމަށް ސެނޯކް ޕްރައިވެޓް ލިމިޓެޑުން އެމްއެންޑީއެފަށް ރިޕޯޓް ކުރި ވަގުތަށް ވުރެ ފަހުން އުޅަނދުގެ ކެޕްޓަން ނައީމް އާއި އޭނާގެ ބައެއް ރައްޓެހިންނަށް ގުޅިފައި ވުމުން "މާރިޔާ-3"އަށް ވީގޮތެއް ވީ ބުދަވިލޭރޭގެ ދަންވަރުގެ ވަގުތެއްގައެވެ.\nރާއްޖޭގެ ޗާޓެއް: މާރިޔާ-3 ގެއްލުނުކަމަށް ބެލެވޭ ސަރަހައްދު. މިސަރަހައްދުގެ ވައިގެ މަގުންނާއި ކަނޑުމަގުން މިހާރު ދަނީ ބަލަމުން .\nއަންގާރަ ދުވަހުގެ ރޭ މާލެއަށް ޖެހުނު ކޮޅިގަނޑާއި މޫސުމްއޮތް ގޮތް:\nއަންގާރަދުވަހުގެ ރޭ މެންދަމު މާލެއަށް ވަރުގަދަ ކޮޅިގަނޑެއް ޖެހުނެވެ. މޫސުމާއި ބެހޭ ޤައުމީ އިދާރާއިން އޭރު އޮތީ މެދުރާއްޖެ ތެރެއާއި ދެކުނުގެ އަތޮޅުތަކަށް ވައިޓް އެލާޓްވެސް ނެރެފައެވެ. މެޓު އޮފީހުން ބުނި ގޮތުގައި މާލެ ސަރަހައްދަށް އަންގާރަ ދުވަހުގެ ރޭ ޖެހުނު ކޮޅިގަނޑުގައި އެންމެ ބާރަށް ވައިޖެހިފައި ވަނީ ފަތިހު 3:58 ގައި ގަޑިއަކު 46 މޭލު ބާރު މިނުގައެވެ. އަދި އެރޭގެ 8:00ން ހެނދުނު 8:00 އާއި ދެމެދު މާލެ ސަރަހައްދަށް ވައިޖެހިފައި ވަނީ އެވްރެޖްކޮށް ގަޑިއަކު 21 މޭލާއި 38 މޭލާއި ދެމެދުގެ ބާރުމިނެއް ގައެވެ. އަދި ކަނޑުތަކުގެ ރާޅުގެ އުސްމިން ހުރިކަމަށް ލަފާކުރެވެނީ5ފޫޓާއި 8 ފޫޓާއި ދެމެދުގެ އުސްމިނެއްގައި ކަމަށެވެ. އަދި އެ 24 ގަޑިއިރުގެ ތެރޭގައި 17.3މިލި ލީޓަރުގެ ވާރޭ ސަރަހައްދަށް ވެހުނުކަމަށް ރެކޯޑު ކުރެވިފައިވާ ކަމުގައިވެސް މެޓު އޮފީހުން ބުނެފައި ވެއެވެ.\nއަލީ ފިރާޤު ބުނީ އެންމެ ފަހުން އެއުޅަނދަށް ގުޅުނު ވަގުތާއި އަދި ކޮޅިގަނޑު ޖެހުނު ވަގުތަށް ބަލާއިރު، މާރިޔާ-3 އޮންނާނީ ފުލިދޫ ކަނޑުގައި ކަމަށެެވެ. އެހެންކަމުން ވިއްސާރައިގައި ޖެހި އެއުޅަނދަށް ކަމެއް ވިނަމަ ވީކަމަށް ބެލެވެނީ ފުލިދޫ ކަނޑު ތެރޭގައި ނުވަތަ ވ އަތޮޅު ދަށުގައި އެއުޅަނދު އޮއްވައިކަމުގައި ލަފާކުރެވޭ ކަމުގައި އަލީ ފިރާޤު ބުންޏެވެ.\nއަންގާރަ ދުވަހުގެ ރޭ މެދުރާއްޖެ ތެރޭގެ އަތޮޅުތަކަށް ޖެހުނު ކޮޅިގަނޑުގައި 46 މޭލަށް ވައިގަދަވިއެވެ. އަދި ބުދަ ދުވަހުގެ ރޭ އައްޑޫ ސިޓީގެ ހިތަދޫއަށް ނަގޫރޯޅިއެއް އަރައި ބޮޑެތި ގެއްލުންތަކެއް ލިބުނު އިރު، ބުދަ ދުވަހު އަލި ހުރަސްކަނޑަށް މުދާ އުފުލާ ދޯންޏެއް އަޑިޔަށް ދިޔައެވެ. އަދި ބޮޑަށް ވިއްސާރަ ވިލާތައް އުފެދިފައިވާ ސަރަހައްދުތަކުގައި ނަގޫ ރޯޅިތައް އުފެދުމުގެ ފުރުޞަތު އޮތް ކަމުގައިވެސް މެޓް އޮފީހުން ވަނީ ބުނެފައެވެ.\nމާރިޔާ-3 ބަންޑުޖަހައި ލީތަ؟ އަޑިޔަށް ދިޔައީތަ؟ ނުވަތަ ބެހުނީތަ؟\nމާރިޔާ-3 އަޑިޔަށް ދިޔުން ނުވަތަ ބަންޑުން ޖަހާލުން ފަދަ ކަމެއް ހިނގުމުގެ ފުރުޞަތު ކުޑަ ކަމުގައި އެކޮޅުވެއްޓި ކުރިން ދުއްވި ކެޕްޓަން އަލީ ފިރާޤުގެ އިތުރުން ސެނޯކް ޕްރައިވެޓް ލިމިޓެޑުންވެސް ބުނެފައިވެއެވެ. އެއީ 168 ފޫޓުގެ އެބޮޑު ކޮޅުވެއްޓިއަކީ ގަދައިގައިވެސް އެތައް ދަތުރެއް ރާއްޖޭގެ ކަނޑުތަކުގައި ކޮށްފައިވާ އުޅަނދަކަށް ވާތީއެވެ.\n"ޤަބޫލެއް ނުކުރެވޭ ބަންޑުން ޖަހައިލީ ކަމަކަށް ނުވަތަ އަޑިޔަށް ދިޔައީ ކަމަކަށް. ބޮޑަށް ބުރަވެވެނީ އިންޖީނު ފެއިލްވެގެން ރާއްޖޭގެ އިރުމައްޗަށް ބެހުނީ ކަމަށް. އެއީ އިންޖީނު ހުއްޓިއްޖެނަމަ ވަޔާއި އޮޔަށްވެސް އެކަހާނެ ގަޑިއަކު ހަތަރު ފަސް ނޯޓިކަލް މޭލު ވަރު. އެއުޅަނދު އޮތީ މުދާ ބަރުކޮށްފައެއް ނޫން. މުޅިން ހުސްކޮށް. ދެމީޓަރަށްވުރެ އެ އުޅަނދު ފުނެއް ނުވާނެ. އަދި އުޅަނދުގެ ގެގަނޑު އުސްވީމާ ވައި އަޅާވަރު ބޮޑުވާނެ. ވީކަމެއް އެއުޅަނދަށް ވީކަމަށް ބުރަވެ ވެވެނީ އެރޭ ޖެހުނު ކޮޅިގަނޑުގެ ފަހުން" އަލީ ފިރާޤު ބުންޏެވެ.\nއޭނާ ބުނީ ބަންޑުން ޖަހައިލިނަމަވެސް އަދި ދިޔަވެ އަޑިޔަށް ދިޔަ ނަަމަވެސް އެއުޅަނދު މުޅިން އެކުގައި އަޑިޔަށް ނުދާނެ ކަމަށެވެ.\nމާރިޔާ-3ގައި ތިބި މީހުން:\nމާރިޔާ-3 ގައި ތިބީ2ދިވެހިންނާއި4ބިދޭސީންނެެވެ. ބިދޭސީންގެ އެކަކީ ލަންކާ މީހެކެވެ. އަނެއް3މީހުންނަކީ ބަނގުލަދޭޝްގެ މީހުންނެވެ. އޭގައި ތިބި ދެ ދިވެހިންނަކީ ކެޕްޓަން ތ ވިލުފުށީ ފިނިހިޔާގޭ އާދަމް ނައީމާއި އޭނާގެ އަންހެނުން ތ ވިލުފުށީ ކޮށިބިއްލޫރިގޭ ޒުލައިޚާ އުސްމާނެވެ. ޒުލައިޚާ މާލެ އައިސްހުރީ ޑޮކްޓަރަށް ދައްކާށެެވެ. އޭނާ އެއުޅަނދަށް އެރީ ފިރިމީހާ އާއި އެކު އުފަންރަށް ވިލުފުއްޓަށް ދާށެވެ. މީގެ ކުރިންވެސް ފިރިމީހާ ނައީމު އާއި އެކު އެކޮޅުވެއްޓީގައި ޒުލޭޚާ އެތައް ފަހަރަކު ދަތުރުކޮށްފައި ވެއެވެ.\nކޮޅުވެއްޓި މާރިޔާ-3 ގެ ކެޕްޓަން އާދަމް ނަޢީމާއި އޭނާގެ އަންހެނުން ޒުލައިޚާ އުސްމާން: އެންމެ ފަހުން އާއިލާއަށް ގުޅިފައި ވަނީ ބުދަވިލޭރޭގެ އިރާކޮޅު\nމާރިޔާ-3 ގައި ހުރިތަކެތި:\nސެނޯކް ޕްރައިވެޓް ލިމިޓެޑްގެ މާލޭ އޮފީހުގެ އެޑްމިނިސްޓްރޭޓިވް އޮފިސަރު، މަހޭޝް ނިރަންގިޔަން ވިދާޅުވީ، މުދަލަކަށް ކޮޅުވެއްޓީގައި ހުންނާނީ ތުލުސްދޫ އިން އެރުވި5ލީޓަރުގެ ބޮނަކުއާ ބްރޭންޑްގެ 150 ކޭސް ފެން ކަމަށެވެ. އެއުޅަނދުގައި އެނޫނިއްޔާ ދެން ހުންނާނީ އުޅަނދަށް ބޭނުންވާ ތަކެތި ކަމުގައި އޭނާ ވިދާޅުވިއެވެ.\n" އޭގައި ހުންނާނެ 20 ދުވަހަށް6މީހުންނަށް ކެވޭ ވަރަށް ކާބޯތަކެތި. ކަރަންޓް ދިނުމަށް 30 ކިލޯވޮޓްގެ ދެ ޖެނެރޭޓަރު ހުންނާނެ. 40000 ލީޓަރުގެ ތެޔޮ ހުންނާނެ. ވަރަށް ފަހުން އެރުވި އައު ދެ ފެންޕަމްޕާއި އެކު ޖުމުލަ4ފެން ޕަމްޕް ހުންނާނެ. ޖީޕީއެސްވެސް ބެކަޕް ޖީޕީއެސް އަކާއި އެކު2އެތި ހުންނާނެ. ވީއެޗް އެފް ސެޓާއި އޭގެ ބެޓެރީ ސެޓާއި ލައިފްޖެކެޓް އަދި ލައިފް ރިންގ ހުންނާނެ." މަހޭޝް ވިދާޅުވިައެވެ.\nއޭނާ ވިދާޅުވީ، މީގެ ކުރިން ވީއެޗްއެފް ސެޓުންވެސް އެހެން އުޅަނދުތަކާއި މާރިޔާ-3ން މުއާމަލާތުކޮށް ވާހަކަވެސް ދައްކާ ކަމަށާއި އެކަމަކު ސެޓަަލައިޓް ފޯނެއް އެއުޅަނދުގައި ނޯންނާނެ ކަމަށެވެ.\nމަހޭޝް ވިދާޅުވީ، "މާރިޔާ-3"ގައި ޖުމުލަ6ކޮޓަރި ހުންނާނެ ކަމަށާއި، ކެބިން ރޫމުމުވެސް ހުންނާނީ އޭސީކޮށްފައި ކަމަށެވެ. އަދި އެއީ ވަރަށް ފެންވަރު ރަނގަޅުގޮތެއްގައި ހަދާފައިވާ އުޅަނދެއްކަމުގައި ވެސް ވިދާޅުވިއެވެ.\nސެނޯކް ޕްރައިވެޓް ލިމިޓެޑުން ބުނީ "މާރިޔާ-3" އެއީ ދަގަނޑު ފިލައިން ބަނދެފައިވާ އުޅަނދެއް ކަމަށާއި، އެއުޅަނދު ބަނދެފައިވާ ގޮތުން އޭތި އަޑިޔަށް ދިޔަ ނަމަވެސް އޭގެ ބައެއް ކޮމްޕާޓްމަންޓް ތަކަށް ފެންނުވަންނާނެތީ، އުޅަނދު މުޅިން އަޑިޔަށް ނުދާނެ ކަމަށެވެ. އަދި އެއުޅަނދުގެ އިންޖީނު އެންމެ ފަހުން އޯވަހޯލްކޮށްފައިވަނީ މީގެ ވިއްސަކަށް ދުވަސް ކުރިން ކަމަށާއި، "މާރިޔާ-3" ގެއްލިފައި އެވަނީ އިންޖީނު އޯވަހޯލްކުރުމަށްފަހު ކުރި3ވަނަ ދަތުރުގައި ކަމަށެެވެ. އަދި އެއުޅަނދު ދަތުރުތައް ކުރާނީ، ކ ތުލުސްދޫ މ ކޮޅުފުށި އަދި ލ ގަމަށް ކަމަށެވެ.\nއުޅަނދު ހޯދުމަށް ހިންގާ އޮޕަރޭޝަން:\n"މާރިޔާ-3" އާއި އޭގައި ތިބި މީހުން ހޯދުމަށް އެމްއެންޑީއެފުން ވަނީ ޚާއްސަ އޮޕަރޭޝަނެއް ފަށާފައެވެ. މިއޮޕަރޭޝަނުގައި ހަރަކާތްތެރިވަމުންދާ ޓީއެމްއޭގެ ސީޕްލޭނަށް ލ އިސްދޫ މުލީގެ 50 ނޯޓިކަލް މޭލު ބޭރުން ވަނީ ތެޔޮގަނޑަކާއި ލަކުޑިފަދަ ބައެއް ތަކެތި ފެނިފައެވެ. އެކަމާއި ގުޅިގެން އެސަރަހައްދު އިތުރަށް ބެލުމަށް މަސައްކަތް ކުރަމުންދާކަމުގައި އެމްއެންޑީއެފުން ވަނީ ބުނެފައެެވެ. ނަމަވެސް އަދި އެތަކެއްޗަކީ "މާރިޔާ-3" އާއި ގުޅުންހުރި ތަކެތިކަން ނުވަތަ ނޫންކަން ކަށަވަރު ނުވާކަމަށެވެ.\nސެނޯކް ޕްރައިވެޓް ލިމިޓެޑުގެ އެހެން ކޮޅުވެއްޓިއެއްގެ ކެޕްޓަން ތ ވިލުފުށީ ނިލިގޭ އަލީ ފިރާޤު ބުނީ، ކަނޑުމަތިން އެފެނުނު އެއްޗިއްސަށް ބަލާއިރު އެއީ "މާރިޔާ-3" އާއި ގުޅުންހުރި ތަކެތިކަމުގައި ނުބެލެވޭ ކަމަށެވެ.\n"މަގޭ ހިތެއް ނުބުނޭ އެއީ މާރިޔާ-3ގެ އެއްޗިއްސެކޭ، އެއަކު އެއްވެސް މުދަލެއް ނެތް، ގައިމުވެސް ލަކުޑިއެއް ނުހުންނާނެ. އެހެނެއް ނޫން، ފެންކޭސްތަކެއް ކަނޑުމަތީގައި އޮޔާދަނިކޮށް ފެނިއްޖެ ނަމަ ޔަޤީނާ ގާތްވާނެ." އަލީ ފިރާޤު ބުންޏެވެ.\n"މާރިޔާ-3"ށް ވީގޮތެއް ކަނޑައަޅައި ބުނާކަށް އަދި ނޭނގެއެވެ. އެންމެ ބޮޑު ކަންބޮޑުވުމަކީ އެއުޅަނދާއި މުވާސަލާތީ ގުޅުން ކެނޑިފައި ވުމެވެ. އުޅަނދަށް ކަމެއް ދިމާވީ ފޯނު ރޭންޖް ލިބޭ ސަރަހައްދުން ބޭރުގައި މާކަނޑުގައި ވަނިކޮށް ކަމެއް ނުވަތަ ކުއްލި ހާދިސާއެއްގައި އެއްވެސް ފަރާތަކަށް ޚަބަރެއް ކުރާނެ ވަގުތެއް ނުލިބުނީ ކަމެއް ނޭނގެއެވެ، އެއުޅަނދު ހޯދުމަށް ރާއްޖޭގެ އިރުމަތީ ބިތުގެ ސަރަހައްދުތައް ވައިގެމަގުންނާއި ކަނޑުމަގުން އެމްއެންޑީއެފް ކޯސްޓްގާޑުން ދަނީ ބަލަމުންނެވެ.


Priyanka, Nick Hedhun Alhaa Goi Copy Kuranee - Vaguthu\nޕްރިޔަންކާ، ނިކް ހެދުން އަޅާ ގޮތް ކޮޕީ ކުރަނީ\nބޮލީވުޑްގެ ބަތަލާ ޕްރިޔަންކާ ޗޯޕްރާ އާއި ނިކް ޖޮނަސްގެ ކައިވެންޏަށް އަަހަރެއް ވަނީއެވެ. އުމުރުގެ ބޮޑު ތަފާތެއް މި ދެ މީހުންހުރި ކަމުގައިވިޔަސް، މުޅި ދުނިޔެއަށް މި ދެމަފިރިން ސާބިތުކޮށްދިނީ، އެއީ އެއްވެސް ކަމެއް ނޫން ކަމެކެވެ.\nޕްރިޔަންކާ އާއި ނިކް އެކު އެކީގައި ތަންތަނަށް ދަތުރުކޮށް ހަދައެވެ. ނިކްގެ ކޮންސާޓްތަކަށް ޕްރިޔަންކާ ދެއެވެ. އަދި ޕްރިޔަންކާ މަސައްކަތުގައި އުޅޭ ވަގުތު ނިކް އެތަނަށްވެސް ދެއެވެ. މިއީ މި ދެ މީހުން އުޅޭ ގޮތެވެ.\nމީގެ އިތުރުން، މީީޑިއާގެ ސަމާލުކަމަށް ިމިހާރު މި ދެމަފިރިންނާއި ގުޅޭގޮތުން އައިސްފައި ވަނީ ދެމަފިރިން އެއްގޮތަށް ހެދުން އަޅާ ވާހަކައެކެވެ.\nޕްރިޔަންކާ އޭނާގެ ފިލްމް ދަ ސްކައި އިޒް ޕިންކްގެ ޕްރޮމޯޝަނަލް ޓުއާގައި ހެދުން އަޅާފައި ހުރީ އޭނާގެ ފިރިމީހާ ނިކްގެ އަލަމާރީގައި ހުރި ހެދުންތައް ބަލައިގެން ތޯ ބައެއް މީހުން ދަނީ ސުވާލު އުފައްދަމުންނެވެ. އެހާވެސް ދެ މީހުން ހެދުން އަޅާ ގޮތް އެއް ގޮތެވެ.\nޕްރިޔަންކާ ހެދުން އަޅާފައި ހުރި ގޮތުން އެތައް ބަޔަކު ބުނަމުން ދަނީ، ޕްރިޔަންކާ ހީވަނީ ތަނެއްގެ ވެރިއެއް ހެން ކަމަށެވެ.\nއަދި އޭގެ ކުރިންވެސް ނިކް ލާ އެއްޗެހީގެ ވައްޓަފާޅި އާއި އެ ކުލަޔާ އެއްގޮތްވާ ގޮތަށް ޕްރިޔަންކާ ހެދުން އަޅާފައި އެބަ ހުއްޓެވެ.\nއޮކްޓޯބަރ 8, 2019 14:03\nމެއް......? ދެޓް އިޒް ނޮޓް ކޮޕީންގ.. ދެޓް އިޒް ކޯލްޑް ކަޕްލް ގޯލްސް....???


ކެލާ ކައުންސިލް އިދާރާގެ ވޭން މަރާމާތުކުރުން\nކެލާކައުންސިލްއިދާރާގެ ވޭން މަރާމާތުކޮށްދޭނެ ފަރާތެއް ހޯދުމަށް ކުރެވުނު ނަންބަރ (IUL)249-B/249/2019/33 އިޢުލާންއާއި ގުޅިގެން ހުށަހަޅާފައިވާ ބިޑުގެ މައުލޫމާތު ފުރިހަމަނުވާތީ އަލުން އިޢުލާން ކުރަމެވެ.\nވީމާ މި މަސައްކަތް ކޮށްދިނުމަށް ޝައުގުވެރިވާ ފަރާތްތަކުން ތިރީގައި މިދަންނަވާ ދުވަސްތަކުގައި ކެލާ ކައުންސިލް އިދާރާގެ މީޓިންރޫމަށް ވަޑައިގެން މައުލޫމާތު ސާފުކުރެއްވުމާއި އަންދާސީހިސާބު ހުށަހެޅުއްވުން އެދެމެވެ.\nމަޢުލޫމާތު ސާފުކުރުމާއި ބިޑުހުށަހެޅުމުގައި ބައިވެރިވެވޭނީ ކުންފުނި، ޕާޓްނަރޝިޕް، ލޯކަލް އިންވެސްޓްމަންޓް، ފަރުދީ ވިޔަފާރި، ފަދަ ވިޔަފާރި ކުރުމުގެ ހުއްދަ ލިބިފައިވާ ފަރާތްތަކަށެވެ.\nމަޢުލޫމާތު ސާފުކުރުމާއި އަންދާސީހިސާބު ހުށަހެޅުމުގައި ބައިވެރި ވެވޭނީ ކޮންމެވެސް އެއް ހައިޞިށްޔަތަކުންނެވެ. އަދި ބިޑްހުށަހެޅުމުގައި ބަދަލުގައި މީހަކު ފޮނުވާނަމަ އެކަން އެނގޭނެ ލިއުމެއް ހުށަހެޅުއްވުން އެދެމެވެ. އަދި މަޢުލޫމާތު ސާފު ކުރެއްވުމަށް ބާއްވާ ބައްދަލުވުމުގައި ބައިވެރިނުވާ ފަރާތްތަކުން ހުށަހަޅުއްވާ އަންދާސީހިސާބު ބަލައި ގަނެވެން ނެތްވާހަކަ ދަންނަވަމެވެ.\nސުންގަޑި: 04 ޖުލައި 2019 1100


އާޒިމް، ސަޢީދަށް: ސަރުކާރު އެބައޮތް, ނުވެސް ވެއްޓޭނެ، ވައްޓައެއް ވެސް ނުލެވޭނެ! - DhiDaily\nއާޒިމް، ސަޢީދަށް: ސަރުކާރު އެބައޮތް, ނުވެސް ވެއްޓޭނެ، ވައްޓައެއް ވެސް ނުލެވޭނެ!\nސަރުކާރު އެބައޮތް ކަމަށާއި، ސަރުކާރު ނުވެސް ވެއްޓޭނެ ކަމަށާއި، ވައްޓައެއް ވެސް ނުލެވޭނެކަމަށް ވިދާޅުވެ މެދު ހެންވޭރު ދާއިރާގެެެ މެންބަރު ޢަލީ އާޒިމް، މާވަށު ދާއިރާގެ މެންބަރު މުޙައްމަދު ސަޢީދަށް ވަރުގަދަ ރައްދެއް ދެއްވައިފިއެވެ.\nމަޖިލީހުގެ އިއްޔެގެ ޖަލްސާގައި ސަޢީދު ވަނީ މިއަދު ސަރުކާރެއް އެބައޮތްތޯ ރައްޔިތުން އެބަ ސުވާލުކުރާ ކަމަށެވެ.\n”ލީޑެއް ނުކުރެވޭ. ރައީސް އިބްރާހީމް މުޙައްމަދ ޞާލިޙް މިއަދު އެ ވަނީ ފެއިލްވެފަ. އަ ޅުގަނޑުމެންނަށް މި ޤައުމު ކުރިއެރުވުމަށްޓަކައި ސަރުކާރަކުން އިސްވެ ކަމެއް ކުރާ ތަނެއް ނުފެނޭ ޢިއްޒަތްތެރި ރައީސް.“\nސަޢީދުގެ ވާހަކަތަކަށް ރައްދު ދެއްވަމުން އާޒިމް ވިދާޅުވީ ސަރުކާރު އެބައޮތް ކަމަށެވެ. އަދި ސަރުކާރު ނުވެސް ވެއްޓޭނެ ކަމަށާއި, ވައްޓައެއް ވެސް ނުލެވޭނެކަމަށެވެ.\n”އަޅުގަނޑުމެން ތިބޭނީ ގަދަކޮށް. އިރާދަކުރެއްވިއްޔާ ކުރިއަށް މި އޮތް އެތައް ޒަމާނެއްގައި އެމްޑީޕީގެ ސަރުކާރު އޮވެގެން، އެމް.ޑީ.ޕީގެ މެޖޯރިޓީއެއް އޮވެގެން އަބަދ ވެސް އިރާދަކުރެއްވިއްޔާ އަޅުގަނޑުމެން މި ރާއްޖޭގެ ރައްޔިތުންނަށް ވެރިކަން ކުރަމުންދާނެ. އެކަމާ ދޭތެރޭ މާވަށު ދާއިރާގެ ޢިއްޒަތްތެރި މެންބަރު ޝައްކެއް ވެސް އުފެދޭނެ ކަމެއް ނެތް. މި ސަރުކާރު ވައްޓައެއްނުލެވޭނެ. އިއްޒަތްތެރި ރައީސް. އަ ޅުގަނޑުމެންނަށް ފާޑުކިޔުމުގެ ޤާބިލުކަން ފާޑުކީމަ އޭތި ބަލައިގަތުމުގެ ޤާބިލުކަންހުރި ޕާޓީއަކީ އެމްޑީޕީ.“ އާޒިމް ވިދާޅުވިއެވެ.\nއާޒިމް ވިދާޅުވީ މިދިޔަ ފަސް އަހަރު ދުވަހު ހިންގި އުސޫލަކުން، އެމްޑީޕީއެއް ޚުދު މުޚްތާރު ވެރިކަމެއް ނުކުރާނެ ކަމަށެވެ.\nވަގުންގެ ސަރުކާރުދޯ؟ ދައުލަތުގެ ޚަޒާނާގަ ލޯލާރިއެއް އޮތްވާ ވަގުން ނުވެއްޓޭނެ. އެއަށް ދަހިލަވާފަ ތިބޭނީ އޭތިކޮޅު ދަވާލެވޭނެ އިރަކަށް. ފައްކާ ވަގުންނޭ އިބޫގެ ސަރުކާރުގަ ތިބީ.\nކެނެރީގޭ ފާދިރީއަކީ އުތުރުކޮރެއާގެ ލީޑަރ ގެންގުޅުއްވާކަހަލަ ޚުދުމުޚުތާރުމީހެއް ސޯލިހުއާ އަޅައިގަނެގެން އުޅެނީ ބަރުދަމާނީ ނިޒާމް ނެހެދިގެން ޤައުމުގެ ބާރު ހަންޑިބޭގެ މުށުތެރެއަށްބލާންވެގެން ވަރަށްސާފް އިނގޭތޯ


ފަތުވާ: އާންމުކޮށްލާ ހެދުންތައް މުޙްރިމުން ނުލުމުގެ ޙިކުމަތް – DhiSalafiyyah\nފަތުވާ: އާންމުކޮށްލާ ހެދުންތައް މުޙްރިމުން ނުލުމުގެ ޙިކުމަތް\n21/09/2012 ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\nޙައްޖާއި ޢުމްރާގައި، ފަހާފަ ހުންނަ ހެދުން މުޙްރިމުން ނުލުމުގެ ޙިކުމަތަކީ ކޮބާ؟\n[އާންމުކޮށްލާ ހެދުން މުޙްރިމުން] ނުލުމުގެ ޙިކުމަތަކީ އިންސާނާ އޭނާގެ رَبّއަށް އެތެރެފުށުންނާއި ބޭރުފުށުން މަޑުމޮޅިވެއުޅުން ފުރިހަމަވުމުގެ ގޮތުންނެވެ. އެއީ ރިދާއަކާއި(1) އިޒާރެއްލުމުންނެވެ.(2) އެންމެ މޮޅު ހެދުންލުމުގެ ކުޅަދާނަކަން ލިބިފައިވާ އެންމެ މުއްސަނދިމީހުންވެސް އެންމެ ފަޤީރުމީހުންނާ އެއްފަދައިންވާތަން ތިބާއަށް ފެންނާނެއެވެ. އެއީ މަޑުމޮޅިކަންފުރިހަމަވުމުގެ ތެރެއިންވާކަމެކެވެ.\nއަދިވެސް މުސްލިމުންގެމެދުގައި އޮންނަ އެއްބައިވަންތަކަން ދެއްކުމަށްވެސްމެއެވެ. އަދި އެބައިމީހުން އަޅާހެދުމުގައިވެސް އެބައިމީހުންނަކީ އެއް އުންމަތެއްކަން ދެއްކުމަށްޓަކައެވެ. އެހެންކަމުން އެއްބިނާއެއްގެ ވަށައިގެން އެބައިމީހުން ޠަވާފުކުރެއެވެ. އަދި ހުއްޓިގެންވެސް ތިބެނީ އެއްތަނެއްގައެވެ. އަދި ރޭތައް ހޭދަކުރަނީވެސް އެއްބިމެއްގައެވެ. އަދި [ހިލަ] އުކަނީވެސް އެއްތާކަށެވެ.\nތިންވަނަ ފައިދާއަކީ: ހަމަކަށަވަރުން އިންސާނާ ދުނިޔެއިން ނުކުންނައިރު އޭނާ ނުކުންނާނީ މިފަދަ ގޮތަކަށްކަން އިންސާނާ ހަނދުމަވެއެވެ. އެއްވެސް ޙާލެއްގައި އެންމެ މޮޅު ހެދުމުގައި އޭނާ ނުނުކުންނާނެއެވެ. ނަމަވެސް ނުކުންނާނީ ކަފުނެއްގައެވެ.\nފަޟީލަތުއްޝައިޚް މުޙައްމަދު އިބްނު ޞާލިޙު އަލްޢުޘައިމީން رحمهالله\n“مجموع فتاوى ابن عثيمين” (22/ 136) .\n1 ރިދާއަކީ: ފިރިހެނުން އިޙްރާމްބަންނައިރު ހަށިގަނޑުގެ މަތީބައިނިވާކުރުމަށް ބޭނުންކުރާ ފޮތިގަނޑެވެ.\n2 އިޒާރަކީ: ފިރިހެނުން އިޙްރާމްބަންނައިރު ހަށިގަނޑުގެ ތިރީބައިނިވާކުރުމަށް ބޭނުންކުރާ ފޮތިގަނޑެވެ.\nމިފަތުވާގެ އަޞްލު ބައްލަވާ: ލިންކު1(ޢަރަބި) ، ލިންކު2 (އިނގިރޭސި)


ނެޝަނަލް ޑައިބެޓިކް ސެންޓަރު ހުޅުވައިފި – DhiDaily\nނެޝަނަލް ޑައިބެޓިކް ސެންޓަރު ހުޅުވައިފި\nދަރުމަވަންތަ ހޮސްޕިޓަލުގައި ނެޝަނަލް ޑައިބެޓިކް ސެންޓަރު ހުޅުވައި ޚިދުމަތް ދޭން ފަށައިފިއެވެ.\nދަރުމަވަންތަ ހޮސްޕިޓަލުގެ3ވަނަ ފަންގިފިލާގައި ގާއިމުކުރި ވަން ސްޓޮޕް ޑައިބެޓިކް ސެންޓަރަކީ ހަކުރުބަލީގެ ފަރުވާއާ ބެހޭ ހުރިހާ އިންތިޒާމެއް ފަސޭހައިން ހަމަޖެހިގެންދާނެ ސެންޓަރެކެވެ.\nއެ ސެންޓަރުން ޑޮކްޓަރަށް ދެއްކުމާއި ހަކުރުބައްޔާ ގުޅުންހުރި ޓެސްޓުތައް ހެދުމާއި ރިޕޯޓް ދޫކުރުން އަދި ހަކުރުބަލި ތަހައްމަލު ކުރާ މީހުންގެ ކެއުން ބަހައްޓާނެ ގޮތާ މެދު ޑައިޓިޝަނުންގެ ލަފާ ދިނުން ހިމެނެއެވެ.\nބަލި މީހުންނަށް ފަސޭހައިން ޑޮކްޓަރަށް ދެއްކުމުގެ އިންތިޒާމު ހަމަޖެއްސުމުގެ ގޮތުން ފުރަތަމަ އެޕޮއިންޓްމަންޓަށްފަހު އެނބުރި ދިއުމުގެ ކުރިން ރިވިއު ނުވަތަ ފޮލޯއަޕް އެޕޮއިންޓްމަންޓް ވެސް ހަމަޖެހިގެންދާނެއެވެ.\nމުސްތަޤްބަލުގައި އެ ސެންޓަރުން ފޯރުކޮށްދިނުމަށް ހަމަޖެހިފައިވާ ޚިދުމަތްތަކުގެ ތެރޭގައި ޑޮކްޓަރަށް ދެއްކުމަށް ހަމަޖެހިފައިވާ ދުވަސް ކައިރިވުމުން ހަނދާންކޮށްދިނުމުގެ ގޮތުން އެޕޮއިންޓްމަންޓް ހައްދާފައިވާ މީހަކަށް މެސެޖެއް ލިބޭނެ އިންތިޒާމު ހަމަޖެހިގެންދާނެ ކަމަށެވެ. އަދި ޓެލެމެޑިސިން މެދުވެރިކޮށް ރާއްޖޭގެ ހުރިހާ ރަށަކަށް ހަކުރުބައްޔަށް ފަރުވާދިނުމުގެ ޚިދުމަތް ފޯރުކޮށްދިނުމަށް ހަމަޖެހިފައިވެއެވެ.


German League fashan gaaiyvefai vanikoh dhe coach aku quarantine ah | Mihaaru\nޔޫނިއަން ބާލިންގެ ކޯޗު ފިޝާ (ވ) އާއި އޯގްސްބާގްގެ ކޯޗު ހެއީކޯ ހާލީޝް (ކ).\nޖަރުމަން ލީގު ފަށަން ގާތްވެފައިވަނިކޮށް ދެ ކޯޗަކު ކަރަންޓީނަށް\n16 މެއި 2020 - 13:58\nބާލިން (މެއި 16) - ކޮވިޑް-19 ގެ ސަބަބުން މެދުކަނޑާލި ޖަރުމަނު ލީގު މިއަދު ފަށަން ނިންމާފައިވަނިކޮށް، ކަރަންޓީނު ގަވާއިދާ ހިލާފުވުމުގެ ސަބަބުން ޔޫނިއަން ބާލިންގެ ކޯޗު އޫރްސް ފިޝާ އާއި އޯގްސްބާގްގެ ކޯޗު ހެއީކޯ ހާލީޝް ޓީމާ ވަކިން ކަރަންޓީނު ކޮށްފި އެވެ.\nޖަރުމަނު ސަރުކާރުން އެ ގައުމުގައި އަލުން ފުޓްބޯޅަ ކުޅެން ފަށަން ހުއްދަ ދިނީ ވަރަށް ހަރުކަށި ގަވާއިދުތަކެއް ކަނޑައަޅައިފަ އެވެ. އެ ގަވާއިދުތައް ހިމެނޭގޮތަށް ޖަރުމަނު ފުޓްބޯލް ލީގު (ޑީއެފްއެލް) އިން ވަނީ ޓީމުތަކުން އަމަލުކުރަންޖެހޭ އުސޫލުތަކެއް ކަނޑައަޅައިފަ އެވެ. އެ ގަވާއިދުގައިވާ ގޮތުން ކޮންމެ ޓީމެއްގައި ހިމެނޭ ކޮންމެ މީހަކު މަދުވެގެން ހަފްތާއެއްގެ ކަރަންޓީނެއްގައި ހުންނަންޖެހެ އެވެ. އެކަމަކު ފިޝާ އާއި ހާލީޝް ވަނީ މި ހަފްތާ ތެރޭގައި އެ އުސޫލާ ހިލާފުވެފަ އެވެ.\nމާދަމާރޭ ބަޔާން މިއުނިކާ ދެކޮޅަށް ކުޅެން ޖެހޭ ޔޫނިއަން ބާލިންގެ ކޯޗު ފިޝާ ބޭރަށް ދާން ޖެހުނީ މިދިޔަ ހޯމަ ދުވަހު އޮތް އޭނާގެ އަންހެނުންގެ ބައްޕަގެ ޖަނާޒާގައި ބައިވެރިވުމަށެވެ. އަދި ހާލީޝް ބޭރަށް ނުކުތީ ސުޕަ މާކެޓަށް ދިއުމަށެވެ. މި ދެ ކޯޗުންނަށް ވެސް އުސޫލުގެ ތެރެއިން އަލުން ޓީމާ ގުޅުމުގެ ހުއްދަދޭނީ ކޮވިޑް-19 އަށް ދެ ފަހަރެއްގެ މަތިން ޓެސްޓްކޮށް ނަތީޖާ ނެގެޓިވް ކަމަށް ދެއްކުމުންނެވެ. އެ ދެ ޓެސްޓް ވެސް ކުރެވޭނީ އެންމެ އަވަސްވެގެން ހަތް ދުވަސްތެރޭގަ އެވެ.\nޔޫނިއަން ބާލިންގެ ރައީސް ޑާކް ޒިންގްލާ ވިދާލުވީ އެ ޓީމުގެ ކޯޗު ފިޝާ އަށް ކަރަންޓީނު ގަވާއިދު މުގުރާލަން ޖެހުނީ މަޖުބޫރުން ކަމުގައި ވިޔަސް އޮންނަ އުސޫލުތަކަށް ތަބާވާންޖެހޭނެ ކަމަށާއި އެ ގޮތުން ޑީއެފްއެލްގެ ގައިޑްލައިނާ އެއްގޮތަށް ކުރިއަށްދާނެ ކަމަށެވެ.\nއޯގްސްބާގްގެ ކޯޗު ހާލީޝް ވަނީ އޭނާ އަށް ކުރެވުނު ކުށަށް މާފަށް އެދިފަ އެވެ. އަދި ކުރިއަށް އޮތްތަނުގައި އެކަމަށް ވަރަށް ބޮޑަށް ވިސްނާނެ ކަމަށް އޭނާ ވަނީ ބުނެފަ އެވެ. އޯގްސްބާގުން މިއަދުގެ މެޗުގައި އަމިއްލަ ދަނޑުގައި ވުލްފްސްބާގާ ދެކޮޅަށް ކުޅޭ މެޗުގައި އިރުޝާދުދޭނީ ޓީމުގެ އެސިސްޓަންޓް ކޯޗެވެ.\n"އަހަންނަކީ މި ފަދަ ދަނޑިވަޅެއްގައި މިސާލު ދައްކަންޖެހޭ މީހެއް. އެކަމަކު އަހަރެންގެ އަމަލުތައް ފެނުނީ އެގޮތަކަށް ނޫން. އަހަރެން ބޭނުން މާފަށް އެދެން. މިކަން ތަކުރާރެއް ނުވާނެ،" ހާލީޝް ބުންޏެވެ.\nކޮވިޑް-19ގެ މެދުކެނޑުމަށް ފަހު ޔޫރަޕްގެ ވަރުގަދަ ގައުމުތަކުގެ ތެރެއިން އެންމެ ފުރަތަމަ ފުޓްބޯޅަ ސީޒަން އަލުން ފަށާނެ ގައުމަކީ ޖަރުމަނެވެ. ސަޕޯޓަރުން ނުވައްދައި މެޗުތައް ކުޅެން ނިންމާފައިވާއިރު، މިއަދު ހަ މެޗެއް ކުޅެން ވަނީ ތާވަލުކޮށްފަ އެވެ. މެޗުތައް ފެށުމުގެ ކުރިންނާއި މެޗުގެ ތެރޭގައި ވެސް ޖަރުމަނުގެ ސިއްހީ ދާއިރާތަކުގެ އޮފިޝަލުން ދަނޑުތަކުގައި ހަރަކާތްތެރިވާނެ އެވެ.\nއިތުރު ލިޔުންތައް ޖަރުމަން ލީގު ބުންޑެސްލިގާ


IPL: Furathama match Bangalore ah\nއައިޕީއެލް: ފުރަތަމަ މެޗު ބެންގަލޫރަށް\n10 އޭޕްރީލް 2021 - 17:19:53\nއިންޑިއަން ޕްރިމިއަރ ލީގުގެ އާ ސީޒަންގެ ފުރަތަމަ މެޗު، ރޯޔަލް ޗެލެންޖަރސް ބެންގަލޯރ ކާމިޔާބުކޮށްފިއެވެ. ބެންގަލޯރ މި މެޗު ކާމިޔާބު ކުރީ އެންމެ ފަހުގެ ދެ އަހަރުގެ ޗެމްޕިއަން މުމްބާއީ އިންޑިއަން ބަލިކޮށްގެނެވެ.\nކޮވިޑާ ގުޅިގެން އަޅާފައިވާ ރައްކާތެރިކަމުގެ ހަރުކަށި ފިޔަވަޅުތަކާ އެކު ކުޅުނު އައިޕީއެލްގެ އޯޕަނިންގ މެޗު ބެންގަލޯރއިން ކާމިޔާބު ކުރީ ދެ ވިކެޓުންނެވެ. މި މެޗުގައި މުމްބާއީ އިންޑިއަންސް ފުރަތަމަ ކުޅެން އަރައި، ނުވަ ކުޅުންތެރިން ނުބައިވެގެން ހެދުނީ ސަތޭކަ ފަންސާސް ނުވަ ލަނޑެވެ. ޖަވާބުގައި ކުޅެން ނުކުތް ބެންގަލޯރއިން އަށް ވިކެޓަށް ސަތޭކަ ފަސްދޮޅަށް ލަނޑު ހަދައި މެޗު ކާމިޔާބުކުރީއެވެ. މިއީ އެންމެ ފަހުގެ ފައިނަލްގައި މުމްބާއީ އަތުން ބަލިވި ބަލިވުމުގެ ބަދަލެކެވެ.\nދުނިޔޭގެ އެންމެ އަގުބޮޑު ކްރިކެޓް މުބާރާތް ކަމަށްވާ އިންޑިއަން ޕްރިމިއަރ ލީގު- އައިޕީއެލްގެ ސާދަވަނަ މުބާރާތް، އިންޑިޔާގައި އިއްޔެ ފެށުނު އިރު މި ދިޔަ އަހަރު މި މުބާރާތް އޮތީ ޔުނައިޓެޑް އަރަބި އެމިރޭޓްސްގައެވެ. އެއީ ކޮވިޑާ ހެދި މުބާރާތް އިންޑިޔާގައި ކުރިއަށް ގެންދެވޭނެ އެއްވެސް ގޮތެއް ނެތުމުންނެވެ. އައިޕީއެލް ޓުވެންޓީ ޓުވެންޓީ ކްރިކެޓް މުބާރާތުގައި އިންޑިއާގެ އަށް ސްޓޭޓަކުން ވާދަކުރާއިރު ސްޓޭޓްތަކުގެ ޓީމުތަކުގައި ދުނިޔޭގެ އެންމެ މޮޅެތި ކްރިކެޓް ކުޅުންތެރިން ވާދަކުރެ އެވެ.\nދެހާސް ހަތްވަނަ އަހަރުން ފެށިގެން ކުރިއަށްދާ މި މުބާރާތަކީ ދުނިޔޭގެ އެންމެ އަގުބޮޑު ކުޅިވަރު މުބާރާތްތަކުގެ ތެރޭގައި ވެސް ހިމެނޭ މުބާރާތެކެވެ. ރައްކާތެރިކަމުގެ ފިޔަވަޅެއްގެ ގޮތުން މުބާރާތުގެ މެޗުތައް ކުރިއަށްދާނީ ސްޓޭޑިއަމަށް ކުޑަމިނުން ނޫސްވެރިންވެސް ނުވައްދައެވެ. އެހެންނަމަ ވެސް މުޅި މުބާރާތުގެ ފުރިހަމަ ކަވަރޭޖެއް އެހެން އަހަރުތަކެކޭ އެއް ގޮތަށް މި އަހަރުވެސް ގެންދާނެއެވެ.\nއާއްމުކޮށް ނޫސްވެރިން ނުވައްދާ ގޮތަށް އޮތް ނަމަވެސް ކޮވިޑުގެ ހާލަތު ރަނގަޅު ވެއްޖެ ނަމަ އެ ފުރުސަތު ދޭނެއެވެ.


ރެސިޕީ : ބްރެޑް ރޯލްސް ރެސިޕީ : ބްރެޑް ރޯލްސް\nރެސިޕީ : ބްރެޑް ރޯލްސް\nސޮސެޖް ރޯލްސް، ޓޫނާ ރޯލްސް، ޗިކަން ރޯލްސް މިއީ އަޅުގަނޑުމެން ދިވެހިން ރޯދަމަހު ނޫނަސް އާންމުކޮށް ތައްޔާރުކުރާ ހެދިކާގެ ބާވަތްތަކެވެ. އެހެންކަމުން މިފަހަރު ރެސިޕީގައި މިގެނެސްދެނީ މަހުގެ އެއްވެސް ބާވަތެއް ބޭނުންނުކޮށް، ޕާންބޭނުން ކޮށްގެން ތައްޔާރުކުރާ ރޯލްސްއެއްގެ ރެސިޕީއެވެ. މިއީ އަޖުމަބަލާލަން ރަގަނޅު ރެސިޕީއެކެވެ.\n10 ފޮތި ޕާން\n3 އަލުވި (ފެނުކަށްކާ، ޗަސްކޮށްފައި)\n3 ފެހި ތޮޅި މިރުސް (ތުނިކޮށް ކޮށާފައި)\n1 ސައިސަމުސާ ތެޅިމިރުސްް\nފުރަތަމަ ބޯތައްޓެއްގައި ޗަސްކޮށްފައިހުރި އަލުވި، ތޮޅި މިރުސް، ތެޅި މިރުސް ރަގަނޅަށް އެއްކޮށްލާށެވެ. ދެން ޕާން ފޮތިތަކުގެ ކައިރި ވަޅިން ނެގުމަށްފަހު ކޮންމެ ޕާން ފޮށްޗެއްގައި ފެންކޮޅެއްލާފައި ރޮށި ދަމާ އެއްޗެއްގެ މަތީގައި ބާއްވާ މަޑުމަޑުން ދަމާލާށެވެ.\nދަމާފައިވާ ޕާން ފޮތި ތެރެއަށް ކުރިން އެއްކުރި އަލުވި އެތިން ސަމުސަލެއްހާ އެތިކޮޅެއް ލާ ފަތުރާލާފައި ޕާން ފޮތި އޮޅާލުމަށްފަހު ކައިރި ބައްދާލާށެވެ. ހުރިހާ ޕާން ފޮއްޗެއް މިހެން ތައްޔާރުކޮށްލާށެވެ.\nވަކިން ދެތަށްޓަށް ބިސް އަދި ޕާންކުޑި އަޅާށެވެ. އަދި ކުރިން އަލުވި އަޅާ ތައްޔާރުކުރި ރޯލްސްގެ ތެރެއިން އެކަތި ގިރާފައި ހުރި ބިސް އެޅި ތަށީގެ ތެރެއަށްލާ ރަގަނޅަށް ބިސް ކާތާލާށެވެ. އަދި ދެން މިރޯލްސް ނަގާ ޕާން ކުޑި އެޅި ތަށި ތެރެއަށްލުމަށްފަހު މުޅި ރޯލްސްގައި ޕާންކުނޑި ހާކާލާށެވެ. ހުރިހާ ރޯލްސްއެއް މިހެން ތައްޔާރުކޮށްލުމަށްފަހު ފިނިކޮށްލުމަށް 1 ގަނޑިއިރު ފްރިޖްގައި ބަހައްޓާށެވެ. ރޯލްސްތައް ފިނިވުމުން ތާހެއްގައި ތެޔޮއަޅާ ހޫނުކުރާށެވެ. އަދި ރޯލްސްތައް ތެއްލާލާށެވެ. މިހުރީ ބްރެޑް ރޯލްސް ތައްޔާރުވެފައެވެ.


B. Kihaadhoo counciluge dhevana football mubaaraai fashaifi\nކިހާދޫ ކައުންސިލު ފުޓުބޯޅަ މުބާރާތުގެ މެޗެއް\nއަޙްސަނު އަޙްމަދު | 03 ނޮވެންބަރ 2019\nބ. ކިހާދޫ ކައުންސިލުން އިންތިޒާމް ކޮށްގެން ބާއްވާ " ކިހާދޫ ކައުންސިލް ދެވަނަ ފުޓްބޯޅަ ޓޯނަމަންޓް 2019" ދެވަނަ ފުޓުބޯޅަ މުބާރާތް ހުކުރު ދުވަހު ފަށައިފިއެވެ.\nބ.ކިހާދޫގައި ފެށި މިމުބާރާތުގައި ޖުމުލަ ފަސްޓީމް ވާދަކުރެއެވެ. މުބާރާތުގެ ފުރަތަމަ މެޗުގައި ބައްދަލުކުރީ ސަތަރި އާއި ކެޓަގަރީއެވެ. މިމެޗު20 ކާމިޔާބުކުރީ ކެޓަގަރީޓީމްއެވެ. ފުރަތަމަ ގޯލު ސިދުގީ ކާމިޔާބުކޮށްދިން އިރު ފަހު ގޯލް ކާމިޔާބު ކޮށްދިނީ މެޗުގެ މޮޅުކުޅުން ތެރިޔާގެ މަގާމު ހޯދި ހުސައިން އީމާނުއެވެ.\nއިއްޔެ ހަވީރު ކުޅުނު ދެވަނަ މެޗު ގައި ބައްދަލު ކުރީ ބައްޕޮޅި ޓީމް އާއި ދޯކާ ޓީމް އެވެ. މި މެޗު ފޯރި ގަދަ ކުޅުމަކައްފަހު43 ކުން މެޗު ކާމިޔާބު ކުރީ ޓީމް ދޯކާއެވެ. މިމެޗުގެ މޮޅު ކުޅުން ތެރިޔަކަ ހޮވިފައި ވަނީ ދޯކާ ޓީމްގެ ޔާސިރުއެވެ.\nމިމުބާރާތް ކުރިއަށްދާނީ ކޮންމެ ޓީމެވެސް ކޮންމެ ޓީމް އަކާ ކުޅެގެން އެންމެ ގިނަ ޕޮއިންޓް ލިބޭ ހަތަރު ޓީމް ސެމީގައި ކުޅޭގޮތަށެވެ. ސެމީގައި އެންމެ ގިނަ ޕޮއިންޓް ލިބުނު ޓީމް ބައްދަލް ކުރަށް ޖެހޭނީ ތިންވަނައަށް އެންމެ ގިނަ ޕޮއިންޓް ލިބުނު ޓީމާއެވެ. ދެވަނައަށް އެންމެ ގިނަ ޕޮއިންޓް ލިބުނު ޓީމް ބަދަލް ކުރަށް ޖެހޭނީ ހަތަރުވަނަ ޓީމްއާއެވެ.\nނޮވެމްބަރ 1 ކުން ނޮވެމްބަރ 14 ކުރިއަށް ދާ މިމުބާރާތުގައި ވާދަކުރާ ޓީމް ތަކަކީ ސަތަރި ، ކެޓަގަރީ، ބަށްޕޮޅި، ދޯކާ އަދި މާހޯރައެވެ. ހަވީރު 16:00 ގައި މުބާރާތުގެ ހުރިހާ މެޗެއް ކުޅުމަށް ހަމަ ޖެހިފައިވާއިރު މިއަދުގެ މެޗުގައި ބައްދަލް ކުރާނީ މާހޯރަ އާއި ސަތަރިޓީމްއެވެ.


Rapege thumathu elhunu firihen meehaa hayyarukoffi | Mihaaru\nރޭޕްގެ ތުހުމަތުގައި ހައްޔަރުކުރި ފިރިހެން މީހާ ގެންދާ މަންޒަރު ކަމަށް ބުނާ ފޮޓޯއެއް: ފޮޓޯ/ހުސެއިން ސިނާން\nރޭޕްގެ ތުހުމަތު އެޅުނު ފިރިހެންމީހާ ހައްޔަރުކޮށްފި\n06 ޖެނުއަރީ 2018 - 23:37 45 comments\nމިދިއަ ބުދަދުވަހު މާލޭގައި އަންހެން ކުއްޖަކު ރޭޕްކޮށްލިކަމުގެ ތުހުމަތުގައި 34 އަހަރުގެ ފިރިހެނަކު ގދ. ތިނަދޫން ފުލުހުން މިރޭ ހައްޔަރުކޮށްފި އެވެ.\nމިދިއަ ހަފުތާގައި މާލޭގެ އާޓް ސްޓޫޑިއޯއެއްގައި 19 އަހަރުގެ އަންހެން ކުއްޖާ ރޭޕްކޮށްލި ކަމަށް ވަނީ އޭނާގެ އާޓް ޕްރޮޖެކްޓަކަށް އެހީތެރިވާން އެތަނަށް ގެންގޮސްފައި ކަމަށް، އަޑު ފެތުރިފައިވެ އެވެ. އެކަމަކު ފުލުހުން އެ މައްސަލައިގެ ތަފްސީލެއް އަދި ހާމައެއް ނުކުރެ އެވެ.\nކޯޓު އަމުރެއްގެ ދަށުން ފިރިހެންމީހާ ހައްޔަރުކުރީ ގދ. ތިނަދޫންނެވެ. އޭނާ ހައްޔަރުކޮށްގެން ގެންދާ ފުލުހުންގެ ވޭނުގެ ފޮޓޯއެއް ވެސް ސޯޝަލް މީޑިއާގައި ދަނީ ދައުރުވަމުންނެވެ.\nބައެއް މީޑިއާތަކުގައި އަންހެން ކުއްޖާއާ ހަވާލާދީ ލިއެފައިވާ ގޮތުގައި ރޭޕްކުރުމަށް ފަހު އެކަން ސިއްރުކުރަން އޭނާއަށް ފައިސާ ވެސް ހުށަހެޅި އެވެ. އެކަމަކު އޭނާ ވަނީ އެކަން ގަބޫލުނުކޮށް ކަމާ ބެހޭ ފަރާތްތަކަށް މައްސަލަ ހުށަހަޅާފައިވާ ކަމަށް ބައެއް މީޑިއާތަކުން ބުނެ އެވެ.\nތުހުމަތުކުރެވޭ ފިރިހެންމީހާ ވެސް ބައެއް މީޑިއާތަކާ ވާހަކަ ދެއްކި އެވެ. އޭނާ ބުނި ގޮތުގައި އަންހެން ކުއްޖާ އުޅުނީ އޭނާ އަތުން ފައިސާ ހޯދާށެވެ. އެކަމަކު ފައިސާ ނުދިނުމުން އަގުވައްޓާލަން މަސައްކަތް ކުރަނީ ކަމަށް، ފިރިހެންމީހާ ތުހުމަތުކުރެ އެވެ.\nރޭޕްގެ މި މައްސަލައިގެ ހަބަރު އާންމުންގެ ތެރެއަށް ފެތުރުނީ ފިރިހެންމީހާ އަކީ ރައްޔިތުންގެ މަޖިލިހުގެ މެމްބަރެއްގެ ތިމާގެ މީހެއް ކަމަށް ބުނެ އެވެ. އަދި އެއްވެސް މީހަކަށް އޭނާ ހައްޔަރުނުކުރެވޭނެ ކަމަށް ބުނި ކަމަށް، އަންހެން ކުއްޖާ ބައެއް މީޑިއާތަކަށް މައުލޫމާތު ދީފައިވެ އެވެ.\nމީޑިއާގައި އެ ވާހަކަތައް އާންމުކުރުމާ އެކު ޕީޕީއެމްގެ ޕާލިމެންޓަރީ ގްރޫޕްގެ ލީޑަރުގެ އަހުމަދު ނިހާން ކުރެއްވި ޓްވީޓެއްގައި ގޮވާލެއްވީ އެ އަމަލް ހިންގީ ކޮންމެ މީހެއް ނަމަވެސް އެމީހަކު ވަގުތުން ހައްޔަރުކޮށް ހަރުކަށި އަދަބު ދިނުމަށެވެ.\nRape ge amalu hingi meehaa ah harukashi adhabu dheyn jehey: Nihan\nއިތުރު ލިޔުންތައް ޕޮލިސް ރޭޕް


Raees Yameen ge Billboard akah kalhu theyo jehi meehaa hoadhan Video eh ammukoffi | Mihaaru\nރައީސް ޔާމީން ޕްރޮމޯޓް ކުރުމަށް ހަރުކޮށްފައިވާ ބިލްބޯޑަށް ކަޅުތެޔޮ ޖެހި ކަމަށް ފުލުހުން ތުހުމަތުކުރާ މީހާ ފެންނަ ވީޑިއޯ. --ފޮޓޯ: ޕޮލިސް\nރައީސް ޔާމީންގެ ބިލްބޯޑަކަށް ކަޅުތެޔޮ ޖެހި މީހާ ހޯދަން ވީޑިއޯއެއް އާއްމުކޮށްފި\n06 ސެޕްޓެމްބަރ 2016 - 11:54 62 comments\nވީޑީއޯ އާއްމުކޮށް ތަފްސީލް ނުދީ، ފުލުހުން ބުނެފައި ވަނީ އެ މީހާ ހޯދަނީ ތަހުގީގުކުރަމުން އަންނަ މައްސަލައެއްގައި ކަމަށެވެ. އެކަމުގައި އާއްމުން އެހީތެރިވެދޭން ފުލުހުން ވަނީ އެދިފަ އެވެ.\nއެ ވީޑިއޯ އިން ފެންނަނީ އާޓިފިޝަލް ބީޗް ސްޓޭޖުގެ ފުރަގަހުން މަޖީދީމަގަށްވާ ގޮތަށް ހަރުކޮށްފައިވާ ބިލްބޯޑު ކައިރި އަށް މަޖީދީ މަގުން ސައިކަލެއްގައި ދެ މީހަކު ގޮސް މަޑުކުރާ ތަނެވެ. އޭގެ ތެރެއިން އެކަކު ސައިކަލުން ފައިބައި ބިލްބޯޑާ ދިމާލަށް ދާ މަންޒަރު ފެނެ އެވެ. އެނގިފައިވާ ގޮތުގައި ފުލުހުން ތުހުމަތުކުރަނީ ކަޅުތެޔޮ ޖެހީ އެ މީހާ ކަމަށެވެ.\nFuluhun thahuqeeq kuramundhaa massala akaai gulhigen meehaku hoadhanee https://t.co/YDCxmKU8tX pic.twitter.com/me1B2fg5lV\n— Maldives Police (@PoliceMv) September 6, 2016\nމީހަކު ހޯދަން ފުލުހުން އާއްމުކޮށްފައިވާ ވީޑިއޯ\nއެ މީހާ ބެހޭ އެއްވެސް މައުލޫމާތެއް ލިބިފައިވާ ނަމަ ފުލުހުންގެ ހޮޓްލައިން 3322111 ނުވަތަ 9631696 އަށް ގުޅައި މައުލޫމާތު ހިއްސާކޮށްދޭން ފުލުހުން އެދެ އެވެ.\nއާޓިފިޝަލް ބީޗް ސަރަހައްދުގައި ހުރި ބިލްބޯޑަށް ބަޔަކު ކަޅު ތެޔޮ ޖެހުމުން އެމްއާރުޑީސީ އާއި ފުލުހުން ގުޅިގެން ސާފުކުރަނީ.\nމަގުތަކުގައި ހަރުކޮށްފައި ހުންނަ ބިލްބޯޑުތަކަށް ދޭތެދޭތެރެ އިން ކަޅުތެޔޮ ޖަހަ އެވެ.\nރާއްޖޭގެ ވިޔަފާރި ކުންފުނިތަކުން މަގުމަތީގައި ޖަހާފައި ހުރި ބިލްބޯޑުތައް ނެގުމަށްފަހު، މާލޭގެ މުހިންމު ގިނަ ސަރަހައްދުތަކެއްގައި ވަނީ ރައީސް ޔާމީން ކޮށްދެއްވާފައިވާ ކަންތައްތަކުގެ ފޮޓޯ އާއި ލިޔުން ހިމެނޭ ބިލްބޯޑުތަކެއް ހަރުކޮށްފަ އެވެ.\nއިތުރު ލިޔުންތައް ކުށްކުރުން ޕޮލިސް ސަރުކާރު ރައީސް އަބްދުﷲ ޔާމީން\nއަލީ ވަހީދު އަދި އިސްތިއުފާއެއް ނުދެއްވާ!


Nasheed ah dhin hamalaa aai gulhigen2meehaku hayyaru kohfi\nނަޝީދަށް ދިން ހަމަލާއާ ގުޅޭ ދެ މީހަކު ހައްޔަރުކޮށްފި\nހަމަލާދިން ސަރަހައްދުގައި ފުލުހުންނާއި ސިފައިން ހަރަކާތްތެރިވަނީ -- ފޮޓޯ: އަވަސް\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ހަމަލާއާއި ގުޅިގެން ދެ މީހަކު ހައްޔަރުކޮށްފި އެވެ.\nހަމަލާއާއި ގުޅިގެން ދެ މީހަކު ހައްޔަރުކޮށްފައި މިވަނީ އެ ހަމަލާ ދިން ކަމަށް ބުނާ މީހެއްގެ ފޮޓޯ ސޯޝަލް މީޑިއާގައި އިއްޔެ އިން ފެށިގެން ދައުރުވަމުން ދަނިކޮށެވެ. ނަމަވެސް ހައްޔަރުކޮށްފައިވަނީ އެ މީހާ ކަމެއް ފުލުހުން އަދި ބުނެފައެއް ނުވެ އެވެ.\nފުލުހުން ބުނީ މިއަދު މެންދުރުފަހު ބާއްވާ ނޫސްވެރިންގެ ބައްދަލުވުވުމުގައި އިތުރު މައުލޫމާތު ހާމަކުރާނެ ކަމަށެވެ. ހަމަލާއާއި ގުޅޭ ފޮޓޯއާއި ވީޑިއޯ ސޯޝަލް މީޑިއާގައި އާންމު ނުކުރުމަށްވެސް ފުލުހުން ވަނީ އެދިފަ އެވެ. އެގޮތަށް އަމަލުކުރުމުން ފުލުހުންގެ ތަހުގީގަށް ހުރަސް އެޅި ހަމަލާއާއި ގުޅިގެން އަނިޔާ ލިބުނު މީހުންނަށް ހިތްދަތިކަން ލިބޭނެ ކަމުގައިވެސް ބުނެފައިވެ އެވެ.\nހަމަލާއާއި ގުޅުންހުރި ދެ މީހަކު ހައްޔަރުކޮށް މާލެއާއި ހުޅުމާލޭގެ ބައެއް ތަންތަން ފުލުހުން މިހާރު ގެންދަނީ ބަލައި ފާސްކުރަމުންނެވެ.\nހަމަލާ ދިން ކަމުގެ ތުހުމަތުގައި އެކަކު ހައްޔަރުކުރީ މީގެ ތެރެއިން އެކަކު ހައްޔަރުކުރީ އަލިކިލެގެފާނު މަގުގައި ހުންނަ ގ. ފެހިދޯދިގޭގެ ކުއްޔަށް ދީފައިވާ ތަނަކުންނެވެ. އެ މީހާ ހައްޔަރުކުރި ސަރަހައްދުން ސައިކަލެއް ވެސް ފުލުހުން ގެންގޮސްފައިވެ އެވެ. ދެވަނަ މީހަކު ހައްޔަރުކުރީ ހުޅުމާލެ ރަބަރުގަސްމަގު ހަތަރު ނަމްބަރު ގޯޅިންނެވެ.\nފުލުހުންގެ ބެލުމުގެ ދަށަށް ދެ މީހަކު ގެންގޮސްފައި މިވަނީ ހަމަލާ ދިނުމުގައި ބައިވެރިވެފައިވާ ހަތަރު މީހަކު ފާހަގަކުރެވިފައިވާ ކަމަށް ކޮމިޝަނާ އޮފް ޕޮލިސް މުހައްމަދު ހަމީދު އިއްޔެ ވިދާޅުވެފައި ވަނިކޮށެވެ.\nއެމްއެންޑީއެފުން ރޭ ބޭއްވި ނޫސްވެރިންގެ ބައްދަލުވުމުގައި ޗީފް އޮފް ޑިފެންސް ފޯސް މޭޖަ ޖެނެރަލް އަބްދުﷲ ޝަމާލް ވިދާޅުވީ ރައީސް ނަޝީދަށް ޓެރަރިސްޓް ހަމަލާ ދިނުމަށް ބޭނުންކޮށްފައިވަނީ ވަރަށް ބާރުގަދަ "ހޯމް މޭޑް އީއައިޑީއެއް" ކަމަށެވެ. ސަލްޓަންޕާކްގައި 2007 ވަނަ އަހަރު ގޮއްވާލި އީއައިޑީ އަށް ވުރެ ނަޝީދަށް އަމާޒުކޮށް ދިން ހަމަލާގައި ގޮއްވާލި އީއައިޑީގެ ބާރު މާބޮޑަށްވެސް ގަދަ ކަމުގައިވެސް ޝަމާލް ވިދާޅުވި އެވެ.\nމިހަމަލާ ދީފައިވަނީ މިދިޔަ ބުރާސްފަތި ދުވަހުގެ ރޭ ނީލޯފަރު މަގުގައި ހުންނަ ރައީސް ނަޝީދުގެ ގެކޮޅު:، ގ. ކެނެރީގެއިން އެމަނިކުފާނު ނިކުމެވަޑައިގެން މަޖީދީ މަގުގައި ޕާކްކޮށްފައި އޮތް ކާރުކޮޅަށް އަރާވަޑައިގަންނަވަން އުޅުއްވަނިކޮށް އެރޭ 8:27 ހާއިރު އެވެ.\nހަމަލާއާއި ގުޅިގެން ރައީސް ނަޝީދުގެ ހަތަރު ސާޖަރީއެއް ހެދުމަށްފަހު މިވަގުތު އެމަނިކުފާނަށް ފަރުވާ ދެމުންދަނީ އޭޑީކޭގެ އައިސީޔޫގަ އެވެ.\nމޯލްޑިވްސް ޕޮލިސް ސާވިސް ޕޮލިޓިކްސް ނަޝީދަށް އަމާޒު ކުރި ހަމަލަ\nހަމަލާއާއި ގުޅިގެން 150 މީހުންނާ ސުވާލުކޮށްފި


Mi kasrathun burakasheege masthah viruvaaleveyne!\nމި ކަސްރަތުން ބުރަކަށީގެ މަސްތައް ވިރުވާލެވޭނެ!\nއެކި މީހުންގެ ގައިގައި ސަރުބީ ގިނަވެ މަސް ޖަހަނީ އެކި ތަންތަނުގަ އެވެ. ހަށިގަނޑުގައި އިތުރުވާ ފެޓްސް ބުރަކައްޓާއި އުނަގަނޑާއި އަތާއި ފައިގެ ފަލަމަސްގަނޑުގައި ޖަހަ އެވެ. ބުރަކަށީގައި ޖަހާ މަސްތަކަކީ ވަރަށް ގަދައަށް ކަސްރަތު ކުރިޔަސް ދުއްވާލަން އުނދަގޫ ކަމަކަށް އޮންނަނީ ވެފައެވެ.\nބުރަކަށީގެ މަސްތަކަކީ މީހާގެ މައިބަދައަށް ސަޕޯޓް ދީ ހަރަކާތްތެރިވުމަށާއި ކޮނޑާއި މެއާއި އަދި ކޯ ހިފަހައްޓައި މީހާގެ ޕޯސްޗާ ހިފަހައްޓަން އެހީތެރިވެދޭ މަސްތަކެކެވެ. ބުރަކަށީގައި މަސްޖެހުމާއި މީހާގެ ހޯމޯންސްއާ ވެސް ގުޅިފައިވެ އެވެ.\nވަރަށް އާއްމު ޑިސްއޯޑާއެއް ކަމަށްވާ ޕޮލިސިސްޓިކް އޮވޭރިއަން ސިންޑްރޯމް ހުރެފައި ހަށިގަނޑުގެ ބަރުދަން އިތުރުނަމަ ބުރަކަށީގައި އާދަޔާ ހިލާފަށް މަސްޖެހުން ވަރަށް ގާތެވެ.\nބުރަކަށީގައި ޖަހާ މި މަސްތައް ދުއްވާލަން ކާޑިއޯ ކަސްރަތު ކުރެވިދާނެ އެވެ. މިގޮތުން ފެތުމާއި ދުވުން، މި މަސްތައް ވިރުވާލަން އެހީތެރިވާނެ އެވެ.\nބެންޓް އޯވަ ރޯ\nފައި މީހާގެ އުނަގަނޑުގެ ފުޅާމިނަށް ބެހެއްޓުމަށްފަހު ކުރިމައްޗަށް ގުދުވެލާށެވެ. އަދި ބުރަކަށި ހަމައަށް ބެހެއްޓުމަށްފަހު ކޮނޑާއި އެއްވަރަށް ޑަމްބެލްސް އެއްކޮށް ތިރިއަށް ވާގޮތަށް ބަހައްޓާށެވެ. މިހެން ބެހެއްޓުމަށްފަހު މަޑުމަޑުން ޑަމްބެލްސް ގަޔާއި ކައިރިއަށް ގެންނާނީ އެވެ. ގެންނަ އިރު އުޅަނބޮށި ގައިގެ ފަހަތަށް އަންނާނެ އެވެ. އަދި ކޮނޑު ފިއްތާލާ މޭ ރަނގަޅަށް ހުޅުވާލާށެވެ. ކޮންޓްރޯލާއެކު އަލުން ތިރިއަށް ގެންދާނީ އެވެ.\nމިގޮތަށް 15 ފަހަރުގެ ތިން ސެޓް ހަދާށެވެ.\nމިއީ ކޮނޑާއި ބުރަކައްޓަށް ވަރަށް ފައްކާ ކަސްރަތެކެވެ. މި ކަސްރަތު ކުރުމަށް ފައި އުނގަނޑުގެ ފުޅާމިނަށް ބަހައްޓާ އަތުން ޑަމްބެލްގައި ހިފާ ކޮނޑު ފަހަތަށް ރޯލްކޮށް ބަނޑު ރަނގަޅަށް ހިފަހައްޓާލާށެވެ. ކަނާއަތް ކުރިއަށް ނަގާ ދަމާލާއިރު އަނެއް އަތް ވާތް ފަރާތަށް ދަމާލާށެވެ. މިގޮތަށް އަތް ދަމަލާ އިރު އަތުން އިންނާނީ "އެލް" އަކަރު ހެދިފަ އެވެ. ވިސްނަން ވާނީ އަތް ކޮނޑާއި ހަމައިގައި ބައހައްޓައިގެން މި މޫވް ހަދާށެވެ. އެއް އަތް ނިމުމުން އަނެއް އަތުން ރިޕީޓް ކުރާށެވެ. މިގޮތަށް 15 ރެޕްގެ ތިން ސެޓު ހަދާށެވެ.\nސްޓޭންޑިން ރެއާ ޑެލްޓް ރެއިޒަސް\nމި ކަސްރަތަކީ ބުރަކަށީ އަދި ކޮނޑު ވަރުގަދަ ކޮށްދޭނެ ކަސްރަތެކެވެ. މި ކަސްރަތު ކުރުމަށް ފައި އުނަގަނޑުގެ ފުޅާ މިނަށް ބެހެއްޓުމަށްފަހު ކަކޫ ކުޑަކޮށް ލަންބާލައި ކުރިއަށް ގުދުވެލާށެވެ. ގުދުވާއިރު ބުރަކަށި ސީދާ ކޮށްލައި ބަނޑު ރަނގަޅަށް ހިފަހައްޓާށެވެ. އަދި ޑަމްބެލްގައި ހިފައި އަތް ތިރީގައި ކަކުލާއި ދިމާލަށް ހިފަހައްޓާލާށެވެ. މަޑުމަޑުން ޑަމްބެލްތައް އަތް ސީދާކޮށް ބަހައްޓާ އަތް ކޮނޑާއި ހިސާބަށް ގެނެސް ހުޅުވާލާ ދެ ކޮނޑު އެއްކޮށް ފިއްތާލާށެވެ. އަދި މަޑުމަޑުން ފެށި ޕޮޒިޝަނަށް އަތް ގެންދާށެވެ. މިގޮތަށް 15 ރެޕުގެ ތިން ސެޓު ހަދާށެވެ.\nސައިޑް ފޯ އާމް ޕްލޭންކް\nފުރަތަމަ އަރިއަކަށް އޮށޯވަލާށެވެ. އުޅަނބޮށި ކޮނޑުގެ ދަށުގައިވާ ގޮތަށް ބިންމަތީ ޖައްސާ އަތް ދަމާލާށެވެ. ބަނޑުގެ މަސްތައް ރަނގަޅަށް ހިފެހެއްޓުމަށްފަހު ހަށިގަނޑު އެއްކޮށް ހިއްލާލާނީ އެވެ. ފައި ސީދާކޮށް ބަހައްޓާ އެއް ފައި މައްޗަށް އަނެއް ފައި ލާށެވެ. ބިންމަތީގައި ޖެހިފައި އިންނާނީ މީހާގެ އުޅަނބޮއްޓާއި ފައިގެ ތަނބިކައްޓެވެ. އަދި މަތީގައި އިންނަ އަތް އެއްކޮށް މައްޗަށް ދަމާލާށެވެ. މިގޮތަށް 20 އަދި 60 ސިކުންތާއި ދެމެދު ވަގުތުކޮޅަކު ހިފަހައްޓާލާށެވެ. އެއްފަރާތް ހެދުމުން އަނެއް ފަރާތަށް ބަދަލު ކޮށްލަން ވާނެ އެވެ.\nސުޕަމޭން ބޯލް ލިފްޓްސް\nމި ކަސްރަތުކުރުމަށް ބިންމަތީ ބަންޑުން އޮށޯވެލާށެވެ. އަދި އެކްސަސައިޒް ބޯޅައެއް ހޯދާ ފައިގެ ތަނބިކަށިން ހިފަހައްޓާލާށެވެ. ދެ އަތް ކުރިއަށް ދަމާލާށެވެ. ބުޑުގެ މަސްތައް އެއްކޮށް ފިއްތާލާ ބޯޅަ ފައިން މައްޗަށް ނެގުމަށް މަސައްކަތް ކުރާށެވެ. އަދި ހަމަ އެވަގުތު މެއިން މީހާ ހިއްލާލާ ދެއަތް އެއްކޮށް ބިންމަތިން ހިއްލާލާށެވެ. މިގޮތަށް 15 ރެޕް ގެ ތިން ސެޓު ހަދަންވާނެ އެވެ.\nވާވޭ ވޮޗް ޖީޓީ2ޕްރޮ: އަތުކުރީގައި ދެމިނެޓް\nޝައިމްގެ ޖާނީ: ކުޑަ ގޯލެއް، ބޮޑު ޓްރާންސްފޯމޭޝަނެއް!\nމިއީ ކަސްރަތު ފަށަން އެންމެ ރަނގަޅު ވަގުތު


Ronaldo ge maayoos kamah nimun genes, United molhu kohddheefi - One Online\nރޭގެ މެޗުގައި ގޯލު ޖެހުމަށްފަހު ރޮނާލްޑޯ އުފާފާޅުކުރަނީ --- ފޮޓޯ/ ގެޓީ\nރޮނާލްޑޯގެ މާޔޫސްކަމަށް ނިމުން ގެނެސް ޔުނައިޓެޑް މޮޅުކޮށްދީފި\nމާޔޫސީ މެޗުތަކަކަށްފަހު މެންޗެސްޓާ ޔުނައިޓެޑުން ޕްރިމިއާ ލީގުގައި ބްރައިޓަން ބަލިކޮށްފިއެވެ.\nޔުނައިޓެޑުން ރޭ ކުޅުނު މެޗުގައި ބްރައިޓަން ބަލިކުރީ 2-0 ގެ ނަތީޖާއަކުންނެވެ. ރޭގެ މެޗަށް ނުކުތް އިރު، އެންމެފަހުން ޔުނައިޓެޑުން ކުޅުނު ލީގު މެޗުތަކުގެ އިތުރުން އެފްއޭ ކަޕް މެޗުގައިވެސް އެޓީމަށް އޮތީ މާޔޫސްކަން ކުރިމަތިވެފައެވެ.\nރޭގެ މެޗަށް ނުކުތުމުގެ ކުރިން އެންމެފަހުން ޔުނައިޓެޑުން ކުޅެފައި އޮތް ތިން މެޗުވެސް 1-1 އިން އެއްވަރު ވެގެން ނިމިފައި އޮތް އިރު، އޭގެ ތެރެއިން މިޑަލްސްބަރާއާ ދެކޮޅަށް ކުޅުނު އެފްއޭ ކަޕް މެޗު ދިޔައީ ޕެނަލްޓީއަށެވެ. އެމެޗުން ބަލިވެ ޔުނައިޓެޑް ވަނީ އެފްއޭ ކަޕުންވެސް ކަޓައިފައެވެ. މިދިޔަ ހަފުތާ ތެރޭގައި ޔުނައިޓެޑުން ޕްރިމިއާ ލީގުގައި 1-1އިން އެއްވަރުވީ ބާންލީއާއި ސައުތުހެމްޓަންއާ ދެކޮޅަށް ކުޅުނު މެޗުތަކުގައެވެ.\nއޭގެ އިތުރުން ރޮނާލްޑޯވެސް ނުކުތީ މަޔޫސީ ރެކޯޑަކަށް ނިމުން ގެންނާށެވެ. ގޯލު ނުޖެހުމުގެ ރެކޯޑަކަށެވެ. ރޭގެ މެޗަށް ނުކުތް އިރު، އެންމެފަހުން ކުޅުނު ހަ މެޗުގައިވެސް ރޮނާލްޑޯގެ ފަރާތުން ގޯލެއް ފެނިފައެއް ނުވެއެވެ. އެއީ މިދިޔަ 11 އަހަރުގައިވެސް ރޮނާލްޑޯގެ ފަރާތުން ފެނުނު އެންމެ ދަށް ފޯމެވެ.\nމެޗުގެ ފުރަތަމަ ހާފުގައި ދެޓީމުގެ ފަރާތުންވެސް ދަށް ކުޅުމެއް ފެނުނު އިރު، ޔުނައިޓެޑަށް ރަނގަޅު ޕާސްތަކެއް ޖަހައިގެން ކުޅެގަނެވިފައެއްވެސް ނުވެއެވެ. ރަނގަޅު ހަމަލާއެއް ނުއުފެއްދި ހާފު ނިންމާލަން ޖެހުނު ނަމަވެސް ދެވަނަ ހާފުގެ ކުރީކޮޅުގައި ރޮނާލްޑޯ ވަނީ އެޓީމަށް ލީޑު ނަގައިދީފައެވެ.\nރޮނާލްޑޯގެ ގޯލަކީ މެދުތެރެއިން ސްކޮޓް މެކްޓޮމެނީ ދިން ޕާހަކާއެކު ކުރިއަށް ގޮސް ބްރައިޓަން ޑިފެންސް ނައްޓާލައި، އޭރިއާ ބޭރުން ޖެހި ގޯލެކެވެ. އޭގެ ތިން މިނެޓު ފަހުން ބްރައިޓަންގެ ކެޕްޓަން ލެވިސް ޑަންކަށް ވަނީ ރަތް ކާޑު ދައްކައިފައެވެ. އެންތޮނީ އެލަންގާއަށް ކުރި ފައުލަށް ޑަންކަށް ރެފްރީ ފުރަތަމަ ދެއްކީ ރީނދޫ ކާޑެއް ނަމަވެސް، ވީއޭއާރް ބަލައި ކާޑު ވަނީ ރަތަކަށް ބަދަލު ކޮށްފައެވެ.\nއޭގެ ފަހުން ބްރައިޓަންއިން ހިތްވަރު ކުރި ނަމަވެސް ޔުނައިޓެޑަށް ލީޑުކުރަން ފަހި ފުރުސަތުތަކެއް ލިބި ބޭކާރު ވިއެވެ. ބްރޫނޯ ފެނާންޑޭސް އަށް ހުސް ފުރުސަތެއް ލިބި ބޭކާރުވި އިރު، ރޮނާލްޑޯ ބޮލުން ޖެހި ބޯޅަ ދިޔައީ ގޯލާ އާމާޒުނުވެ ބޭރަށެވެ. އަނެއްކޮޅުން ބްރައިޓަންގެ ޖަކުބް މޮޑާ ޖެހި ބޯޅަ ދިޔައީ ގޯލުގެ ދަނޑީގައި ޖެހި ބޭރަށެވެ.\nމެޗުގައި ޔުނައިޓެޑްގެ ދެވަނަ ގޯލު ޖެހީ ފަހު ވަގުތު ފެނާންޑޭޒް އެވެ. މުޅިން ހުސްކޮށް އަރައި އޭނާ ބޯޅަ ގޯލަށް ވައްދާލީ ގޯލްކީޕަރަށް އޮޅުވާލައިފައެވެ.\nމެޗުން މޮޅުވެ ޔުނައިޓެޑް ވަނީ ހަތަރު ވަނައަށް ޖެހިލައިފައެވެ. އެޓީމަށް 25 މެޗުން 43 ޕޮއިންޓް ލިބިފައިވާ އިރު، ފަސްވަނައިގައި އޮތް ވެސްޓްހަމްއަށް 25 މެޗުން ލިބިފައި ވަނީ 41 ޕޮއިންޓެވެ. ހަވަނައިގައި އާސެނަލް އޮތް އިރު، އެޓީމަށް 22 މެޗުން ލިބިފައި ވަނީ 39 ޕޮއިންޓެވެ. ރޭގެ މެޗުން ބަލިވި ބްރައިޓަން އޮތީ ތާވަލުގެ ނުވަ ވަނައިގައެވެ.


Male' Gai Accident Eh Hin'gaa Meehakah Aniyaa Vehje - Vaguthu\nމާލޭގައި ހިނގި އެކްސިޑެންޓެއްގައި މީހަކަށް އަނިޔާވެއްޖެ\nމާލޭގައި ހިނގި އެކްސިޑެންޓެއްގައި މީހަކަށް އަނިޔާވެއްޖެއެވެ. މިއެކްސިޑެންޓް ހިނގާފައިވަނީ ސެނަހިޔާ ކައިރީ ރިންގް ރޯޑް ސަރަހައްދުގައެވެ.\n"ވަގުތު" އަށް މަޢުލޫމާތު ލިބިފައިވާ ގޮތުގައި މިއެކްސިޑެންޓް ހިނގާފައިވަނީ މިއަދު ހަވީރު ގާތްގަނޑަކަށް5ޖެހި އިރުއެވެ. އަދި އެކްސިޑެންޓް ހިނގާފައިވަނީ ދެ ސައިކަލު ޖެހިގެންނެވެ. އެކްސިޑެންޓްގައި އަނިޔާވި ފަރާތަށް މިހާރު ސެނަހިޔާ ހޮސްޕިޓަލްގައި ދަނީ ފަރުވާ ދެމުންނެވެ. މަޢުލޫމާތު ލިބިފައިވާ ގޮތުގައި މިއެކްޑެންޓްގައި ޒަޚަމްވި ފަރާތުގެ ހާލު ސީރިޔަސް އެއް ނޫނެވެ.\nފުލުހުން ވިދާޅުވީ މިއަދު 17:01 ގައި ސެނަހިޔާ ކުރިމަތިން އެކްސިޑެންޓެއް ހިނގާފައިވާކަމަށެވެ. ދެ ސައިކަލު ޖެހިގެން ހިނގި މި އެކްސިޑެންޓްގައި އަނިޔާވި އެކަކަކަށް ދަނީ ސެނަހިޔާގައި ފަރުވާ ދެމުންނެވެ.\nމިއަދު ހެނދުނުވެސް ވަނީ މާލޭގައި ނުރައްކާތެރި އެކްސިޑެންޓްއެއް ހިނގާ 17 އަހަރުގެ ކުއްޖަކު މަރުވެފައެވެ. ހަމައެހެންމެ، ލާމު އަތޮޅު ލިންކު ރޯޑުގައިވެސް މިއަދު ނުރައްކާތެރި އެކްސިޑެންޓެއް ހިނގާފައިވެއެވެ.\nނިޔާވި މުތީއު 2017 ގައި ވެސް އެކްސިޑެންޓްވެ އުންމީދު ކަނޑާާލި!\nޖެނުއަރީ 19, 2019 18:32\nމިހާ ގިނައިން އެކްސިޑެންޓް މިވަނީ އެއްލަކިން ލައިސަންސް ނެގީމަބާވައެވެ މިހާރު ސައިކަލް ދުއްވާ ގިނަ މީހުންނަކަށް ޤަވާއިދު މާބޮޑަކަށް އެގޭހެނެއް ހިއެއްނުވެއެވެ މިހެންމިބުނަން ޖެހުނީ ސައިކަލްގައި ދާމީހެއްގެ ކުރިއަރައިގެން ދާކަމަށްވަނީނަމަ ކުރިއެރޭނީ ކުރިމަތިން ދުއްވާފައިދާމީހާގެ ކަނާތްފަރާތުންނެވެ ވައަތްފަރާތުން އަރައިގެންނެއްނުދެވޭނެއެވެ ބުރިޖްގައި ވެސް ދުއްވަނީ މިގޮތަށް ނުބަލައެވެ\nޖެނުއަރީ 20, 2019 00:20\nބާރަށް ދުއްވާ މީހުން އަށް ވިސްނޭނީ ކޮންދުވަހަކުންބާ؟ ބާރަށް ދުއްވާ މީހާގެ ސަބަބުން އެހެން މީހުން އަށް ކިހާ ގެއްލުމެށް..\nޖެނުއަރީ 20, 2019 02:11\nރޭގަނޑައް ވުރެ ދުވާލު ތި ހައިވޭގަ ޔާ ބުރިޖު މަތީގަ އުޅޭ އަންހެން ޖިންނި ޔާ އޭގެ ދަރީގެ އުނަދަގޫ މާ ބޮޑު ހެން ހީވޭ ދޯ . ދުވާލު މިއަދު ވެސް ކިތައް އެކްސިޑެންޓް . އެ ޖިންނިގެ ފެނިގެން އެވީ


Story: Moya kolli maa EP57 - One Online\nލުއިލުއިކޮށް ޝެލީ ހީލި އަޑު އިވުނެވެ. ޝެލީގެ އަތުގައި ހިފައިގެން އައިސް ސާހިލް އިށީނީ އެނދުގައެވެ. ކައިރީގައި އިށީންނަން އުޅުނު ޝެލީ ބޭންދީ އޭނާގެ އުނގުގައެވެ. ޝެލީ ލަދުން އިނަސް ސާހިލް ހިތްހަމަޖެހޭވަރުގެ ކަމެއް ކޮށްދެވުނީތީ އުފަލުން އިނެވެ.\n"ސާހިލް އުފަލުންތަ ތީނީ" ޝެލީ އެހިއެވެ.\n"ވަރަށް ބޮޑަށް" ސާހިލް ބުންޏެވެ.\n"އަހަރެން... އަހަރެން...." އެގޮތަށް ސާހިލްގެ އުނގުގައި އިންނަން ޖެހުމުން ޝެލީއަށް ލަދުވެތިކަމެއް އިހުސާސުވަމުން ދިޔައެވެ. ކުރިއާ ބަލާފައި މިހާރުވެސް އެތައް ކަމެއް ބަދަލުވެއްޖެއެވެ. އެދެމެދުގައި އެކުވެރިކަމަކަށް ވުރެ ބޮޑަށް އެހެން ގުޅުމެއް އުފަންވެއްޖެއެވެ. ޝެލީއަށް ކުރެވެނީ އެހެން އިހުސާސެކެވެ.\n"ކިހިނެއްވީ؟ ތިހާ ގާތަށް އައިސްފަ ރޯޒްމެލޯ އަހަރެން ދުރުކޮށްނުލައްޗޭ" ސާހިލް ބުންޏެވެ.\n"މަންމަ އައިސްދާނެ" ޝެލީ ބުންޏެވެ. އެގޮތަށް އުނގުގައި އިންނަންވުމުން ޝެލީ ލަދުން އުޅޭކަން އަދި ސާހިލްއަށް އެނގުނީއެވެ. އެހެންކަމުން ހީލާފައި ޝެލީގެ ގައިން ދޫކޮށްލިއެވެ. އިސްޖަހާލައިގެން އިން ޝެލީ މަޑުމަޑުން ސާހިލް އާ ދުރަށް ޖެހިލިއެވެ.\n"އަހަރެންނަށް މިއަދު މުޅިން އެހެން ޝެލީއެއް މިފެންނަނީ" ސާހިލް ބުންޏެވެ.\n"ނޫން. މިއީ ހަމަ" ޝެލީއަށް ޖުމްލަ ފުރިހަމަ ނުކުރެވުނެވެ. ލަދުން އިން ޝެލީގެ އުނގަނޑުގައި އަތްއެޅުވިގޮތަށް ކައިރިއަށް ސާހިލް ދަމާލުމުންނެވެ. ދެމޫނު ނުހަނު ގާތްވެގެން ދިޔަ ވަގުތު ޝެލީ ސާހިލްގެ މޫނަށް ބަލައިލިއެވެ. އެހާ ގާތުން ޝެލީގެ މޫނު ފެނި ސާހިލް ހިމޭންވިއެވެ. ދެއަތް އުފުލާލާފައި ހިފަހައްޓާލީ ޝެލީގެ ދޮން މޫނުގެ ދެފަރާތުގައެވެ. ކުރިއަށް ވުރެވެސް ޝެލީގެ މޫނު ގާތްކޮށްލާފައި ދެ މޫނު ދޭތެރޭގައިވާ ދާއިރާ އިތުރަށް ހަނިކޮށްލިއެވެ.\n"ސާހިލް.... ޝެލީގެ ދެއަތްތިލަ ގެނެސް ޖައްސާލީ ސާހިލް ދެއަތުގައެވެ. އެ ދެ އަތްތިލައިގެ ފިނިކަން ސާހިލްއަށް އިހުސާސް ކުރެވުނެވެ. ޝެލީ ހީކުރިގޮތާ ހިލާފަށް ކައިވެނިން ބޭރުން ޝެލީގެ ފަރާތުން އެއްވެސް އުފަލެއް ހޯދަން ބޭނުމެއްނުވިއެވެ. ޝެލީގެ ނޭފަތް ސާހިލްގެ ނޭފަތުގައި ޖައްސާލާފައި ޝެލީގެ ނިތުގައި ބޮސްދިނެވެ.\n"އަހަރެން ހީކުރީ..." ޝެލީގެ މޫނުން ސާހިލް ދޫކޮށްލުމާއެކު ޝެލީ ބުންޏެވެ.\n"ހީކުރީ... ރޯޒްމެލޯ ހާދަ ގޯސްކޮށޭ ދޯ ވިސްނަނީ" ސާހިލް ބުންޏެވެ. އެހިނދު ޝެލީގެ ދެ ކޯތާފަތް ރަތްވެގެން ދިޔަތަން ފެނި ސާހިލް ހީލިއެވެ.\n"އެހެނެއްނޫން" ޝެލީ ބުންޏެވެ.\n"ދެން ބުނެބަ ކޮންއިރަކުން ތިގެއަށް ހެކިވެރިން ފޮނުވަންވީ" ސާހިލް އެހިއެވެ.\nއަލްމާޝް އާ ބައިވެރިވެގެން ސިޔާ ބަދިގޭގައި އުޅުނެވެ. މެންދުރަށް ކަނޑު ކުކުޅު ކައްކަން އުޅުނު އަލްމާޝް ކުރި ކޮންމެ ކަމެއްގައި ސިޔާ އަތްގާތް ކޮށްދިނެވެ. ކެއްކުމުގެ ކަންކަން މާބޮޑަށް ނޭނގުނު ނަމަވެސް އަލްމާޝްގެ ފަރާތުން ސިޔާ ދަސްކުރަމުން ދިޔައެވެ. އަލްމާޝް ހީކުރިގޮތަށް ސިޔާއަކީ ކަންނެތް ކުއްޖަކަށް ނުވުމުން އުފާވިއެވެ. ހަގީގަތުގައިވެސް ސިޔާއަށް ލިބިފައިވާ ތަރުބިއްޔަތާމެދު އަލްމާޝް ހިތްހަމަޖެހުނެވެ. އަލްމާޝްގެ ހިތުން ސިޔާ ޖާގަހޯދީ މިކާލާ ކައިވެނި ކުރުމަކުން ނޫނެވެ. ސިޔާއަކީ ލަކްޔަންގެ ދަރިއެއްކަން އެނގުނު ހިސާބުންނެވެ.\n"މި ނިމުނީނު. ދެން ދޭ ދަރިިފުޅު ނަމާދުކޮށްލަން" ބަދިގޭ ހުރިިހާ މަސައްކަތް ނިންމާލާފައި އަލްމާޝް ބުންޏެވެ.\n"އަޅުގަނޑަށް ނަމާދު ނުކުރެވޭ" ސިޔާ ބުންޏެވެ.\n"އެހެންތަ. އެހެންވީމަ ދޭ ކޮޓަރިއަށް. ގުޅާފަ ބަލާބަލަ މިކީއަށް މެންދުރު ކާން ގެއަށް އާދެވޭނެތޯ. މަންމަ މިދަނީ ބައްޕައަށް ގުޅަން" އަލްމާޝް ބުންޏެވެ.\nބަދިގެއިން ނުކުމެ ހިނގައިގަނެފައި ސިޔާ އަލްމާޝްއަށް ގޮވާލިއެވެ.\n"މަންމާ، އަޅުގަނޑު ހެޔޮތަ ބައްޕަމެންގެ ގެއަށް ގޮސްލިޔަސް" ސިޔާ އަލްމާޝްގެ ހުއްދައަކަށް އެދުނެވެ.\n"މަންމަގެ މައްސަލައެއް ނެތް" ކޮޓަރިއަށް ވަންނަމުން އަލްމާޝް ބުންޏެވެ.\nބޭރުން އައިސް ވަންނަން ސިޔާއަށް ބެލްއަޅަން ނުޖެހެއެވެ. ސިޔާ އަތުގައި ކީ ކާޑު އޮވެއެވެ. ސިޔާ އާއި މިކާލް ގޭތެރެއަށް ވަންއިރު އެއްވެސް މީހަކު ފެންނަން ނެތެވެ. ބަދިގެއިން ތަށި ތަޅުވާ އަޑު އިވޭތީ ސިޔާ ދިޔައީ އެދިމާލަށެވެ. ބީރައްޓެހިކަމާއެކު މިކާލް ސޯފާގައި އިނެވެ.\nބަދިގޭ ދޮރަށް އެރުމާއެކު ސިޔާއަށް ލިބުނީ ހައިރާން ކަމެކެވެ. އުނދުން ކައިރީގައި ތައްޓަށް ރިހައަޅަން ހުރި އާޝިގާ ފެނިފައެވެ. ބީރައްޓެހި ބެލުމެއް ދެމެދުގައި ބަދަލުކުރެވުނެވެ. ކުރިން ހިނިތުންވެލީ އާޝިގާއެވެ.\n"ކުޑާ... ކުޑާ އެބައުޅޭތަ ގޭގަ" ހިނިތުންވެލާފައި ސިޔާ އެހިއެވެ.\n"ކޮޓަރީގަ" އާޝިގާ ބުންޏެވެ.\nސިޔާ ބޭރަށް ނުކުތެވެ. މިކާލް ކުރިމަތިން ހުރަސްކޮށް ޝިއުރާގެ ކޮޓަރި އާ ދިމާލަށް ދަނިކޮށް ކުޑަކުދިންތަކެއްގެ ސަކަރާތުގެ އަޑު ސިޔާއަށް އިވުނެވެ. ލަސްލަހުން ސިޔާ ދޮރުހުޅުވާލިއެވެ. ޝިއުރާގެ ކޮޓަރީ މުށިތަކުގެ މަތީގައި އަޅާފައި އޮތް ރަގް މަތީގައި ކުޅޭ އެއްޗެހިތަކެއް ހިފައިގެން އަސަލް އިނެވެ. ކައިރީގައި މަޖާވެފައި އުޅުނު ލޫހްގެ އަޑުން މުޅިތަން ފަޅުފިލުވާފައިވެއެވެ. އެތެރެއަށް ވަން ސިޔާގެ ނަޒަރު އަސަލްއަށް ހުއްޓިފައިވިއެވެ. ހިތުގައި ސުވާލު އުފެދިފައެވެ. ހަގީގަތުގައިވެސް އެއީ ދޮންބެގެ ދަރިއެއް ހެއްޔެވެ؟ ސިޔާއަށް ގަބޫލުކުރަން ދަތިވަނީ ހެއްޔެވެ؟ އެއީ އިކާންގެ ދަރިއަކަށް ވާނަމަ އެއީ ކިހިނެއްވީ ކަމެއް ހެއްޔެވެ؟ މިހުރިހާ ދުވަހު އެކަން ސިއްރެއްގެ ގޮތުގައި އޮތީތީވެސް ސިޔާ ހައިރާންވިއެވެ.\nޝިއުރާ ފާހާނައިން ނުކުތްއިރު އެނދުގައި އިން ސިޔާ ފެނިފައި ހިނިތުންވެލިއެވެ. ސިޔާގެ ނަޒަރު އަސަލްއަށް ހުއްޓިފައިވިތަން ފެނި ޝިއުރާއަށް އެނގުނެވެ. ހުރިހާކަމެއް ސިޔާއަށްވެސް އެނގެން ޖެހެއެވެ.\n"ކޮންއިރަކު އައީ"؟ އަތުގައި އޮތް ތުވާލި ގެންގޮސް ހަރުގައި އަޅުވަމުން ޝިއުރާ ބުންޏެވެ. ޝިއުރާ ފާހާނައިން ނުކުތްކަން ސިޔާއަށް އެނގުނީވެސް ދެނެވެ.\n"ދެންމެއައީ. ކުޑާ... އަޅުގަނޑަށް ހުރިހާ ވާހަކައެއް ކިޔައިދީބަލަ" ސިޔާ ބުންޏެވެ.\nޝިއުރާ އައިސް އިށީނީ ސިޔާގެ ކައިރީގައެވެ. ވާހަކަތައް ފެށުމުގެ ކުރިން އަރިމަތީ ކަބަޑުމަތީގައި ހުރި އަސަލްގެ ފެންދޭ ފުޅި އަސަލްގެ އަނގައިގައި ޖެއްސިއެވެ. އަސަލް އާ މެދު ޝިއުރާގެ ހިތުގައި އޮތް ލޯބި ފުނެވެ. ހާއްސަކޮށް އެއީ އިކާންގެ ދަރިއެއްކަން އެނގުނު ހިސާބުންނެވެ.\n"ކުޑާ.. ހަމަ ޔަގީންތަ؟ މިއީ އޮޅުމެއް ނޫންތަ އަނެއްކާ" ސިޔާ އެހިއެވެ.\n"ކޮން އޮޅުމެއް. ސިޔާއަށް ނޭނގޭތަ އިކާނުގެ ގޮތެއް. އެއީ ވަރަށް ވަރަށް ވިޔާނުދާ ފިރިހެނެއް. އާޝިގާ އާ އިނދެގެން އަހަރުމިވީ. ކޮން ހާލެއްގަ އާޝިގާ ގެންގުޅުނީ. މިހާރު އާޝިގާ އޭނީ ދެވަނަ ދަރިއަށް ބަލިވެ. އަނބިމީހާއަށް އަޅާނުލާ ތަނުގައި މިކުޑަކުޑަ ކުއްޖާއަށްވެސް އެއްވެސް ހަރަދެއް ނުކުރޭ. ދަރިފުޅުގެ ހަރަދު ހޯދަން އާޝިގާ ކޯޓަށް ދާ ވާހަކަ ބުނީމަ ކުޑާ މެދުވެރިކޮށް ލަކީ އަތުން ފައިސާ ހޯދީ. އޮންލައިންކޮށް ކިޔަވާ ކަމަށް ބުނެ. ނުވިތާކަށް އިހަށް ދުވަހު ރެސްޓޯރަންޓެއްގެ ފާހާނައިގެ ތެރެއަށް ޝެލީ ވަތްތަން ފެނި ފަހަތުން ވަދެ ދެވަނަ ފަހަރަށް އެކުއްޖާ ރޭޕްކުރަން އުޅެފި. ކިރިޔާ އެހެރީ ކޮއްކޮ އަތުން ސަލާމަތްވެފަ. އެވަރުންވެސް އެއް އަތުގަ ރެނދު ލާފަ. މިގޭ އެއްވެސް މީހަކު އޭނަޔަކާ ވާހަކަނުދައްކާ. ކާން ވައްދަނީ ޖޫލީ" ޝިއުރާ ހުރިހާ ވާހަކަތަކެއް ކިޔައިދިން އިރު އަނގަ މަތީގައި އަތް އެޅިގޮތަށް ސިޔާ އިނީ ގަބުވެފައެވެ. އޭނާގެ ޣައިރު ހާޒިރުގައި ގޭތެރޭގައި ވަރަށް ގިނަ ކަންކަން ހިނގައިފިކަން އެނގިއްޖެއެވެ.\n"އަޅުގަނޑު ކައިރީގަ އެއްވެސް މީހަކު ނުބުނޭ. ބައްޕަވެސް ދުވާލަކު އެއްފަހަރު ގުޅާނެ" ސިޔާ ޝަކުވާކޮށްލިއެވެ.\n"އެއީ ސިޔާގެ އުފާވެރި ދުވަސްތައް ހަރާބުނުކުރަން ވެގެން" ސިޔާ އަޅައިގެން ހުރި ޝޯލް ރީތިކޮށްލަމުން ޝިއުރާ ބުންޏެވެ.\n"ކައިގެންތަ ތިއައީ. ހިނގާ ކާން" ޝިއުރާ ބުންޏެވެ.\n"އާޝިގާ އާ ބައްދަލުވެއްޖެތަ؟ އެއީ ސިޔާގެ ދޮންބެދައްތަ އިނގޭ" ކޮޓަރިން ނުކުންނަމުން ޝިއުރާ ބުންޏެވެ.\nގެއަށް ދިޔުމުގެ ކުރިން ސިޔާ އާޝިގާ އާ ބައްދަލުކުރިއެވެ. ހިތްހެޔޮކަމާއެކު ވާހަކަދެއްކިއެވެ. ކޮންމެގޮތެއްވިޔަސް އާޝިގާ ސިޔާގެ ފަހަރިއަށް ވީތީ އެގުޅުން ކަނޑާލެވެން ނެތެވެ. އެންމެފަހުން އާޝިގާ އާ ވާހަކަދައްކަމުން ގޮސް ސިޔާއަށް ރޮވުނެވެ.\nމެންދުރު ނަމާދުކުރަން އާޝިގާ ކޮޓަރިއަށް ވަންއިރު ލެޕްޓޮޕަށް ބަލަހައްޓައިގެން އިކާނު އެނދުގައި އޮތެވެ. އާޝިގާ ވަންކަން އެނގުމާއެކު ކައްޓެއްހެން ކޮޅަށްޖެހި އެނދުގައި އިށީނެވެ. ވާހަކައެއް ފަށަން އުޅޭ ނޫޅޭ ކަހަލަ ގޮތަކަށް އާޝިގާއަށް އިކާން ބަލަން ފެށިއެވެ. އާޝިގާއަށް އެކަން ފާހަގަވީނަމަވެސް އިކާނަށް ސަމާލުކަމެއް ނުދެއެވެ. ފާރު ކައިރީގައި ހުރި ފޮށި ހުޅުވާލާފައި އޭގެއިން ބަދަލުކުރަން ބޭނުންވާ އަންނައުނު ނަގައިގެން ފާހާނާ އާ ދިމާލަށް ހިނގައިގަތެވެ.\n"ކޮބާ އަސަލް...؟" އިވުނީ އިކާންގެ އަޑުކަމެއް ޔަގީންނުވެފައި އާޝިގާ ހުއްޓެވެ. އިކާނާ ކުރިމަތިލީ ދެވަނަ ފަހަރަށް އިކާން ސުވާލު ތަކުރާރު ކުރުމުންނެވެ.\n"ސޮރީ... ޔަގީނެއްނުވޭ ތިބުނި އެއްޗެއް" އާޝިގާ ބުންޏެވެ.\nއިކާން ދެން އެއްޗެއް ނުބުންޏެވެ. ޒުވާބެއް އުފައްދަން އާޝިގާ އުޅޭހެން ހީވިޔަސް އެފުރުސަތު އިކާން ނުދިނެވެ.\n"އަހަރެންނަށް ހީވީ މަގޭ ދަރިއޭ ބުނިހެން. ތީ ވަރަށް ބޮޑު ކުއްހީއެއް. އެއީ މަގޭ ދަރިއެއް. އަސަލްގެ މަޔަކީވެސް ބަފަޔަކީވެސް އަހަރެން" އާޝިގާ ބުންޏެވެ. ދެން ފާހާނާއަށް ވަނެވެ.\nހައިވޭ ހުރަސްކޮށް ހުޅުމާލެއަށް ތާރުގަނޑަށް އެރުމާއެކު ސާހިލްގެ ސައިކަލުގެ ދުވެލި މަޑުކޮށްލިއެވެ. މެންދުރުގެ ގަދަ ހޫނުގައި ސާހިލް އާއި ޝެލީ ހުޅުމާލެއަށް އައީ އިމާ އާއި މާއިޒްއާ ބައްދަލު ކުރާށެވެ. ދެމީހުންގެ ގުޅުން ދެ އެކުވެރިންނަށް އަދި އޮތީ ސިއްރެއްގެ ގޮތުގައެވެ. އެހެންކަމުން އެގުޅުން އެކުވެރިންނާ ހިއްސާކުރަން ބޭނުންވެގެނެވެ. "އިހަށް މަޑުކޮށްލަބަ" ފަހަތުގައި އިން ޝެލީ ބުންޏެވެ. ސާހިލް ސައިކަލް މަޑުކޮށްލުމާއެކު ޝެލީ ބޮލުގައި އިން ހެލްމެޓް ނަގައިފިއެވެ. "ކިހިނެއްވީ؟ ކީއްވެ ތިފައިބަނީ؟" ސާހިލް ބުންޏެވެ. ޝެލީ ބަހެއް ނުކިޔައި ބަލަން ހުރި ދިމާ ސާހިލް ބަލައިލިއެވެ. ކަނާތް ފަޅިން ފެންނަން އޮތް ކުޑަކުދިންގެ ޕާކް ތެރެއިން މީހަކު ފެންނަން ނެތެވެ. އެހެންނަމަވެސް ހިޔާދޭ ކުޑަ ގަހެއްގެ ދަށުގައި ހުރި ބެންޗެއްގައި އަންހެންކުއްޖަކު އިނެވެ. "އެކުއްޖާ އެބަ ރޮއޭ. ނޫންތަ؟" ޝެލީ ބުންޏެވެ. "ހީވަނީ އެހެން. އެއީ ކާކު؟ ޝެލީ ދަންނަންތަ؟" ސާހިލް އެހިއެވެ. "ނުދަންނަން. ހިނގާބަ އެތަނަށް" ޝެލީ ބުންޏެވެ. ސާހިލް ފަސްޖެހުނެވެ. ނުވެސް ދަންނަ ކުއްޖެއް ކައިރިއަށް ދާން ސާހިލްއަށް ނުކެރުނެވެ. "އަންހެންކުދިން އެގޮތަށް ރޯތަން ބަލަން އަހަރެންނަށް ވަރަށް އުނދަގޫ. ހިނގާބަލަ އަހާލަން. އަހަރެން ބޭނުން އެކުއްޖާއަށް އެހީވާން" ޝެލީ ބުންޏެވެ. އެންމެފަހުން ޝެލީ ކުރުނުކުރުމުން ސާހިލް ޝެލީއާއެކު ހިނގައިގަތެވެ. ނުވެސް ދަންނަ ބަޔަކު ކައިރިއަށް އައިސް ހުއްޓުމާއެކު އަންހެންކުއްޖާ ހައިރާންވިއެވެ. އެއް އަތުގެ ނުފުށުން ލޯކައިރި ފޮހެލާފައި ޝެލީ އާ ލުއި ހިނިތުންވުމެއް ބަދަލުކޮށްލިއެވެ. "ނޭނގުނު..." އަންހެންކުއްޖާ ބުންޏެވެ. "މީ ޝެލީ. ދެން މީ ސާހިލް. މިހެން ދަނިކޮށް ފެނުނީ މިތާ އެކަނި ރޯންއިންދާ" ޝެލީ ބުންޏެވެ. "ރޮވެނީ. ހަމަ ދެރަވަނީ. އެއީ އަހަރެންގެ ބެސްޓްފްރެންޑް. ހުރިި ހަމައެކަނި އަންހެން ކޮއްކޮ" އަންހެންކުއްޖާ ވާހަކަ ފެށިއެވެ. އިސާހިތަކު އެކުއްޖާ ރޯން ފަށައިފިއެވެ. އެތަން ބަލަން ޝެލީއަށް ކެތެއްނުވިއެވެ. ސާހިލްގެ މޫނަށް ބަލައިލާފައި އަންހެންކުއްޖާ ކައިރީގައި އިށީނެވެ. "ހެހެހެ... ސޮރީ. އަހަރެންނަށް ކިޔަނީ ރިންދާ. ޝުކުރިއްޔާ އަހަރެން ކައިރީގަ މަޑުކޮށްލަދިނީތީ" ރިންދާ ބުންޏެވެ. ޝެލީ ހިނިތުންވެލިއެވެ. "ހިނގާ ގެއަށް ދާން. އަހަރެމެން ރިންދާ ގެއަށް ގެންގޮސްދޭނަން" ޝެލީ ބުންޏެވެ. އެތަނަށް ރިންދާ އެކަނި ދޫކޮށްލާފައި ދާން ޝެލީ ބޭނުމެއް ނުވިއެވެ. "ނޫނޭ... ގޭތެރެއިން އަހަރެންނަށް އިހުސާސްވަނީ ފަޅުކަމެއް. ހީވަނީ ހަށިގަނޑުގެ އެއްބައި މަދުހެން. އަހަރެންގެ ރިންނި" ރިންދާ ބުންޏެވެ. "ރިންނިއަށް ކިހިނެއްވީ؟ ފޯނުދެންތަ ގުޅާލަން" ޝެލީ ބުންޏެވެ. ޝެލީ ކައިރީގައި ކޮޅަށް ހުރި ސާހިލްވެސް އެންމެފަހުން އެވާހަކަތަކަށް ޝައުގުވެރި ވެއްޖެއެވެ. "ނަންބަރު އަހަރެންނަށް އެނގޭ. ފޯނުވެސް ޖީބުގައި އެބައޮތް. އެކަމަކު ރިންނި ވީ ދުވަހަކުވެސް އެނބުރި ނާދެވޭނެ ހިސާބެއްގަ. ރިންނި ނިޔާވެއްޖެ. އުނހު. ނިޔާވީކީ ނޫން. މަރާލީ. ކޮންމެސް ބައެއްގެ ނުބައި ރޭވުމެއް. އަހަރެންގެ ކޮއްކޮ ބަޔަކު މަރާލައިފި. އަހަރެންނާ ފަހު ފަހަރަށް ވާހަކަވެސް ދައްކާނުލެވި. އަހަރެން އެބަޔަކު ހޯދާނަން. ކޮއްކޮގެ އޯޓޮޕްސީ ރިޕޯޓް ލިބުނުހާ އަވަހަކަށް އަހަރެންގެ މަސައްކަތް ފަށާނަން. ޝެލީ އަހަރެންނަށް ދުއާކޮށްދެއްޗެ. ކޮއްކޮގެ ގާތިލް ބޭޒާރުވުމަށް އެދި" ރިންދާ ވާހަކަދެއްކިއެވެ. "މަރިޔަމް ރަނީން. މިފަހުން މާލޭގަ ހިނގި ކަމެއް ދޯ. ނޫސްތަކުން ފެނުނު. އެއީ ރިންދާގެ ކޮއްކޮ ތަ؟" ޝެލީ އެހިއެވެ. ރިންދާ ބޯޖަހާލިއެވެ.\nކުއްލިއަކަށް ޝެލީ ފެނުމުން އީމާއަށް ލިބުނީ ހައިރާންކަމެކެވެ. އުފާވެސްވިއެވެ. ޝެލީގެ ގައިގައި ބައްދައިލެވުނީ އެހެންވެއެވެ.\n"ތިދެމީހުން ޓެރަސްގަ މަޑުކޮށްލާ. މިދަނީ ކޮފީ ހިފައިގެން" އީމާ ބުންޏެވެ. މާއިޒް އާއި ޝެލީ ހިނގައިގަތުމުން ޝެލީގެ އަތުގައި ހިފައިގެން އީމާ ހިނގައިގަތީ ބަދިގެ އާ ދިމާލަށެވެ.\n"އީމްގެ މަންމަ ރަނގަޅުތަ؟" ޝެލީ އެހިއެވެ.\n"އެކޮޅަށް ގޮސް ބޭސްކުރިފަހުން ވަރަށް ބޮޑުތަން ރަނގަޅު. މިހާރު ކޮޅަށް ހުރެ ނަމާދުކޮށްލެވޭވަރުވޭ" އީމާ ބުންޏެވެ. ކާމޭޒު ކައިރީގައި ޝެލީ އިށީނުމާއެކު އީމާ އަވަސްވެލީ ފެންހޫނުކުރާށެވެ. އަތްމަތި އަވަސްކޮށްލާފައި ހަތަރު ކޮފީ އީމާ ތައްޔާރުކޮށްލިއެވެ. އެ ހިފައިގެން ނުކުތުމުގެ ކުރިން އީމާ ޝެލީ އާ ވަކިން ވާހަކަދައްކާލަން ބޭނުންވިއެވެ.\n"އަދިވެސް އެ ވިސްނުމުގަތަ؟ ސޮރީ ޝެލީ ހިތްހަމަނުޖެހުނަސް އަހަރެންނަށް އަނެއްކާ އެވާހަކަތައް މިފެށުނީ" އީމާ ބުންޏެވެ.\nޝެލީ ދެފަރާތަށް ބޯހޫރާލިއެވެ. ހިނިތުންވެލާފައި އީމާގެ ކަންފަތާ ޝެލީ ގާތްވެލިއެވެ.\n"އެކަމަކު މިއުޅެނީ މެރީކުރަންވެގެން" ޝެލީ ބުންޏެވެ. އީމާގެ ދެބުމަ ގޮށްޖެހުނެވެ.\n"އަނެއްކާ. މިފަހަރު ކާކު؟ ޝެލީ އުޅެނީ ކުއްޖަކާ ރައްޓެހިވެގެންތަ؟" އީމާ އެހިއެވެ.\n"އާދެބަލަ. މެރީކުރަން އުޅޭ ވާހަކަ ދެއްކޭނީ އެންމެން އެއްތާތިބެގެންނޭ" ޝެލީ ބުންޏެވެ.\nޝެލީ އާއި އީމާ މައްޗަށް އެރިއިރު މާއިޒް އާއި ސާހިލް އޮލަ ވާހަކައެއްގައި ތިއްބެވެ. އެދެމީހުން ދައްކަމުން ދިޔައީ މީގެކުރިން ޝެލީ އާ ބައްދަލުވި އަންހެންކުއްޖާ ދެއްކި ވާހަކަތަކާ ގުޅިގެންނެވެ. ގޮތް ނޭނގޭ މަރުތައް ރާއްޖޭގައި ގިނަވާތީ އެވާހަކަތެކެވެ.\n"އާއެނކޭ... އެކުއްޖާ އެކޮޅުން އަދި ނުގެނޭ ދޯ ޕޯސްޓްމޯޓަމް ހަދާފަ" ގޮނޑީގައި އިށީންނަމުން އީމާ ބުންޏެވެ.\n"ރިންނި. ދެންމެ އެކުއްޖާގެ ފެމެލީ ކުއްޖަކާ ދިމާވިއޭ. ވަރަށް އަސަރުކޮށްފަ ހުރީ. ދޯ ސާހިލް" ޝެލީ ބުންޏެވެ.\n"އެވާހަކަ އޭ މާޒްއަށް މިކިޔައިދިނީ" އީމާ ދިއްކޮށްލި ކޮފީތަށިން ކޯވަރެއް ބޯލަމުން ސާހިލް ބުންޏެވެ. ހަތަރުކުދިން އިށީނދެގެން ތިބީ ޓެރަސްމަތީގައި ހުރި އުނދޯލިތަކުގައެވެ.\n"ޝެލީ މެރީކުރަނީ އޯ. މިފަހަރު ނޭނގެ ކާކު ކަމެއްވެސް" އީމާ ބުންޏެވެ.\n"އަހަރެންވެސް މިއުޅެނީ މެރީކުރަންވެގެން" ސާހިލް ބުންޏެވެ. އީމާ އާއި މާއިޒްގެ ނަޒަރު ސާހިލްއަށް ހުއްޓުނެވެ.\n"އަނެއްކާ ތިދެމީހުން ދެމީހުންނާތަ އިންނަނީ" ނޭނގިހުރެ އީމާ ސުވާލުކުރިއެވެ. އެވަގުތު ސާހިލް އާއި ޝެލީ އެކަކު އަނެކަކަށް ބަލާލާފައި ހިނިތުންވެލިއެވެ.\n"ރަނގަޅަށް ތިހީވީ. މިއަންނަ ހުކުރު ވިލޭރޭ ރަންކިޔުމުގެ ހަފްލާ އެބައޮތް. އަންނައްޗޭ ދެކުދިން" ޝެލީ ބުންޏެވެ.\n"ވެއިޓް... ސީރިޔަސްލީ... ތިއީ ޖޯކެއް ނޫން ދޯ" އީމާގެ މޫނުމަތިން ހައިރާންކަން ކެނޑި ހިނިތުންވުމެއްގެ އަސަރު ފާޅުވެއްޖެއެވެ. ޝެލީ ބޯޖަހާލުމާއެކު އީމާއަށް އުފަލުން ޝެލީގެ އަަތަށް ފިތާލެވުނެވެ. އީމާގެ އެ އަމަލުގައި ޝެލީގެ ނިންމުން އެއީ އެންމެ ރަނގަޅު ނިންމުމޭ ބުނެލި ކަހަލައެވެ. މާއިޒް އިނީ އުފަލުންނެވެ. އެންމެފަހުން ސާހިލް ކުރި ދިގު އިންތިޒާރު ނިކުމަމަށް އަންނަން އުޅޭތީ މާއިޒް ހިތްހަމަޖެހުނެވެ. ޝެލީއަށްޓަކައި ސާހިލް ކުރި ދިގު އިންތިޒާރު އެންމެ ކައިރިން ފެނުނު މީހަކީވެސް މާއިޒްއެވެ.\nފެންވަރައިގެން ނުކުތްގޮތަށް އާޝިިގާ އެނދުގައި އިށީނެވެ. އިސްތަށިގަނޑުގައި އޮޅާލާފައި އޮތް ތުއްވާލި ނައްޓާލާފައި ފިކުރަކަށް ގެއްލިފައި އިން ހެން އާޝިގާ އިނެވެ. ސިޔާ ދެއްކި ވާހަކަތައް އަދިވެސް އާޝިގާއަށް އިވޭ ކަހަލައެވެ. އާޝިގާއަށް ނޭނގެނީ އޭނާ އެއަށް އަމަލުކުރާނެ ގޮތެކެވެ. އެހެންނަމަވެސް ސިޔާގެ ކަރުނަތަކުގެ ކުރިމަތީގައި ފާޅުގައި ނޫނެކޭ ބުނަންވެސް އާޝިގާއަށް ނުކެރުނެވެ. ދަރިން ބޮޮޑެތިވަމުން އަންނަ އިރު އެދަރިފުޅު ކުރިމަތިކުރުވާ ސުވާލުތަކަށް ޖަވާބުދެވޭނީވެސް ސިޔާ އެދުނު ފަދައިން ކަންތައްކޮށް ކާމިޔާބުވެގެންނެވެ. އުޖަލާ މުސްތަގުބަލަކަށް އެދެވޭ އިރު އެގޮތަށް އުޅެގެން އެދުވަސް ދުވަހަކުވެސް ނާންނާނެއެވެ. ހިތްވަރުކުރަން އެބަޖެހެއެވެ. އާޝިގާ އާ އެއްކޮޅަށް އެގޭ ކޮންމެ މީހަކު އެބަހުއްޓެވެ. ވިސްނަންޖެހޭ އެއްވެސް ކަމެއްނެތެވެ. އަސަލްއަށް ބޭނުންވާ ހުރިހާކަމެއް ހުރީ ފުރިހަމަކޮށްދީފައެވެ. ލަކްޔަން އާއި އައްބާސްގެ ފަރާތުން ކާފައެއްގެ ލޯބި އެންމެ ފުރިހަމައަށް އަސަލްއަށް ލިބެމުން ދިޔައެވެ. މަޑުމަޑުން އެމީހުންނަށް އަސަލް ހޭނެން ފަށައިފިއެވެ. ދުރުކަމެއް އޮތީ އިކާނާއެވެ. އަސަލް އަދިވެސް އިކާނަށް ބަލާލަނީ ބީރައްޓެހި ބެލުމަކުންނެވެ. އާޝިގާ ކަންބޮޑުވީ ބަނޑުގައި އޮތް ދަރިފުޅާ މެދުގައެވެ. އެދަރިފުޅު އުފަންވާނީ ޔަގީނުންވެސް ބޮޑު އާއިލާއެއްގެ ތެރެއަށެވެ.\nހިޔާލާ ފިކުރުތަކުގެ ކަނޑުން އާޝިގާއަށް ނުކުމެވުނީ ދޮރުލެއްޕުނު އަޑު އިވިފައެވެ. ބަލައިލި އިރު ދޮރުމަތީގައި ހުރީ އިކާނެވެ. އޭނާގެ ނަޒަރު ހުއްޓިފައިވަނީ އާޝިގާއަށެވެ. އެބެލުމުން އާޝިގާއަށް އުނދަގުވިއެވެ. ނުފެންނަކަމަށް ހަދާފައި ލޯގަނޑާ ދިމާލަށް ހިނގައިގަތީ އެހެންވެއެވެ. އިކާން އައިސް އެނދުގައި އިށީނުމާއެކު އަޝިގާ ބަލައިލިއެވެ.\n"އަޑުއެބައިވޭތަ؟" އާޝިގާ އެހިއެވެ. އިކާނަށް އަދި އެބުނި އެއްޗެއް ނޭނގުނެވެ. ދެކަންފަތުގައި އަތްޖައްސާލިގޮތަށް ބޯޖަހާލިއެވެ. ތިމަންނައަށް އަޑު އިވެޔޭ ބުނާކަހަލަ ގޮތަކަށެވެ.\n"އެހެންވިއްޔާ ތިއިންނަނީ ކިހިނެއްވެފަ؟ ވުޟުކޮށްގެން ދޭބަލަ މިސްކިތަށް" އާޝިގާ ބުންޏެވެ.


Ithuru faruvaa ah Raees Nasheed beyrah gendhanee\nރައީސް މުހައްމަދު ނަޝީދަށް މިވަގުތު ފަރުވާ ދެމުންދާ އޭޑީކޭ ހޮސްޕިޓަލްގެ ތެރޭގައި ފުލުހުން ފޯރިމަރަނީ\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދީފައިވާ ހަމަލާގެ ސަބަބުން ލިބިވަޑައިގެންފައިވާ ޒަހަމުތަކާއި ގުޅިގެން އިތުރަށް ބަލަން ޖެހޭ ކަންކަން ބެލުމަށް އެމަނިކުފާނު ރާއްޖެއިން ބޭރަށް ގެންދަން ނިންމައިފި އެވެ.\nމާލޭގެ މަޖީދީމަގާއި ނީލޯފަރު މަގު ގުޅުނު ހިސާބުގއި ރޭ 8:30 ހާއިރު ދިން ނުރައްކާތެރި ހަމަލާއާ ގުޅިގެން ރައީސް ނަޝީދަށް ލިބިވަޑައިގެންނެވި ޒަހަމުތަކުގެ ސަބަބުން އޭޑީކޭ ހޮސްޕިޓަލްގައި ގިނަ ސާޖަރީތަކެއް ވެސް ވަނީ ހަދާފަ އެވެ. ހުރިހާ ސާޖަރީތަކެއް ވެސް ކާމިޔާބު ހޮސްޕިޓަލުން މައުލޫމާތުދެ އެވެ.\nރައީސް ނަޝީދު ގެންދަވަނީ ސިންގަޕޫރަށް ކަމަށްވެސް އެނގިފައިވެ އެވެ.\nމިކަމާ ގުޅޭގޮތުން ރަސްމީ އިދާރާއަކުން އަދި ވަކި އެއްޗެއް ބުނެފައެއް ނުވެ އެވެ. ނަމަވެސް އާއިލާގެ ބޭފުޅަކު އެކަން ޔަގީން ކޮށްދެއްވިއެވެ.\nއޭޑީކޭ ހޮސްޕިޓަލުން މިއަދު މެންދުރު ކުރިން ކުރި ޓްވީޓެއްގައި ބުނީ ރައީސް ނަޝީދުގެ ތިން ސާޖަރީއެއް ކުރެވުނު ކަމަށާ ސާޖަރީތައް ކާމިޔާބު ކަމަަށެވެ. ނަމަވެސް އިތުރު ސާޖަރީއެއް އަދި ކުރަން ޖެހޭ ކަމަށްވެސް ބުނެފައިވެ އެވެ.\nނަމަވެސް މިހާރު އެ ސާޖަރީވެސް ވަނީ ނިމިފަ އެވެ.\nރޭގެ ހަމަލާގައި ފަސް މީހަކަށް އަނިޔާވި އެވެ. އެއީ ސިފައިންގެ ތިން އޮފިސަރުންނާއި ދިވެއްސަކާއި ބިދޭސީ އެކެވެ.\nއޭޑިކޭ ހޮސްޕިޓަލް ރައީސް މުހައްމަދު ނަޝީދު ޓެރަރިޒަމް + ސިންގަޕޫރު ނަޝީދަށް އަމާޒު ކުރި ހަމަލަ ޓެރަރިސްޓް ހަމަލާ


އައިބޭ ކަޕްގެ ނަމުގައި ފުޓްސަލް މުބާރާތެއް ބާއްވަނީMikal News\nމަލީހުގެ ޔޫތު މިނިސްޓަރު ކަމުގައި ފުވައްމުލަކުގައި ވަނީ3ފުޓުސަލް ދަޑު އަލާފައެވެ.\nއައިބޭ ކަޕްގެ ނަމުގައި ފުޓްސަލް މުބާރާތެއް ބާއްވަނީ\n23 ނޮވެމްބަރ 2015, 15:33 |\nމި ނޮވެމްބަރު މަހު 28 ން އަންނަ ޑިސެމްބަރު މަހު5ށް ފުވައްމުލަކު ދަޑިމަގު ފުޓްސަލް ދަނޑުގައި “އައިބޭ ކަޕް”ގެ ނަމުގައި ޒުވާނުންނަށް ފުޓްސަލް މުބާރާތެއް ބޭއްވުމަށް ހަމަޖެހިފައިވާ ކަމަށް މިކަލް ނޫހަށް މައުލޫމާތު ލިބެއެވެ. މިމުބާރާތް އަމާޒު ކުރެވިފައި ވަނީ 17 އަހަރުން ދަށުގެ ފަރާތްތަކަށެވެ.\nމިމުބާރާތުގައި ބައިވެރިވުމުގެ ފުރުސަތު ފުވައްމުލަކުގެ 8 އަވަށުގެ ޓީމުތަކަށް ވެސް މިހާރު ވަނީ ހުޅުވާލާފައެވެ. މިހަތަނަށް6ޓީމަކުން އެޕްލިކެޝަން ފޯމު ގެންގޮސްފައިވާކަމަށާއި ބޭނުންވަނީ ވިހާވެސް ގިނަ ފަރާތްތަކަށް ފުރުސަތު ދިނުން ކަމަށް މުބާރާތް އިންތިޒާމުކުރުމުގައި އިސްކޯސް އުޅުއްވާ ހަސަން އިޔާޒު މިކަލް ނޫހަށް މައުލޫމާތު ދެއްވަމުން ހާމކުރިއެވެ.\nމިމުބާރާތް ކުޅުމަށް ހަމޖެހިފައި ވަނީ ގްރޫޕްތަކަކަށް ޓީމުތައް ބަހާލައިގެން ސެމީފައިނަލް އަދި ފައިނަލް ވެސް ކުޅޭގޮތަށެވެ.\nސްކޫލް ނިންމާ އުމުރުގެ ކުދިންނަށް އަމާޒުވާ މިމުބާރާތުގައި ކޮންމެ ޓީމަކަށްވެސް 18 އަހަރުގެ ދެކުޅުންތެރިއަކަށް ކުޅުމުގެ ފުރުސަތު ދޭގޮތަށް މިހާރު ހަމަޖެހިފައިވާ ކަމަށް ވެއެވެ. އަދި އެހެން އަވަށެއްގެ ދެ ކުޅުންތެރިން ކޮންމެ ޓީމެއްގައި ވެސް ހިމެނުމުގެ ފުރުސަތު ދީފައިވާކަމަށް އިޔާޒު ބުންޏޭވެ.\nމުބާރާތުގެ ޗެމްޕިއަން އަދި ރަނަރަޕް ޓީމަށް ވެސް ޓްރޮފީ ސެޓްފިކެޓް އަދި މެޑެލް ދެގިޮތަށް ވަނީ ހަމަޖެހިފައެވެ. މީގެ އިތުރުން މުބާރާތުގެ އެންމެ މޮޅު5ކުޅުންތެރިންނަށާއި، ފެއަރ ޕްލޭ ޓީމަށް، އަދި ކޮންމެ މެޗެއްގެ މޮޅު ކުޅުންތެރިޔާއަށް ވެސް ޓްރޮފީއެއް ހުށަހެޅިފައިވާ ކަމަށް އިޔާޒު މައުލޫމާތު ދިނެވެ. އަދި މުބާރާތުގައި އެންމެ ގިނަ ގޯލުޖަހާ ކުޅުންތެރިއަކަށް ރަން ބޫޓެއްވެސް ވަނީ ހުށަހަޅާފައެވެ.\nމުބާރާތުގައި ބައިވެރިވުމަށް އެދޭ ފޯމު ފީނިކްސް ޒޯން އިން ލިބެން ހުންނާނެކަމަށާއި މުބާރާތާއި ގުޅޭ އިތުރު މައުލޫމާތު 9979779 ން ލިބޭނެކަމަށް އިޔާޒު ހާމަކުރިއެވެ. މުބާރާތުގައި ބައިވެރިވެ ވޭނެ ސުންގަޑި އަކީ 26 ނޮވެމްބަރު (ބުރާސްފަތި) ދުވަހުގެ ހަވީރު 6:00 އަށް ކަމަށެވެ.


Thin Dharaja'akah Bahaalaigen Tharikaige Gaumee Listeh Ekulavaalany\nމިނިސްޓަރ އޮފް އާޓްސް، ކަލްޗަރ އެންޑް ހެރިޓޭޖް ޔުމްނާ މައުމޫން: ފޮޓޯ ރާއްޖެ ޓީވީ\nދިވެހިރާއްޖޭގެ ތަރިކަ ތިން ދަރަޖައަކަށް ބަހާލައި ތަރިކައިގެ ލިސްޓެއް އެކުލަވާލުމުގެ މަސައްކަތް ހިނގަމުން އަންނަކަމަށް މިނިސްޓަރ އޮފް އާޓްސް، ކަލްޗަރ އެންޑް ހެރިޓޭޖް ޔުމްނާ މައުމޫން ހާމަކުރައްވައިފިއެވެ.\nރާއްޖެ ޓީވީގެ ފަލަސުރުހީ ޕްރޮގުރާމުގައި ވާހަކަ ދައްކަވަމުން ޔުމްނާ ވިދާޅުވީ، ތަރިކައިގެ ލިސްޓު އެކުލަވާލަމުން ގެންދަނީ ގައުމީ ފެންވަރުގެ ތަރިކައާއި، އަތޮޅު ފެންވަރުގެ ތަރިކައާއި، ރަށު ފެންވަރުގެ ތަރިކަވަކިވަކީންކަމަށެވެ. ތިން ކެޓަގަރީއަކަށް ތަރިކަ ބަހައިލި ކަމުގައިވިއަސް ތިން ދަރަޖައިގެ ތަރިކަވެސް އެއް މިންވަރެއްގައި ހިމާޔަތްކޮށް ރައްކާތެރިކާނެކަމަށް މިނިސްޓަރ ވިދާޅުވިއެވެ.\n"އަޅުގަނޑު މިހާތަނަށް ބައްދަލުކުރި ކައުންސިލްތަކުން، ހަމަވަރަށް ޝައުގުވެރިކަމާއެކީ އެބޭފުޅުން ވަޑައިގެން މި އެދެނީ މިތަންތަން އެބަހުއްޓޭ އެތަންތަން ރައްކާތެރިކުރަން ބޭނުމޭ. ފަތުރުވެރިންވެސް ޒިޔާރަތްކޮށް މިތަންތަން ބަލާލަން ބޭނުންވާނޭ،" ޔުމްނާ ވިދާޅުވިއެވެ.\nމީގެ އިތުރުން މިނިސްޓަރު ވިދާޅުވީ، ކަޅުވަކަރު މިސްކިތް ނަގާފައިވަނީ ގާނޫނާއި ހިލާފައްކަމަށެވެ. އެހެން ނަމަވެސް މިހަރު އޮތީ 1979 ވަނަ އަހަރު ވުޖޫދަށްއައިގާނޫނެއް ކަމަށެވެ. އެ ގާނޫނަށް ކިޔަނީ 'ދިވެހިރާއްޖޭގައި ހުރި އާސާރީ ތަކެއްޗާ އަދި ތަންތަނާ ބެހޭ ގާނޫން' އެވެ.\nޔުމްނާ ވިދާޅުވީ މި ގާނޫނަށް ގެންނަޖެހޭ ޒަމާނީ ބަދަލުތައް ގެނައުމުގެ މަސައްްކަަތް މިހާރުވެސް ވަރަށް ބާރަށް ކުރިއަށްދާކަމަށެވެ. އަދި އެއީ 100 ދުވަހުގެ ތެރޭގައި ކުރަން ރައީސުލްޖުމްހޫރިއްޔާ ވެލައްފާއިވާ ވައުދެއްކަމަށެވެ.\nކަޅުވަކަރު މިސްކިތް ތަރިކަ ސަރުކާރު


SunOnline: BREAKING:5Vote ge thafaathun Saeed maavashu dhaairaa ge gondi kaamiyaabu kuravvaifi\nފަސް ވޯޓުގެ ތަފާތުން މާވަށު ދާއިރާގެ ގޮނޑި ސައީދު ކާމިޔާބު ކުރައްވައިފި\nމުހައްމަދު މުޒައްޔިން ނާޒިމް 09 Apr 2019, 22:34\nމާވަށު ދާއިރާގެ ގޮނޑި ކާމިޔާބު ކުރެއްވި ސައީދާއި އޭނާއާ އެންމެ ގާތުން ވާދަކުރެއްވި އިބްރާހިމް ފަލާހު ---\nމިދިޔަ ހޮނިހިރު ދުވަހު ބޭއްވި ރައްޔިތުންގެ މަޖިލީހުގެ އިންތިޚާބުގައި ބެހެއްޓި ބައެއް ވޯޓު ފޮށިތައް އަލުން ގުނުމުން ވެސް، ފަސް ވޯޓުގެ ތަފާތުން ރައްޔިތުންގެ މަޖިލީހުގެ މާވަށު ދާއިރާގެ ގޮނޑި ކުރީގެ އިކޮނޮމިކް މިނިސްޓަރު މުހައްމަދު ސައީދު ކާމިޔާބު ކުރައްވައިފިއެވެ.\nމާވަށު ދާއިރާގެ ބައެއް ފޮށިތައް އަލުން ގުނުމަށް އިލެކްޝަންސް ކޮމިޝަނުން ނިންމީ ސައީދާ އެންމެ ގާތުން ވާދަކުރެއްވި ވެރިކަންކުރާ މައި ޕާޓީ، އެމްޑީޕީގެ ކެންޑިޑޭޓް އިބްރާހިމް ފަލާހުގެ ފަރާތުން ޝަކުވާ ހުށަހެޅުމުންނެވެ.\nސައީދާއި ފަލާހުގެ އިތުރުން އޮބްޒާވަރުންނައި މޮނިޓަރުންގެ ހާޒިރުގައި މިރޭ އަލުން ގުނާފައި ވަނީ ލ. ކުނަހަންދޫގައި ބެހެއްޓި ވޯޓު ފޮއްޓާއި، މާލެ އަދި ހުޅުމާލޭގައި ބެހެއްޓި އެ ދާއިރާގެ ވޯޓު ފޮށީގެ ވޯޓު ކަރުދާސްތަކުގެ އިތުރުން ނ. ކެނދިކުޅުދޫގައި ބެހެއްޓި ފޮއްޓަށް އެ ދާއިރާއަށް ލިބުނު ވޯޓު ކަރުދާހެވެ.\nކުނަހަންދޫ ފޮށީގައި ހުރި ބާތިލް ވޯޓުގެ ތެރެއިން އެއް ވޯޓު ވަނީ ތިން ވަނައަށް ދިޔަ ޖުމްހޫރީ ޕާޓީގެ ކެންޑިޑޭޓް އަހްމަދު އަޒްހާން ފަހުމީއަށް ލިބިފައެވެ. އަޒްހާނަކީ މިހާރުވެސް އެ ދާއިރާގެ މެމްބަރެވެ. އަދި ކެނދިކުޅުދޫ ފޮށިން ފަލާހަށް ވަނީ އެއް ވޯޓު އިތުރަށް ލިބިފައެވެ. އެ ފޮއްޓަށް ވޯޓުލީ އެންމެ މީހެވެ. އެ ވޯޓު ފޮށީގެ ނަތީޖާ ޝީޓުގައި ހުރިހާ ކެންޑިޑޭޓުންނަށް ސުން ވޯޓު ލިބުނު ކަމަށް ވަނީ ޖަހާފައެވެ. ނަމަވެސް ސައްހަ ވޯޓުގެ ގޮތުގައި އެއް ވޯޓު ލިބުނުކަމަށް ވަނީ ޖަހާފައެވެ.\nކެނދިކުޅުދޫ ފޮއްޓަށް ލާފައިވާ ވޯޓު ކަރުދާހުގައި ފާހަގަ ޖަހާފައި ވަނީ އެމްޑީޕީގެ ކެންޑިޑޭޓް ފަލާހާ ދިމާލުގައެވެ. މާލެ އާއި ހުޅުމާލޭގައި ބެހެއްޓި ފޮށީގެ ނަތީޖާއަށް އެއްވެސް ބަދަލެއް އައިސްފައެއް ނުވެއެވެ.\nކުރިން ލިބުނު ނަތީޖާތަކުން ދައްކާގޮތުގައި ސައީދު އެ ދާއިރާގެ ގޮނޑި ކާމިޔާބު ކުރެއްވީ ހަ ވޯޓުގެ ތަފާތުންނެވެ. ނަމަވެސް މިރޭ އަލުން ގުނުމުން ސައީދާއި ފަލާހުގެ ދެމެދުގައި އޮތް ފަރަގު ފަހަކަށް ވަނީ ތިރިވެފައެވެ.\nމިހާރު ވަގުތީ ނަތީޖާ ދައްކާ ގޮތުން ސައީދަށް ލިބިވަޑައިގަތީ، 853 ވޯޓެވެ. އެއް ވޯޓު އިތުރުވުމުން ފަލާށް ލިބިވަޑައިގަތީ 848 ވޯޓެވެ. އަދި އެއް ވޯޓު އިތުރުވުމުން އަޒްހާނަށް ލިބިވަޑައިގަތީ 651 ވޯޓެވެ.\nފަލާހް އަކީ 2014 ވަނަ އަހަރު މަޖިލިސް އިންތިހާބުގައިވެސް އެ ދާއިރާއަށް ވާދަކޮށް ނާކާމިޔާބު ވެވަޑައިގެންނެވި ކެންޑިޑޭޓެކެވެ.\nކޮތަރު ކޮއްޓޭ ކިޔަނީ މާލޭގެ ކުލި އަގު ވެއްޓިދާނެތީ: ސައީދު\n"އިންޑިއާ-ރާއްޖެ އެގްރިމަންޓް ފާސް ކުރަން ހެޔޮނުވާނެ"\nފެބްރުއަރީ މަހު ބުރިޖު އަޅަން ފެށިދާނެތޯ ސުވާލު އުފައްދަނީ


Harry aai Meghan shaahee lagabaai zinmaathah dhookohlahvaifi - One Online\nރާނީ އެލިޒަބަތު ތިނެއް އާއިލާ އާއެކު ----\nޕްރިންސް ހެރީ އާއި އަނބިކަނބަލުން މޭގަން މާކަލް ޝާހީ ލަގަބާއި ޒިންމާތައް ދޫކޮށްލައްވައިފި ކަމަށް ބަކިންހަމް ޕެލަސް އިން އިއުލާންކޮށްފިއެވެ.\nބަކިންހަމް ޕެލަސް އިން ނެރުނު ބަޔާނެއްގައި ބުނީ ރާނީ އެލިޒަބަތު ތިނެއް މީގެ ފަހުން، ޝާހީ ލަގަބުގައި ޕްރިންސް ހެރީ އަދި މޭގަން ތަމްސީލު ނުކުރައްވާ ނެކަމަށެވެ.\nމީގެ އިތުރުން އެ ދެކަނބަލުން ޝާހީ މަގާމުގައި ތިއްބެވިއިރު އިނގިރޭސި ވިލާތުން ބައްލަވައިގެންފައިވާ "ފްރޮގްމޯ ކޮޓޭޖް" އަށް 2.4 މިލިޔަން ޔޫރޯ އެ ދެބޭފުޅުން ދައްކަވާނެ ކަމަށް ވެސް ބަޔާނުގައި ވެއެވެ. އެ ކޮޓޭޖަކީ ޕްރިންސް ހެރީގެ ދެކަނބަލުން ދިރިއުޅުއްވުމަށް ޓެކްސްޕޭޔަރުންގެ ފައިސާއިން ބައްލަވައިގެންފައިވާ ގެއެކެވެ.\nބަޔާނުގައި އިތުރަށް ބުނީ ހެރީއާއި މޭގަން ޝާހީ ލަގަބާއި ޒިންމާތަކުން ވަކިވެވަޑައިގެންނެވިކަން މިހާރު އިއުލާނުކުރި ނަމަވެސް، އެއަށް އަމަލު ކުރަން ފަށާނީ މިއަހަރުގެ ރަބީއު (ސްޕްރިންގް) މޫސުމުގައި ކަމަށެވެ. އެއީ މާޗު 20 ވަނަ ދުވަހުން ފެށިގެންނެވެ.\nބަކިންހަމް ޕެލަސް އިން ބަޔާން ނެރެފައި މިވަނީ ރާނީ އެލިޒަބަތު ތިނެއް މިދިޔަ ހޯމަ ދުވަހު ޝާހީ އާއިލާގެ ބޭފުޅުންނާ އެކު ބޭއްވެވި ބައްދަލުކުރެއްވުމަށްފަހުއެވެ. ރާނީ ވިދާޅުވެފައިވަނީ މާމަދަރިކަލުންނާއި އާއިލާއަށް ސަޕޯޓްކުރެއްވޭނެ ގޮތެއް ލިބިވަޑައިގެންނެވީތީ އުފާފުޅު ކުރައްވާ ކަމަށެވެ.\nޕްރިންސް ހެރީ އާއި އަނބިކަނބަލުން އަދ ދަރިކަލުން އާޗީ އަބަދުވެސް ވެވަޑައިގަންނަވާނީ އެއާއިލާގެ މުހިންމު ބޭފުޅުންނަށް ކަމަށް ރާނީ ވަނީ ވިދާޅުވެފައެވެ. އަދި އެބޭފުޅުން ޝާހީ އާއިލާއަށް ކުރެއްވި ހިދުމަތަށް ޝުކުރު އަދާކުރައްވައި މޭގަން އެހާ އަވަހަށް އާއިލާގެ ބޭފުޅަކަށް ވެވަޑައިގެންނެވީތީ ފަހުރުވެރިވެވަޑައިގަންނަވާ ކަމަށް ވެސް ރާނީ ވަނީ ވިދާޅުވެފައެވެ.\nބަޔާނުގައި ވާގޮތުން ޕްރިންސް ހެރީ އަދި މޭގަން ރޯޔަލް ހައިނަސްގެ ލަގަބުވެސް ދެން ބޭނުންފުޅެއް ނުކުރައްވާނެ އެވެ.\nޕްރިންސް ހެރީގެ ދެކަނބަލުން ކެނެޑާގައި، ފުރަތަމަ މަސައްކަތަކަށް ނަފްސާނީ ދުޅަހެޔޮކަން